Buffon gaumee teamah kulhun huttaalaifi\nއިޓަލީގެ ގައުމީ ކެޕްޓަން އަދި ގޯލްކީޕަރު ޖިއާންލުއީޖީ ބޮފޮން، ގައުމީ ޓީމަށް ކުޅުން ހުއްޓާލައިފި އެވެ. އޭނާ ކުޅުން ހުއްޓާލީ، ރޭ ސްވިޑެންއާ ދެކޮޅަށް ކުޅުނު ޕްލޭއޮފް މެޗުން ނަތީޖާ ނުނެނެރެވި ވޯލްޑްކަޕްގެ ޖާގަ ގެއްލުމުން ނެވެ.\nމިއީ 1958 ވަނަ އަހަރުގެ ފަހުން އިޓަލީއަށް ވޯލްޑްކަޕްގެ ޖާގަ ގެއްލުނު ފުރަތަމަ ފަހަރެވެ. ޖަރުމަންގައި 2006 ވަނަ އަހަރު ބޭއްވި ވޯލްޑްކަޕްގެ ޗެމްޕިއަންކަން އިޓަލީއަށް ހޯދައިދިން ކީޕަރު ބުނީ ގައުމީ ޓީމަށް ކުޅުން ހުއްޓާލަން ޖެހުމުން އޭނާ ދެރަ ނުވާ ކަމަށާއި ނަމަވެސް ދެރަ ވަނީ ރޭގެ ނަތީޖާއިން އިޓަލީގެ ފުޓްބޯޅައަށް އޭގެ އަސަރު ކުރާނެތީ ކަމަށެވެ. ބުފޮން ވަނީ ގައުމީ ޓީމަށް 175 މެޗު ކުޅެފަ އެވެ.\nއޭނާ އިޓަލީގެ ގައުމީ ޓީމަށް ކުޅެން ނިކުތީ ބަދަލު ކީޕަރެއްގެ ގޮތުގައެވެ. ފްރާންސްގައި 1998 ވަނަ އަހަރުގެ ވޯލްޑްކަޕް ކޮލިފައިވުމަށް ކުޅުނު ޕްލޭއޮފްގައި ރަޝިއާ ދެކޮޅަށް އިޓަލީ ކުޅުނު މެޗުގައި އޭރުގެ ގޯލްކީޕަރު ޖަންލޫކާ ޕެލިއުކާ އަށް އަނިޔާ ވުމުން ބަދަލުގައި ކުޅެން ނެރުނީ ބުފޮން އެވެ. އޭރު އޭނާގެ އުމުރުން 19 އަހަރެވެ. އޭނާ އަކީ ދެ ވަނަ ބޮޑު ހަނަގުރާމައިގެ ފަހުން، މިދިޔަ އަހަރާ ހަމަޔަށް އިޓަލީއަށް ކުޅުނު އެންމެ ޒުވާން ގޯލްކީޕަރެވެ. މިދިޔަ އަހަރު އިޓަލީގެ ގައުމީ ޓީމާއެކު ކުޅެން ނިކުމެ އެންމެ ޒުވާން ކީޕަރުގެ ޝަރަފު އޮތީ އޭސީ މިލާންގެ ޖިއާންލުއީޖީ ޑޮނަރުންމާ18 އަތުގައެވެ.\nރޭ ގެ މެޗަށް ފަހު ވާހަކަ ދައްކަމުން ބުފޮން ބުނީ، ވޯލްޑްކަޕްގެ ޖާގަ ނުލިބުމަކީ އިޓަލީގެ ފުޓްބޯޅަ އަށް ލިބުނު ވަރަށް ބޮޑު ހިތްދަތި ކަމެއް ކަމަށެވެ. ވޯލްޑްކަޕްގެ ޖާގަ ހޯދުމަކީ އިޓަލީގެ ފުޓްބޯޅައިގެ ކުރިމަގަށްޓަކައި ކޮންމެހެން ކުރަން ޖެހޭ ކަމެއްގެ ގޮތުގައި ބުފޮން ސިފަ ކުރި އެވެ.\n"މި ވަގުތު އަހަރެންގެ އޮތް ހަމައެކަނި ބޭނުމަކީ ވޯލްޑްކަޕްގެ ޖާގަ ހޯދުން، އަހަރެން މި ހުއްޓާލަނީ އެހެންވެއް ނޫން ނަމަވެސް އަހަރެން ހުއްޓާލާ ވަގުތު މިހާރު ޖެހިއްޖެ." ބުފޮން 38 ބުންޏެވެ. "އަހަރެންގެ އެންމެ ފަހު މެޗު މިކަހަލަ ގޮތެއް ވުމަކީ ވަރަށް ލަދުވެތި ކަމެއް."\nއޭނާ ބުނީ އިޓަލީގެ ފުޓްބޯޅައިގައި ހަކަތައާއި ބާރު އަދި ކުރިމަގު އެބައޮތް ކަަމަށާއި ކޮންމެ އުނދަގޫ ވަގުތެއްގައިވެސް ކާމިޔާބު ހޯދަން އެނގޭނެ ކަމަށެވެ. ފްރާންސް ބަލިކޮށް އިޓަލީ ވޯލްޑްކަޕް ނެގި އަހަރަކީ އިތަލީގެ ފުޓްބޯޅައިގެ އުނދަގޫ ދުވަސްތަކެއް ތަހަންމަލު ކުރި ދުވަސް ވަރެކެވެ. މެޗު ފިކްސިންގެ ސަބަބުން ބޮޑެތި ބައެއް ކުލަބުތައް ދެ ވަނަ ޑިވިޝަނަށް ރެލީގޭޓް ކުރި އެވެ. ނަމަވެސް އެ އަހަރު ވޯލްޑް ކަޕް އިޓަލީން ނެގި އެވެ.\nމާލީ މައްސަލަތަކާހުރެ ޕެޕޭ ބެސިކްޓަސް ދޫކޮށްލައިފި\nއެތުލެޓިކޯ ދޫކޮށް އިންޓައާ ހަވާލުވާން ސިމިއޯނޭ ތައްޔާރު


ނޯޓު: މިއީ ބައްޕަ އާއި އެއްބަނޑު އެއްބަފާ ބޭބެމެންގެ ފަރާތުން ހަތަރު އަންހެން ކުދިންނަށް ލިބުނު ޖިންސީ ގޯނާގެ ވާހަކަ ގެނެސްދީފައިވާ ރިޕޯޓެއް. މި ރިޕޯޓު ގެނެސްދީފައިވަނީ ގޯނާތަކުގެ...\nކޮވިޑް-19އާ އެކު އެކި ދާއިރާތަކަށް އަންނަ ބޮޑެތި ބަދަލުތައް އެބަ ފެނެ އެވެ. ޓެކްނޮލޮޖީގެ ބޭނުންތެރިކަން، އޭގެ ކުރިން އެކަމާ މެދު ވިސްނާލާފައި ނެތް އެތައް ބަޔަކަށް، އެނގުނެވެ. އޭގެ...\nހިމޭންކަމުގައި ރެނދު، "މި ފެށުނީ ރާއްޖޭގެ #މީޓޫ"\nއަޅުގަނޑުމެން އަޑު އުފުލަން ޖެހޭ. ސަވައިވާސްގެ އަޑު އުފުލަން އަޅުގަނޑުމެން ފުރުސަތު ވެސް ދޭން އެބަ ޖެހޭ: ޑރ. އާފިޔާ\nއެންޓި ކޮރަޕްޝަން ކޮމިޝަން (އޭސީސީ) އަކީ ކުރީގެ ސަރުކާރުގައި ރައްޔިތުންގެ އިތުބާރު އެންމެ ބޮޑަށް ގެއްލިފައި އޮތް މިނިވަން މުއައްސަސާ އެވެ. ނުފޫޒާ ހެދި މައްސަލަތައް އެކަށީގެންވާ ގޮތެއްގައި ތަހުގީގެއް ނުކުރެވުނެވެ. ޚިޔާނާތުގެ މޫތައް ދައުލަތުގެ ތެރޭގައި ވަރުގަދަވެ ކުރީގެ ސަރުކާރުގައި އެތައް ފައިސާއެއް ގެއްލުނު އިރު ވެސް އެ...\nމާދަމަ އަށް ގައުމުގައި ރަނގަޅު ޖީލެއް ބިނާކުރަން ބޭނުން ނަމަ، މިއަދުގެ ކުޑަކުދިންނަށް ރަނގަޅު ތައުލީމެއް ދޭން ޖެހެ އެވެ. އެ ޒިންމާ އުފުލަން ތިބީ ޓީޗަރުންނެވެ. އެހެންވެ އެ...\nކިޔެވުމަށާއި ކޮވިޑްގެ ސަބަބުން ގިނަ ވަގުތު ގޭގައި ތިބެން ޖެހޭތީ ކުދިން އިންޓަނެޓު ބޭނުންކުރުން އިތުރުވެފައިވާ މި ހާލަތުގައި ނުރައްކަލުގެ ދޮރު ވަކިން ބޮޑަށް ހުޅުވިފައިވާކަމުގެ...


ކައުންސިލްގެ އެސް.އެމް.އެސް ނޮޓިފިކޭޝަން ޚިދުމަތާއި ގުޅޭ - R. Fainu Council\nކައުންސިލްގެ އެސް.އެމް.އެސް ނޮޓިފިކޭޝަން ޚިދުމަތާއި ގުޅޭ\nފައިނު ކައުންސިލް އިދާރާ 1:54 AM އިޢުލާން\nމިކައުންސިލުންދޭ ޚިދުމަތްތަކުގެ ފެންވަރު ރަނގަޅު ކުރުމަށާއި ކައުންސިލުން ރައްޔިތުންނަށް އަންގަންޖެހޭ އެންގުންތައް އަވަސްކަމާއިއެކު އެންގުމުގެ ބޭނުމުގައި، އެސް.އެމް.އެސް މެދުވެރިކޮށް ބައެއް މުހިންމު އެންގުންތައް އަންގާގޮތަށް މިހާރުވަނީ ހަމަޖެހިފައެވެ.\nއެސް.އެމް.އެސް ނޮޓިފިކޭޝަން ލިބިލައްވާނީ މިކައުންސިލްގައި ރެކޯޑް ކުރެވިފައިވާ ފޯން ނަމްބަރުތަކަށެވެ. އެހެންކަމުން މިލިސްޓްގައި ފޯން ނަމްބަރު ހިމެނުމުގެ ފުރުޞަތު މިއަދުން ފެށިގެން ހުޅުވާލަމެވެ. ފޯން ނަމްބަރު ހިމެނުމަށް ބޭނުންފުޅުވާ ފަރާތްތަކުން 6580072 އަށް ގުޅުއްވައިގެން ކުރިޔަށް ގެންދެވުން އެދެމެވެ. ނުވަތަ ތިރީގައިއެވާ ގޫގުލްފޯމް މެދުވެރިކޮށް ހުށަހެޅުއްވުން އެދެމެވެ.\nފޯން ނަމްބަރު ރަޖިސްޓްރީ ކުރާ ފޯމް\nތާރީޚް ހ: 23 ރަޖަބް 1441 ތާރީޚް މ: 17 މާރޗް 2020\nކައުންސިލްގެ އެސް.އެމް.އެސް ނޮޓިފިކޭޝަން ޚިދުމަތާއި ގުޅޭ Reviewed by ފައިނު ކައުންސިލް އިދާރާ on 1:54 AM Rating: 5


Lukaku Hifahahtan Pablo Mari Ulhunu Gothun Ferdinand Joke Jahaifi - Vaguthu\nޗެލްސީގެ ފޯވާޑް ލުކަކޫ (ކ) އާއި އާސެނަލްގެ ޑިފެންޑަރު ޕަބްލޯ މަރީ.\nޕްރިމިއާ ލީގުގައި ޗެލްސީގެ ފޯވާޑް ރޮމެލޫ ލުކާކޫ ހިފަހައްޓަން އާސެނަލްގެ ޑިފެންޑަރު ޕަބްލޯ މަރީ އުޅުނު ގޮތުން މެންޗެސްޓާ ޔުނައިޓެޑްގެ ފަހަތް ކުރިން ބެލެހެއްޓި ރިއޯ ފާޑިނެންޑް ވަރަށް ބޮޑަށް ޖޯކު ޖަހައިފިއެވެ.\nމިދިޔަ އާދިއްތަ ދުވަހު އާސެނަލް އާއި ޗެލްސީ ބައްދަލު ކުރި މެޗު 2-0 އިން ކާމިޔާބު ކުރީ ޗެލްސީންނެވެ. މި މެޗުގައި އާސެނަލް ޑިފެންޑަރުންނަށް ހިފަހައްޓަން އުނދަގޫވި އެއް ކުޅުންތެރިޔަކީ ވެސް ލުކަކޫއެވެ. ލުކަކޫ ވަނީ މި މެޗުގައި ލަނޑު ވެސް ޖަހައިފައެވެ. އަދި ލަނޑު ޖަހާނެ ބައެއް ފުރުސަތުތައް ވެސް މެޗުގައި ހޯދިއެވެ. މިއީ އިންޓަ މިލާނުން އެނބުރި ޗެލްސީ އަށް އައުމަށް ފަހު ލުކަކޫ ކުޅުނު ފުރަތަމަ މެޗެވެ.\nމި މެޗުގައި އެންމެ ބޮޑު ކަޅިއެއް ހުއްޓުނީ ލުކަކޫގެ އިތުރުން އާސެނަލްގެ ޑިފެންޑަރު ޕަބްލޯ މަރީއާ ދެމެދުއެވެ. މެޗުގައި ލުކަކޫ ލަނޑު ޖެހީ ވެސް ޕަބްލޯ މަރީގެ ކައިރިން ދެމިގަތުމަށް ފަހުއެވެ. ލުކަކޫ ލަނޑު ޖެހި އިރު، ޕަބްލޯ މަރީ އޮތީ ދަނޑުމައްޗަށް ވެއްޓިފައެވެ.\nއޭގެ ފަހުން ވެސް ދެ ކުޅުންތެރިންގެ މެދުގައި ދަނޑުމަތީގައި ކަންތައްތަކެއް ހިނގިއެވެ. އެގޮތުން ލުކަކޫ އަށް ކުރި ފައުލަކާ ގުޅިގެން ޕަބްލޯ މަރީ އަށް ރެފްރީ ވަނީ ރީނދޫ ކާޑު ވެސް ދައްކައިފައެވެ.\nރިއޯ ފާޑިނެންޑް ބުނީ ބެލްޖިއަމްގެ ފޯވާޑް ލުކަކޫ ހުއްޓުވަން ކުރެވޭނެ ކަމެއް ޕަބްލޯ މަރީ އަށް ނޭނގުނު ކަމަށެވެ. ފާޑިނެންޑް ބުނީ ފިޒިކަލީ ލުކަކޫ ހުއްޓުވަން ޕަބްލޯ މަރީ އަށް ކުރެވުނު ކަމެއް ވެސް ނެތް ކަމަށެވެ.\n"ޕަބްލޯ މަރީ ހުރީ ހަދާނެ ގޮތް ހުސްވެފައި. އޭނާ އަށް ނޭނގުނު ހަދާނެ ގޮތެއް ވެސް،" ފާޑިނެންޑް ކިޔައި ދިނެވެ.\nފާޑިނެންޑް ބުނީ އާސެނަލް އިން މެޗަށް ނުކުތީ ލުކަކޫ ހުއްޓުވާނެ ގޮތެއް ވެސް ނުހޯދަ ކަމަށެވެ.\nޗެލްސީ ހުއްޓުވުމުގައި އާސެނަލް އިން ނުކުޅެދުނު ކަމަށް ބުނެ ލިވަޕޫލްގެ ކުރީގެ ތަރި ޖެމީ ކަރެހާ ވެސް ވަނީ ފާޑު ކިޔައިފައެވެ. އޭނާ ބުނި ގޮތުގައި އާސެނަލް އިން މަސައްކަތް ކުރީ މެންޗެސްޓަ ސިޓީ އާއި ލިވަޕޫލް ކުޅުނު ގޮތަށް ޗެލްސީ މެޗުގައި ކުޅޭށެވެ.\nއެކަމަކު، މެންޗެސްޓަ ސިޓީ އާއި ލިވަޕޫލްގައި ތިބި ފެންވަރުގެ ކުޅުންތެރިން އާސެނަލްގައި ނެތް ކަމަށް އޭނާ ބުންޏެވެ.\nޕްރިމިއާ ލީގުގެ ޓޭބަލް އަށް ބަލާ އިރު، ޗެލްސީ ކުޅުނު ދެ މެޗުން މޮޅުވެ އެ ޓީމަށް ވަނީ ހަ ޕޮއިންޓް ލިބިފައެވެ. އާސެނަލް ކުޅުނު ދެ މެޗުން ވެސް އެ ޓީމު ވަނީ ބަލިވެފައެވެ.


ބަދު ނަސީބުގެ ހިޔަނި އެޅުމުން (12) – Esfiya\nހިތާމަ ބިރުވެރި ލޯބި 1 min ago\nބަދު ނަސީބުގެ ހިޔަނި އެޅުމުން (12)\nލައިގެން ހުރި ހެދުންތައް ބާލާފައި ޔީޝާ މާގަނޑު ދަށަށް ޖެހިލިއެވެ. ފިނި ފެންތިކިތަށް ޔީޝާގެ ކުލަ އަލި ހަށިގަނޑުން ތިރިއަށް ދަތުރު ކުރަމުން ދިޔައިރު އެ އޮމާން ހަންގަނޑުގައި ހީބިހީގެ ތޮށިގަނޑެއް ލެވެމުން ދިޔައެވެ. އަތަށް ޝަވަރ ޖެލް ފުޅިން އެތިކޮޅެއް އަޅާލާފައި އޭނާގެ ހަށިގަނޑުގައި ހާކަމުން ދިޔައިރު ބަޔާން ކުރަން ދަތި ހިތްހަމަ ޖެހުމެއް ލިބި ސިކުނޑި ތާޒާވިއެވެ. ނަމަވެސް ދެވަނަ ސިކުންތު ޔީޝާ ސިހިގެން ދިޔައީ އޭނާގެ އުނަގަނޑުގައި އަތް ހާކާލިއިރު އަބަދުހެން އޭނާގެ ހަށިގަނޑާ ވަކިކޮށް ނުލާ ގެންގުޅޭ ތަވީދުގައި އަތް ނުޖެހުމުންނެވެ.\nފެން މާގަނޑު ދޫކޮއްލާ ގައިން ސައިބޯނިތައް ފިލުވަލުމަށްފަހު ޔީޝާ ގައިގައި ތުވާލި އޮޅާލިއެވެ. އަދި ފާހަނަ ތަޅުންގަނޑު މަތީގައި ތަވީދު ވެއްޓިފައި އޮތް ތޯ ބަލަން ފެށިއެވެ. ނަމަވެސް ފާހަނައަކު އެޔެއް ނެތެވެ. ގައިން ބޭލި ހެދުންތައްވެސް ޔީޝާ ބެއްޔެވެ. ނަމަވެސް އެއަކުވެސް ނެތެވެ.\nގައި ހިއްކާލުމަށްފަހު ޓީސާޓާ ކުރު ސޯޓު ކޮޅު ލުމަށް ފަހު ޔީޝާ ކޮޓަރިން ނުކުމެ ދޮންނަ މެޝިން ކައިރީ ހުރި ދާ ހެދުންތައް އަޅާ ވަށިގަނޑުވެސް ބަލަން ފެށިއެވެ.\n“ޔީޝް ކޯއްޗެއް ތިހޯދަނީ؟” ސޯފާގައި ފޯނާ ކުޅެލަ ކުޅެލާ އިން އަފާ ޔީޝާ ދާހެދުންތައް ހާވަން ފެށުމުން އަހާލިއެވެ.\n“ތަވީދު.. އަހަރެން އުނަގަނޑަކު ތަވީދެއް ނެތް” ޔީޝާ ބުނެލިއެވެ.\n“ޔީޝް އަދިވެސް އެތަވީދު އަޅަންތަ؟” އަފާ އަހާލިއެވެ.\n“މާމަ ބުނެފައޭނުން އޮންނަނީ އެ ނުބާލާށޭ.. އަހަރެން އެކަހަލަ އެއްޗެހި ގަބޫލު ނުކުރިއަސް އެ އަޅަނީ މާމަ އާދޭސް ކުރާތި.. އެކަމު ދެންމެ ފެންވަރަން ހުއްޓަ އެނގުނީ ތަވީދު ނެތްކަންވެސް” ޔީޝާ ބުނެލިއެވެ.\n“ތިވާނީ މޫދަށް އެރި އުޅެނިކޮށް ނެއްޓުނީ ކަމަށް.. އަސްލު ކީއްވެ އަޅާ އެއްޗެއްތަ އެއީ؟” އަފާ އަހާލިއެވެ.\n“މީހުންގެ އެސްފީނައިން ސަލާމަތް ވާނެއޯ ކިޔާފަ މާމަ އެޅުވި އެއްޗެއް އެއީ” ޔީޝާ އެހެން ބުނުމުން އަފާ ހޭންފެށިއެވެ.\n“މާމަމެންވެސް ގަބޫލު ކުރަާ އެއްޗެހިދޯ.. ދެން އަޅާ ނުލާބަ.. ތަވީދު ގެއްލުނު ވާހަކަ މާމަ ކައިރީ ނުބުނީމަ އެވީނުން” އަފާ ބުނެލިއެވެ. ޔީޝާވެސް ބޯޖަހާލާފައި އެނބުރި ކޮޓަރިއަށް ވަނެވެ.\nދަތުރުގެ ވަރުބަލިކަން ފިލުވާލުމަށް ޔީޝާ އެނދުމަތީ އޮށޯތެވެ. ފޯނާ ކުޅެން އޮށްވާ ނިދުނު މީހާއަށް ހޭލެވުނީ ހުކުރުންވެސް ފޭބި ފަހުންނެވެ. ނިދަންލީ ކުރު ސޯޓާ ދޫ ޓީޝާޓުގައި ޔީޝާ ކޮޓަރިން ބޭރަށް ނުކުތީ ބަނޑުހައިވެގެންނެވެ.\nބޭރަށް ނުކުތްއިރު ސޯފާގައި އިން ދާނިޝްގެ މޫނު ފެނިފައި ޔީޝާ ސިހުނެވެ. އަފާއާ ވާހަކަ ދައްކަން އިން ދާނިޝްވެސް އިސްއުފުލާލާ ބަލާލީ އެވަގުތުއެވެ. އެހާ ކުރު ހެދުމެއް ލައިގެން ބޮލުގައި ފުނާވެސް ނާޅަ ހަޑިކޮށް ހުރެ ދާނިޝްގެ ކުރިމައްޗަށް ނުކުމެ ވުމުން ޔީޝާ ލަދުގަތެވެ. ޔީޝާގެ ހުދުވެފައިވާ މޫނަށް ރަތް ކުލަ ވެރިވީ ކުޑަ ސިކުންތު ކޮޅެއްގެ ތެރޭގައެވެ. އަވަހަށް ކޮޓަރިއަށްވަދެ ދޮރު ޖެހިއެވެ. ދޮރުފަތުގައި ބުރަކަށި ޖައްސާލާފައި ބިންމަތީގައި ދެފައި ތަޅާލިއެވެ. ޔީޝާ ލަދުން މަރުވާވަރުވިއެވެ. ލޯގަނޑު ކައިރީ ހުއްޓުނު އިރު އަމިއްލަ ސޫރަ ފެނިފައިވެސް އޭނާ އިތުރަށް ލަދުގަތެވެ.\nއަވަހަށް ހެދުން ބަދަލު ކޮއްލާފައި އޭނާ ބޮލުގައި ފުނާ އަޅާލާ ރީތި ކޮށްލިއެވެ. އަދި އިސްތަށިގަޑު އައްސާލާފައި ގަޔަށް ސެންޓު ޖަހާލިއެވެ.\n“ދާނިޝް މިތާ ކީއްކުރަނީ؟” ޔީޝާ ބޭރަށް ނުކުމެ އަހާލިއެވެ.\n“މިއައީ ޔީޝްގެ ހާލު ބަލާލަން.. ދެން މަންމަ ބުނީ މެންދުރު ކާން ދާންވާނެއޭ.. އެހެންވެ.. ޔީޝް ބޭސް ކާފިންތަ؟” ދާނިޝް އެހެން ބުނުމުން ޔީޝާ އާންއެކޭ ބުނެ ބޯޖަހާލިއެވެ. ޔީޝާ ހީކުރީ ދާނިޝް އޭނާއަށް ކުރާނީ މަލާމަތްކަމަށެވެ. ނަމަވެސް ދާނިޝް އެއީ ކަމަކަށް ނަހަދާ ވާހަކަ ދެއްކުމުން ޔީޝާގެ ހިތަށް ލިބުނީ ފިނިކަމެކެވެ. ދާނިޝްއާއެކު ގިނަވަގުތު ހޭދަވި ވަރަކަށް އޭނާގެ ފަރާތުން ކަމުދާ ސިފަތަށް ޔީޝާއަށް ފާހަގަ ކުރެވެއެވެ. ހާއްސަކޮށް ދާނިޝްގެ މަޑުމައިތިރި ކަމާ އަޅާލުމެވެ.\nއަފާވެސް ތައްޔާރުވެލައިގެން އައުމުން ތިންމީހުން އެކީ ދާނިޝްމެން އުޅޭ ބަޔަށް ދިޔައެވެ. އޭރު ނާޒިޔާ ހުރީ ތަށިތައް މޭޒުމަތީ އަތުރާ ތައްޔާރު ކޮއްފައެވެ. ޔީޝާ ފެނުމުން ކޮންމެ މީހަކުވެސް ހާލު އަހާލައެވެ.\n“އަސްލު ޔީޝް ކީއްވެތަ ކުއްލިއަކަށް ހުން އައީ.. ގައިމު ކުރިއަކުން ހުންވައްތަރު ވެފައެ ނޫނެއްނު ހުރީ” ކެއުމުގެ ތެރެއިން ނިހާ އަހާލިއެވެ. ނިހާ އެހެން އެހުމުން އެރޭ ޔީޝާއަށް ފެނުނު އެތި މަތިން ޔީޝާ ހަނދާންވިއެވެ.\n“ނޭނގެ.. ބައެއްފަހަރު އެގޮަތަށް ހުން އާދޭ… މޫސުން ބަދަލުވާން ފެށީމަވެސް” ހަގީގަތް ފޮރުވުމަށް ޔީޝާ ބަހަނާއެއް ދައްކާލިއެވެ. ހަގީގަތް ބުނެފި ނަމަވެސް އެމީހުން ގަބޫލު ކުރާނެ ކަމެއް ނޭނގެއެވެ. ދާނިޝްއަށްވެސް އެއެއްޗެެއް ނުފެނުމުން ފަހަރެއްގާ އެއީ ބިރުން ހުރުމުން ހީވިގޮތެއް ކަމަށްވެސް ވެދާނެއޭ ޔީޝާ ހިތަށް އެރިއެވެ.\n“އަހަރެމެން ހާދަ ބިރެއްގަތޭ.. އަދި ވަކިން މި ދޮންބެ.. އެނގޭތަ ދޮންބެ ހީވަނީ ހާސްވެގެން އެހެން ފަދަ ކަމެއްހެން.. ހީވަނީ ބިޓު ބަލިވެގެން އުޅުނު ހެންވިއްޔަ” ނަހުވާން ލާނެތް ގޮަތަކަށް ދާނިޝްއާ ދިމާއަށް ބަލާލަމުން ބުނެލިއެވެ.\nއަނގަޔަށް ލާން އުޅުނު ބަތް ސަމްސާ ތަށިތެރެއަށް ދޫކޮއްލާފައި ދާނިޝް ދެލޯ ކުޑަ ކޮއްލާފައި ނަހުވާންއާ ދިމާއަށް ބަލާލިއެވެ. ނަހުވާންއަށް އޭނާގެ ހިތުގެ ހަގީގަތް އެނގުމުން ދިމާ ނުކޮށް ނުހުންނާނެކަން ކުރިންވެސް ދާނިޝްއަށް އެނގެޔެވެ. ދާނިޝް އިންޒާރެއް ދޭފަދައިން ބަލާލާފައި ދަތް ކުޑި ވިކާލުމުން ނަހުވާން ނޭނގޭ ކަމަށް ހެދިފައި ހޭން ފެށިއެވެ.\nނަހުވާން އެހެން ބުނުމުން ޔީޝާގެ ތުންފަތް މަތީ ލުއި ހިނިތުންވުމެއް ފަވާލިއެވެ.\n“ހަމަ ތެދެކޭ އެބުނީ.. ޔީޝްއަށް ދޮންބެ އުޅުނުގޮތް ފެނުނު ނަމަ އެނގޭނީ” ނިހާވެސް ނަހުވާންއާ އެއްބަސްވެގެން ދިމާކުރަން ފެށިއެވެ.\nއެދެމީހުން ދާނިޝްއަށް ދިމާކުރަނީކަން އެނގުމުން ޔީޝާ އިނީ މަޑުންނެވެ. އެމީހުން އެދައްކާ ވާހަކަތަކަށް ރައްދު ދޭނެ ގޮތެއްވެސް ޔީޝާއަކަށް ނޭނގުނެވެ.\nކައި ނިމިގެން ޔީޝާ ނުކުމެލީ ބޭރަށެވެ. މަގުމަތީގައި ހުރި ޖޯލިފަތީގައި ޔީޝާ ޖައްސާލީ ފޫހިވެގެންނެވެ. އުޑާ ދިމާއަށް ބަލަހައްޓައިގެން ހުރި ޔީޝާ ސިހުނީ ޖެހިގެން ހުރި ޖޯލީގައި ދާނިޝް އިށީނުމުންނެވެ.\n“ތެންކްސް” ދާނިޝް ދިއްކޮށްލި ސުޕާރީގައި ހިފަމުން ޔީޝާ ހީލިއެވެ.\n“ނަހުވާން މެން ދައްކާ ވާހަކަ އަޑު އަހާނެ ކަމެއްނެއް.. އޭނަ ކިޔާފާނެ ކޮންމެ ފަދަ އެއްޗެކޭވެސް” އެއްފައި މައްޗަށް އަނެއްފައި ލަމުން ހަމަ ޖެހިލާފައި ދާނިޝް ބުނެލިއެވެ.\n“ދެން ތިބުނީ އަހަރެން ބަލިވީމަ ދާނިޝް ދެރައެއް ނުވެއޭތަ؟” ލުއި ހިނިތުންވުމަކާ އެކު ދާނިޝްގެ މޫނަށް ބަލާލަމުން ޔީޝާ އަހާލިއެވެ.\n“ނޫނޭ.. ޔީޝްއަށް ދެރަކަމެއް ވެއްޖެއްޔާ އެންމެ ދެރަވާނެ އެކަކަށް އަހަރެން ވާނެ.. އަދި ޔީޝްއަށް އުފާވެރިކަމެއް ދިމާވިއަސް އަހަރެންވެސް އުފާވާނެ” ދާނީޝް ބުނެލިއެވެ.\n“އެއީ؟” ޔީޝާ އަހާލިއެވެ.\n“އެއީ ދެން އެހެންވެ” ދާނިޝް ނިތް އަރުވާލަމުން ބުނެލިއެވެ.\n“އަހަރެންވެސް..” ޔީޝާ އެހެން ބުނެލީ މަޑުންނެވެ.\n“އެން..؟ ” ޔީޝާ އެބުނި އެއްޗެއް ދޭހަ ނުވެގެން ދާނީޝް އަހާލިއެވެ.\n“ދާނިޝްއަށް ދެރަކަމެއް ވެއްޖެއްޔާ އަހަރެންވެސް ދެރަވާނެއޭ” ޔީޝާ ބުނެލިއެވެ.\n“އަސްލުވެސްތަ.. އެކީއްވެޔޯ؟” ދާނިޝް ފުން ނަޒަރަކުން ޔީޝާއަށް ބަލާލަމުން އަހާލިއެވެ.\n“އެއީ ހަމަ އެހެންވެ” ޔީޝާވެސް ދިނީ ދާނިޝް ދިން ޖަވާބެވެ. ޔީޝާ އެހެން ބުނުމުން ދެމީހުންގެ ތުންފަތް މަތީވެސް ކުޅެލީ ހިނިތުންވުމެކެވެ.\n“އޭ ޔީޝް.. ޔީޝް މަންމަ ބުނީ ގުޅާބަލާށޯ.. ކޮންތާކަށް ފޯނު ލައިގެން ތިއުޅެނީ؟” ދާނިޝްއަށް އެއްޗެކޭ ނުބުނެވެނީ ދޮރާށިން ބޭރަށް ބޯދިއްކޮއްލާފައި އަފާ ބުނެލިއެވެ.\n“އަހަރެން ދެން މިދަނީ އެތެރެއަށް” ޔީޝާ އެހެން ބުނެފައި ޖޯލިފަތިން ތެދުވެ ހިނގާގަތެވެ.\nއެރޭގެ ވަގުތެކެވެ. ނިދުމުގެ ކުރިން ގައި ދޮވެލަން ޔީޝާ ވަނީ ފާހަނައަށެވެ. ހެދުން ބޭލުމަށްފަހު ހޭންޑު ޝަވަރުން ގަޔަށް ފެން އަޅަން ފެށިއެވެ. އެހެން ހުއްޓާ ވައި އަޑުން މީހަކު ޔީޝާގެ ނަމުން ގޮވާލި އަޑު އިވުނެވެ. ނުހަނު ކައިރިން އެއަޑު އިވުމުން ޔީޝާ ސިއްސައިގެން ދިޔައެވެ. ޝަވަރު ބަންދުކޮއްފައި ޔީޝާ އަދި އެއްފަހަރު އެއަޑު އިވޭތޯ މަޑުކޮއްލިއެވެ. ނަމަވެސް ދެވަނަ ފަހަރަށް އެއަޑެއް އޭނައަކަށް ނީވުނެވެ. ފެންވަރާ ނިމުމުން ޔީޝާ ތުވާލި ނަގާ ގައި ހިއްކަން ފެށިއެވެ. ގައި ހިއްކާ ނިމުމުން ގައިން ތުވާލި ވަކިކޮއްލާފައި ބުޅީގައި އަޅުވާލި ވަގުތު ޔީޝާ ސިހިގެން ދިޔައީ ފިނި ފިނި ވައިރޯޅިއެއް އައިސް ގައިގައި ބީހިލީމައެވެ. ހައިރާންވެފައި ޔީޝާއަށް ބަލާލެވުނީ ކުޑަ ކުޑަކޮށް ހުޅުވާފައިވާ ފެން ލައިޓާ ދިމާއަށެވެ. އެހާ ކުޑަ ދޭތެރެއަކުން ވައިރޯޅިއެއް އެތެރެއަށް ވަދެދާނެބާއޭ ޔީޝާ ހިތަށް އެރިއެވެ. އޭނާގެ ހިތް ސުވާލުން ފުރިފައި ވީނަމަވެސް އެކަމަށް މާބޮޑު ސަމާލުކަމެއް ނުދީ ޔީޝާ ހެދުން ލުމަށްފަހު ފާހަނައިން ނުކުތެވެ.\nޖެހިގެން އައި ހަފްތާ ޔީޝާ އޮތީ ހުން އައިސް ބަލިވެފައެވެ. ތިން ދުވަސްވަންދެން ހޮސްޕިޓަލުގައި އެޑްމިޓު ކޮއްފައި ގެޔަށް ފޮނުވާލީ ޔީޝާ އާދޭސް ކުރާ ވަރުންނެވެ. އެހެން ނޫނަސް ހޮސްޕިޓަލުގައި އޮތް ނަމަވެސް އޭނާގެ ހުމަކަށް ބަދަލެއް އަންނަނީކީ ނޫނެވެ. ނާޒިޔާއާއި އަފާ އަދި ދާނިޝްގެ ބުނުމަށް ޔީޝާ ކުލާހަށް ނޮގަސް ގޭގައި އަރާމު ކުރަން އޮތެވެ. ބޭސް ކެއުމުން ކުޑަ ލުޔެއް ލިބުނު ނަމަވެސް ޔީޝާގެ ހުން މަޑުވާގޮތެއް ނުވެއެވެ. ބޭހުގެ ގަޑި ހަމާވާއިރަށް ޔީޝާ އޮންނަނީ ހުމާ ފިހި ފިހިއެވެ.\nކެމްޕަހުން ގެޔަށް އައި ދާނިޝްގެ މިސްރާބު ހުރީ ވަކިން ހުންނަ ސިޑިއާ ދިމާއަށެވެ. ޔީޝާގެ ހާލު ބަލާލާފައި ނޫނީ އޭނާ އުޅޭބަޔަށް ނުދާން ވެގެންނެވެ. ދޮރުގައި ޓަކި ދޭ އަޑުއިވިގެން ސޯފާގައި އޮށޯވެ އޮތް ޔީޝާ ތެދުވިއެވެ. ކަންނެތް ހިނގުމެއްގައި ޔީޝާ ދޮރު ހުޅުވުމަށް ހިނގާގަތެވެ. ކުޑަކޮށް ހުޅުވާލި ދޮރުކައިރީ ހުރި ދާނިޝް ފެނުމުން އެތެރެއަށް ވަނުމަށް ދައުވަތު ދެމުން ބޮޑަށް ދޮރު ހުޅުވާލިއެވެ. ބޭސް ކައިފިންހޭ ކިޔަމުން ދާނިޝްވެސް އެތެރެއަށް ވަނެވެ.\n“މިހާރު ކިހިނެއް ބަލިގަނޑު” ސޯފާގައި އިށީންނަމުން ދާނިޝް އަހާލިއެވެ.\n“މިހާރު އޯކޭ.. މިހާރު ނެތް އެއްގޮތަކަށްވެސް ހުމެއް” ޔީޝާ ބުނެލިއެވެ.\n“އެހެންތަ.. ދައްކަބަލަ އަހަރެން ބަލާލާނަން” ދާނިޝް އެހެން ބުނެފައި ޔީޝާގެ ނިތްކުރި މަތީ އޭނާގެ އަތްތިލަ ޖައްސާލިއެވެ. ދާނިޝްގެ އިނގިލިތަށް އޭނާގެ ހަންގަނޑުގައި ބީހިލުމާއެކު ޔީޝާގެ މޫނު ރަތްވެގެން ދިޔައެވެ. ކުޑަކޮށް ރަކިވެފައި އިސްދަށަށް ޖަހާލިއެވެ.\n“ސޮރީ” ޔީޝާއަށް އައި ބަދަލު ފެނިފައި ދާނިޝް އަތް ދުރުކޮއްލިއެވެ.\n“އިޓްސް އޯކޭ..” ޔީޝާ ހީލަމުން އަވަހަށް ބުނެލިއެވެ.\n“އަން މިހިރީ މިއަދުގެ ނޯޓްސް.. ޔީޝްއަށް ކިޔަވައިދޭ އެހެން ޓީޗަރުން ކައިރީވެސް ބުނިން ޔީޝްއަށްވީ ހުރިހާ ނޯޓްސް ތަކެއް އަހަރެންނަށް ދޭށޭ.. ޔީޝް ބަލި ރަނގަޅުވެ ކުލާހަށް ދެވެންދެން އަހަރެން ޔީޝްގެ ފިލާވަޅުތައް ހޯދަ ދޭނަން” ދާނިޝް އޭނާގެ ކޮނޑުގައި އޮތް ދަބަހުން ފައިލެއް ނަގާ ދިއްކޮއްލަމުން ބުނެލިއެވެ.\n“ތެންކްސް.. ދާނިޝް.. އެކަމު ދާނިޝް ތިހާ ބިޒީކޮށް އުޅޭއިރު”\n“އެއީކީ މައްސަލައެއް ނޫނޭ.. އަހަރެން ކިތަންމެ ބިޒީވިއަސް ޔީޝްއަށް މިވަރު ކަމެއް ކޮށްދެވޭނެއޭ..” ޔީޝާ ބުނަން އުޅުނު އެއްޗެއް މެދުކެނޑުނީ ދާނިޝް މިހެން ބުނުމުންނެވެ.\n“ޔީޝް ދެން މިއަދު ކޮންކަމެއް އޮތީ؟” ދާނީޝް އަހާލިއެވެ.\n“ނެތް ވަކި ކަމެއް.. އަފާވެސް ޑިއުޓީގަ ވީ.. އެހެންނަމަތާ ބޭރަށްވެސް ދެވުނީހީ.. މިހެން ގޭގަ އިނުމަކީވެސް ހާދަ ފޫހި ކަމެކޭ” ޔީޝާ ބުނެލިއެވެ.\n“ހިނގާ އަހަރެންނާއެކު ހިނގާލަން ދާން.. އޭރުން ސާފު ވައިކޮޅެއް ލިބިގެންވެސް ތިބަލި ގަނޑު ރަނގަޅުވެދާނެ” ދާނިޝް އެހެން ބުނުމުން ޔީޝާ އުފަލުން ބޯޖަހާލިއެވެ.\nހަވީރެވެ. މަޑު ފިޔަވަޅުގައި ދާނިޝްއާއި ޔީޝާގެ މިސްރާބު ހުރީ އެރަށު ތުނޑިޔާ ދިމާލަށެވެ. ހިނގަމުން ހިނގަމުން އައިސް ދެމީހުން ބޮޑު ގަހެއްގެ ހިޔަލުގައި އޮތް ރުއްގަނޑެއް މަތީ އިށީނެވެ. އޭރު ކުދިބޮޑު ގިނަބަޔަކު ހަވީރު ފިންޏަށް ނުކުމެ އުޅެއެވެ. ތަންކޮޅެއް ދުރުގައި ސަކަރާތް ޖަހަމުން ދުވަމުން ދިޔަ ކުޑަ ކުދިންތަކަށް ނަޒަރު ހުއްޓިފައިވާއިރު ދެމީހުންގެ ދެމެދުގައިވެސް ވަނީ ހަމަ ހިމޭން ކަމެވެ.\n“ޔީޝް.. އަހަރެމެން ދެމީހުން ދިމާވިފަހުން މިހާރު މަހަކަށްވުރެ ގިނަދުވަސް ވެއްޖެ.. އެކަމު ހަގީގަތުގަ އަހަންނަކަށް ޔީޝްއާ ބެހޭގޮތުން އެހާ ގިނައެއްޗެއް ނޭނގޭ.. ޔީޝްގެ ލައިފްއާ ބެހޭގޮތުން އަހަންނަށް ކިޔާދޭންވީނުން..” އެދެމެދުގައިވާ ހަމަހިމޭންކަން ނަގާލުމަށް ދާނީޝް ބުނެލިއެވެ.\n“އަހަރެންގެ ލައިފްއާ ބެހޭގޮތުން ވަކި ކޯއްޗެ ކިޔާ ދެވޭނީ” ދާނިޝްގެ މޫނަށް ބަލާލަމުން ޔީޝާ ހީލިއެވެ.\n“ޔީޝްގެ ފެމިލީ.. ފުރެންޑްސް.. ދެން އަހަންނަށް ޔީޝް ފެނުމުގެ ކުރިން ޔީޝްގެ ލައިފްއާ ބެހޭގޮތުން” ދާނީޝް ބުނެލިއެވެ.\n“އަހަރެންގެ ފެމިލީގަ ނޫޅޭނެ މާ ގިނަ މީހަކު.. މަންމައާއި ބައްޕަ ފިޔަވާ ދެން ހުންނާނީ ދައްތައަކާ ބޭބެއެއް.. އަހަރެން މިއީ އާއިލާާގެ އެންމެ ކުޑައަށް ހުންނަ މީހާ.. އަހަރެންގެ ނުހުންނާނެ އެހާ ގިނަ ފުރެންޑުން ނެެއްވެސް.. އަފާގެ އިތުރުން އެންމެ ގާތްކޮއް އުޅޭނީ ކަޒިންސުން..” ޔީޝާގެ ވާހަކަތައް ކުރިއަށް ދަމުން ދިޔައިރު ދާނީޝް ހުރީ ކަޅި ޖަހާ ނުލާ ޔީޝާގެ މޫނާ ބަލަހައްޓައިގެނެވެ.\n“ޔީޝް ކިތަށް ކުދިންނާ ރައްޓެހިވިން.؟ ހަމަ ގައިމުވެސް މިހާރު ސިންގަލް.. ދޯ؟” ދާނީޝް އަހާލިއެވެ.\n“އެ ކީއްވެ އަހަރެން ސިންގަލް ހެން ހީވީ؟” ޔީޝާ އަހާލިއެވެ.\n“އެހަމަ ހީވީ.. އެހެން ނޫނަސް ޔީޝް ފިރިހެން ކުއްޖަކާ ވާހަކަ ދައްކާ ތަނެއްވެސް ނުފެނޭ ވިއްޔަ.. އަނެއްކަ ސިންގަލް ނުނީތަ؟” ދާނީޝް އެހެން ބުނީރު މޫނުމަތި މިލައިގެން ދިޔައެވެ.\n“ނޫން.. އަހަރެން މިހާރު ސިންގަލް.. އަސްލި އަހަރެން އެންމެ ފަހުން ކުއްޖަކާ ލޯބިގެ ގޮތުން ގުޅުނީ މީގެ ދެއަހަރު ކުރިން.. އޭލެވެލްގަ އުޅުނު އިރު.. އޭގެ ފަހުން އަހަރެން އަދި ކުއްޖަކާ ރައްޓެހިވާ ކަހަލަ ހިޔާލެއް ނުގެންގުޅެން” ޔީޝާ އިސްދަށަށް ޖަހާލަމުން ބުނެލިއެވެ.\n“އެކީއްވެ؟ ހަމަ ގައިމުވެސް ޔީޝް ކަހަލަ ރީތި ކުއްޖަކާ ރައްޓެހިވާން ބޭނުން ނުވާނެ ފިރިހެނަކު މަދުވާނެ.. އަހަންނަށް ޔަގީން ޔިޝްއާ ހިތްކިޔާ ބައިވަރު ކުދިން އުޅޭނެކަން” ދާނީޝް ބުނެލިއެވެ.\n“ދާނިޝް ތިހީކުރާ ގޮތާ ހިލާފަށް އަހަރެން މިއީ ލޯބީގަ ވަަރަށް ބަދު ނަސީބު މީހެއް.. އަހަންނާ ރައްޓެހިވާނެ ކުއްޖަކު ނުވާތީކީ ނޫން.. އެކަމު އަހަންނާ ރައްޓެހިވާ ކުއްޖަކު އަހަންނާ އެކީ އުޅެވެނީ ވަރަށް މަދު ދުވަސްކޮޅަކު..” ޔީޝާ އެހެން ބުނުމުން ދާނީޝް ހައިރާންވެފައި އެ ކީއްވެހޭ އަހާލިއެވެ.\n“އަހަރެންގެ މުޅި ހަޔާތުގަވެސް ރައްޓެހިވީ އެންމެ ދެކުދީންނާ.. އެކަމު އެދެމީހުނާ އެކުވެސް އަހަންނަށް އުޅެވުނީ ވަަރަށް މަދު މުއްދަތަކަށް.. ރައްޓެހިވެގެން މަހެއްވެސް ނުވަނީސް ފުރަތަމަ ކުއްޖާ އެކްސިޑެންޓަކުން މިދުނިޔެއާ ވަކިވީ.. ދެން ރައްޓެހިިވި ކުއްޖާވެސް..” އެހިސާބަށް ދިޔަތަނާ ޔީޝާގެ އަޑު ކުރެކުނެވެ.\n“އައިމް ސޮރީ ޔީޝް.. ޔީޝްއަށް މިކަހަލަ ކަމެއް ދިމާވެފައި ވާކަން އެނގޭނަމަ އަސްލު އަހަރެން މިވާހަކަ ނުދެއްކީމުސް” ޔީޝާގެ މޫނަށް ވެރިވެފައިވާ ކުލަވަރުން ދާނިޝްގެ ހިތުގައި ރިއްސާލިއެވެ.\n“އޭގެ ފަހުން އަހަރެން އިތުރު މީހަކާ ރައްޓެހިވާން ޖެހިލުންވޭ.. އަހަރެންގެ ސަބަބުން އެހެން މީހަކަށް ދެރަ ގޮތެއް ވާކަށް ބޭނުމެއް ނޫން..” ޔީޝާ ބުނެލިއެވެ.\n“ޔީޝް.. ތިކަމުގެ ހަގީގަތް އަހަންނަށް ނޭނގުނު ނަމަވެސް އަހަރެން ބުނަން ބޭނުންވަނީ.. މިކަމުގަ ޔީޝްގެ އެއްވެސް ކުށެއް ނެތޭ.. ޔޫ ކާންޓު ބުލޭމް ޔުއަރ ސެލްފް ފޯ އެވްރީތިން.. އިނގޭ.. މީހެއްގެ މަރަކީ އަނެއް މީހާގެ އަތްމަތީ ވާކަމެއް ނޫން.. މަރު ގަންނަވަނީ ހަމައެކަނި ހެއްދެވި ފަރާތް.. އެހެންވީމަ އެމީހުނަށް އެހެން ދިމާވީ ޔީޝްގެ ސަބަބަކުން ނޫން.. ” ޔީޝާގެ އަތް ތިލާގައި ހިފާލަމުން ދާނިޝް ބުނެލިއެވެ. ދާނިޝްގެ މިއަމަލުންނާއި ބަސްތަކުން ޔީޝާގެ ލޮލަށް ކަރުނަ ޖަމާވިއެވެ\n“ލޯބިވާ މީހަކު މިދުނިޔެއާ ވަކިވީމަ ކުރާނެ އަސަރު އަހަންނަށް ވަރަށް ރަނގަޅަށް އެނގޭ.. ޔީޝްގެ ސިޓުއޭސަން އަހަރެންގެ ސިޓުއޭސަންއާ އެއްގޮތް ނުވިއަސް އަހަންނަށް ޔީޝާއަށް ކުރާނެ އަސަރު ވަރަށް ރަނގަަޅަށް އަންޑަސްޓޭންޑު ވޭ.. އަހަރެންަގެ މންމަ ނިޔާވީ އަހަންނަށް އެންމެ 10 އަހަރުގަ.. އެތަށް ދުވަހެއް ވަންދެން އަހަރެން އެކަމާ ޑިޕްރެސް ވެފަ ހުރިން.. އަހަރެންގެ ބައްޕަ އެހެން ކައިވެންޏެއް ކުރުމުން ޝަކުވާވެސް ކުރިން.. އެހާ އަވަހަށް ބައްޕަ މަންމަ މަތިން ހަނދާން ނައްތާލީ ބާއޭ އަހަރެން ހިތަށް އެރި.. އެކަމު އަހަންނަށް މިހާރު ގަބޫލު ކުރެވޭ ބައްޕަ އެގޮަތަށް ކަންތަށް ކުރީ އަހަންނަށް ރަނގަޅަކަށް ކަން.. ކިތަންމެ ދުވަހެއްވިއަސް އެކަހަލަ ކަންތައްތަކަކީ ހަނދާން ނައްތާލެވޭނެ ކަންކަމެއް ނޫން.. މޫވް އޮން ކުރަންވެސް އުނދަގޫވާނެ.. އެކަމު ހަގީގަތުގަ ދުނިޔޭގަ ނެތް މީހަކަށްޓަކައި އެހެން މީހަކަށް ޗާންސެއް ނުދީ ހުރުމަކީ އެންމެ ރަނގަޅު ގޮތެއް ނޫން.. ދިރިތިބީން ޖެހޭނީ އެކަންކަމަށް ކެއްތެރިވެ އަމިއްލަ ލައިފްއާގެން ކުރިއަށް ދާން..” ދާނިޝް އެހެން ބުނެފައި ޔިޝާގެ މޫނަށް ބލާލިއިރު ޔިޝާގެ ކޯތާފަތް ވަނީ ތެމިފައެވެ.\nޔީޝާ ރޮނީކަން އެނގުމުން ދާނިޝް ހާސްވިއެވެ.\n“އޭ އޭ.. ނުރޮއެ.. ޔިޝް ތިހެން ރޯތަން ފެންނައިރަށް މީހުނަށް ހީވާނީ އަހަރެން ޔިޝްއަށް ބުލީ ކުރަނީ އޭނުން” ޔީޝާގެ ކޯތާފަތް ފުހެދެމުން ދާނީޝް ބުނެލި އެއްޗަކުން ރުއިމުގެ ތެރެއިން ޔީޝާއަށް ހެވުނެވެ.\n“އަހަރެން ހިޔެއް ނުކުރަން ޔީޝް ތިއީ ކުރައި ބޭބީއެއް ކަމަކަށް” ޔީޝާ ހޭން ފެށުމުން ދާނިޝް އަނެއްކާވެސް ބުނެލިއެވެ.\n“ދެން.. ދާނީޝްގެ ތިހާ ސޭޑު ސްޓޯރީއެއް އިވުނީމަ އަހަރެން ހޭންވީތަ؟” ޓިސޫއަކުން ދެލޯ ފުހެލާފައި އުޅަން ބޮށިން ދާނިޝް ގައިގައި ޖެހިއެވެ.\n“އަހަރެން މިވާހަކަ މިކިޔާދިނީ ޔީޝް ދެރަ ކުރާކަށް ނޫނޭ.. ޔީޝްއަށް ވިސްނަ ދޭން.. ފަހަރެއްގަ ޔީޝް ހީކޮއްފާނެ ލޯބިވާމީހަކު ނިޔާވުމުން އެއީ އަމިއްލަ ބަދުނަސީބު ކަމުން ވީ ކަމެކޭ.. އެކަމު އަސްލު އެއީ ޔީޝްގެ ކުށެއް އޮއެގެން ވީކަމެއް ނޫން” ދާނީޝް އެހެން ބުނުުމުން ޔީޝާ ބޯޖަހާލިއެވެ.\n“ދެން ހިނގާ ދޯ ގެޔާ ދިމާއަށް ހިނގާ ގަންނަމާ.. މިހާރު އެއޮށް އިރު އޮއްސެނީ” ވިލާތަކުގެ ތެރޭގައި ނިވާވަމުން ދިޔަ އިރަށް ބަލަހައްޓައިގެން ހުރެފައި ޔީޝާ ބުނެލިއެވެ.\nބަންގި ގޮވުމުގެ ކުރިން ގެޔަށް ދެވޭތޯ ދެމީހުން ހިނގާގަތެވެ.\n“އަހަރެންނާ ބެހޭގޮތުން ޝެއަރ ކޮއްލާށޭ ބުނީމަ މާ ޑިޕްރެސިން ވާހަކައެއް ދޯ މިދެއްކެވުނީ؟” ޖިންސުގެ ޖީބަށް އަތް ޖަހާލައިގެން ހިނގަމުން ދިޔަ ދާނިޝްއަށް ބަލާލަމުން ޔީޝާ ބުނެލިއެވެ.\n“އެއީކީ މައްސަލައެއް ނޫން.. ހަމައެކަނި އުފާވެރި ކަންތަކެއް ނޫންދޯ ޝެއަރ ކުރަންވާނީ.. ދެމީހެއްގެ ދެެމެދު އޮތް ގުޅުމެއް ވަރުގަދަވެފަ މުހިންމުވާނީ ހުރިހާ ކަހަލަ ކަމެއް ހިއްސާކުރެވެންޏާ.. އާދިލް ނޫން އެހެން މީހަކަށް އަހަރެންގެ ވާހަކަ ކިޔައިދިނީ ހަމައެކަނި ޔީޝްއަށް..އެހެންވީމަ އަހަރެންވެސް މިއީ ޔީޝްއަށް އެއްޗެހި ހިއްސާކުރެވޭވަރު ގާތް މިހެއް ގޮތުގަ ދެކެން ބޭނުންވަނީ” ދާނީޝް ބުނެލިއެވެ.\n“ޔީޝް.. އަހަރެން ވާހަކައެއް ބުނަން ބޭނުން..އަސްލު އަހަރެން މިވާހަކަ ބުނަން ބޭނުންވެގެން އުޅޭތާ ދުވަސްކޮޅެއް ވެއްޖެ. މިދުވަސްކޮޅު ޔީޝް މާ ބަލިކޮށް އުޅޭތީ ބުނާނެ ފުރުސަތެއް ނުލިބުނީ” ދާނިޝް އެހެން ބުނެފައި ޔީޝާގެ އަތްތިލާގައި ހިފާލިއެވެ. ރަކިވެފައި ޔީޝާއަށް މަގުގެ ދެފަރަތް ބަލާލެވުނި މީހަކަށް ފެނިދާނެތީއެވެ. އޭރު އެމީހުނަށް ތިބެވުނީ ގެޔާ ވަރަށް ކައިރީގައެވެ.\n“ކޮން ވާހަކައެއް؟” ތެޅި ތެޅިއޮތް ހިތަކާއެކު ޔީޝާ ބުނެލިއެވެ.\n“ޔީޝް.. އައި ތިންކް އައި ލަވްޔޫ.. ނޫން އައި ޑޫ ލަވް ޔޫ “\nލޯ ފޮހެލާދޭށެ މަގޭ 17\nލޯބި އަހަރެން ވާނަމޭ (10)\nހިތާމަ އެހެނިހެން ލޯބި May 29, 2017\nބޭނުންވަނީ އުމުރަށް 12\nވަމޭ ތިލޯބި އެދިއެދި ( ޢިއުލާން )\nދިމްޔާ (6 ވަނަ ބައި)\nލޯބި August 24, 2015\nއެދެމޭ ކަލާޔާ ގާތުގާ ވުމަށް (ފަސްވަނަބައި)\nހިތާމަ ބިރުވެރި ލޯބި May 15, 2017


SAFF ge ran kaamiyaabee 1 vana dharaja akah lavvaeh nuli\nސާފް ސުޒުކީ ކަޕުގެ ޗެމްޕިއަންކަން ހޯދި ދިވެހި ގައުމީ ޓީމު، މުބާރާތުގެ ތައްޓާއެކު ރާއްޖެ އައުން، ކުޅުންތެރިންނަށް ބޯނަސް ފައިސާ ދިނުމުގައި ސަރުކާރުގެ ރާގު ބަދަލު ވެއްޖެ ---\nސާފް ޗެމްޕިއަންޝިޕްގެ ރަން ވަނަ ހޯދި ޓީމަށް ބޯނަސްގެ ގޮތުގައި ފައިސާ ދޭން ޖެހުމުން، ސަރުކާރުގެ ރާގު ބަދަލު ވެއްޖެ އެވެ.\nގައުމީ ޓީމުގެ ކުޅުންތެރިންނާއި އޮފިޝަލުންނަށް ސަރުކާރުން ބޯނަސް ދިނުމަށް ހަމަޖެހިފައި ވަނީ ދެ ވަނަ ދަރަޖަ ނުވަތަ ރިހި މެޑަލް ހޯދުމުން ދޭ ކެޓަގަރީގަ އެވެ. އޮންލައިން ނޫހަކަށް ޔޫތު މިނިސްޓްރީގެ ސީނިއާ އޮފިޝަލަކު ދިފައިވާ އިންޓަވިއުގައި ވިދާޅުވެފައި ވަނީ ގައުމީ ޓީމަށް ފައިސާ ދޭނީ ސްޕޯޓްސް ކައުންސިލުން ކަނޑައަޅާފައިވާ އުސޫލުގެ ދަށުން ކަމަށެވެ. އޮފިޝަލު ވިދާޅުވީ 35،000 ރުފިޔާ ދޭނެ ކަމަށް މީޑިއާތަކުގައި ލިޔެފައިވީ ނަމަވެސް ދޭނީ 25،000 ރުފިޔާ ކަމަށެވެ.\nއެހެންނަމަވެސް 2015 ވަނަ އަހަރު އޯގަސްޓް މަހު، ސަރުކާރުން ކަނޑައަޅާފައިވާ އުސޫލުގައި ވަނީ ޓީމު ބައިނަލްއަގުވާމީ ކުޅިވަރު އިވެންޓްތަކުން ރަން މެޑަލް ހޯދާ ޓީމުގެ ކުޅުންތެރިންނަށް ދޭނީ 35،000 ރުފިޔާ ކަމަށެވެ. ސަރުކާރުން އެ އަހަރު ރީޔޫނިއަންގައި ބޭއްވި އިންޑިއަން އޯޝަން އައިލެންޑް ގޭމްސްގައި މެޑަލް ހޯދި އެތުލީޓުންނަށް ބޯނަސް ފައިސާ ދިީފައި ވަނީ ސަރުކާރުން ކަނޑައަޅާފައިވާ މި އުސޫލުގެ ދަށުންނެވެ.\nސްޕޯޓްސް ކައުންސިލުން ފާސް ކޮށްގެން، ކުޅުންތެރިންނަށް ދޭން ނިންމާ 25،000 ރުފިޔާގެ އައަދަކީ، 2015 ވަނަ އަހަރު ކަނޑައެޅި އުސޫލުގައިވާ ގޮތުގެ މަތިން ރިހި މެޑަލް ހޯދާ ޓީމުތަކަށް ދޭން ޖެހޭ އަދަދެވެ.\nއޯގަސްޓް 2015 ގައި ސަރުކާރުން ކަނޑައެޅި އުސޫލުގެ ދަށުން ފައިސާ ދޭނެ ގޮތް:\nޓީމު އިވެންޓްތަކަށް ފައިސާ ދޭނެ ގޮތް\nރަން މެޑަލް ހޯދާ ޓީމުތަކުގެ ކޮންމެ ކުޅުންތެރިއަކަށް 35،000 ރުފިޔާ\nރިހި މެޑަލް ހޯދާ ޓީމުތަކުގެ ކޮންމެ ކުޅުންތެރިއަކަށް 25،000 ރުފިޔާ\nލޯ މެޑަލް ހޯދާ ޓީމުތަކުގެ ކޮންމެ ކުޅުންތެރިއަކަށް 15،000\nއިންޑަވިޖުއަލް އިވެންޓްތަކުން ފައިސާ ދޭނެ ގޮތް\nރަން މެޑަލް ހޯދާ ކުޅުންތެރިންނަށް 250،000 ރުފިޔާ\nރިހި މެޑަލް ހޯދާ ކުޅުންތެރިންނަށް 100،000 ރުފިޔާ\nލޯ މެޑަލް ހޯދި ކުޅުންތެރިންނަށް 20،000 ރުފިޔާ\nކުރީގެ ޔޫތު މިނިސްޓަރު އަހްމަދު ޒުހޫރުގެ ދައުރުގައި، މެޑަލް ގެންނަ ޓީމުތަކަށާއި ވަކި އިވެންޓްތަކުގެ އެތުލީޓުންނަށް ފައިސާގެ އިނާމު ދީފައި ވަނީ މި އުސޫލުގެ ދަށުންނެވެ.\nކުޅުންތެރިންނަށް ލިބެން ޖެހޭ ބޯނަސް ނުލިބުމުގެ އިތުރަށް ކުޅުންތެރިންނަށް މިދިޔަ ތިން މަހު ލިބެން ޖެހޭ މުސާރަ ލިބުން ލަސްވާ މައްސަލަވެސް ވަނީ ފެންމަތި ވެފަ އެވެ.\nޔޫތު މިނިސްޓްރީން ގައުމީ ޓީމުތަކުގެ ކުޅުންތެރިންނަށް މުސާރަ ދޭނީ، އެފްއޭއެމުން ލިސްޓު ފޮނުވުމުންނެވެ. ޔޫތު މިނިސްޓްރީން ބުނެފައި ވަނީ ކުޅުންތެރިންނަށް މުސާރަ ނުދިނުން ލަސްވީ އެފްއޭއެމުން އެ ލިސްޓް ފޮނުވުން ލަސް ވުމުން ކަމަށެވެ. އެ މިނިސްޓްރީން ބުނީ ލިސްޓް ފޮނުވީ އެއް ހަފުތާ ކުރިން ކަމަށެވެ.\nސާފް ޗެމްޕިއަންޝިޕް ކާމިޔާބު ކުރިތާ މިހާރު އެއް މަސް ވަނީ އެވެ. ޓީމަށް ލިބެން ޖެހޭ ބޯނަހެއް އަދި މިދިޔަ ތިން މަހުގެ މުސާރަވެސް ނުލިބެ އެވެ. ބައެއް ކުލަބުތަކުން ލިބެން ޖެހޭ މުސާރަ ނުލިބުމުގެ އިތުރަށް ގައުމީ ޓީމުން ލިބެން ޖެހޭ މުސާރަވެސް ނުލިބުމުން ކުޅުންތެރިންގެ ކަންބޮޑުވުންތައް ވަނީ އިންތިހާއަށް ގޮސްފަ އެވެ.\nގައުމީ ޓީމު މާލެ ގެނައީވެސް ތަށި ކާމިޔާބު ކުރިތާ ތިން ދުވަސް ފަހުންނެވެ. އޭ380 ގެ ބޮޑު މަތިންދާ ބޯޓްގައި ގައުމީ ޓީމު މާލެ ގެނައި ނަމަވެސް އެ ޓީމަށް އެކަށީގެންވާ ރިސެޕްޝަނެއް ދީފައެއް ނުވެ އެވެ.\nސާފް ސުޒުކީ ކަޕް ސާފް ޗެމްޕިއަންޝިޕް ގައުމީ ފުޓްބޯޅް ޓީމް


ސަމާސާއަކަށް ނަމަވެސް ދޮގެއް ނުހަދާށެވެ. – Dhen.mv\nޢާލިމް އަބްދުއްލަތީފް September 23, 2020 - 4:03 pm\nރަހުމަތްތެރިން އެކުގައި އުޅޭއިރުގައި ވެސް ވަރަށް ގިނައިން ސަމާސާކޮށް އުޅޭތަން ފެނެއެވެ. އެކަކު އަނެކަކަށް ދިމާކޮށް ސަކަރާތްޖަހާ އުޅޭތަން ފެނެއެވެ. އެންމެން އެކުގައި ތިބެ އެކަކާ ދިމާކޮށް "ރަކި" ކޮށްލާތަން ވެސް ފެނެއެވެ. އެކަކު އަނެކަކު ގަޔަށް އަތްލާ "ގިލިގިލި" ކޮއްޓާތަން ވެސް ފެނެއެވެ. ސަމާސާ ކުރުމަކީ ވެސް ކުރަން ޖެހޭނެ ކަމެކެވެ. ނަމަވެސް އެކަން ކުރުމުގައި ވެސް ހައްދެެއް އޮންނަން ޖެހޭނެ ކަމުގައި ގަބޫލު ކުރަން ވާނެއެެވެ.\nސަމާސާއަކަށް ދޮގު ހެދި ކުއްޖާއަށް ވީގޮތް އެންމެނަށް ވެސް އެނގެއެވެ. އެއީ ޚިޔާލީ ވާހަކައެއްގެ ގޮތުގައި ސުކޫލް ދައުރުގައި އަޅުގަނޑުމެންގެ ދިވެހި ކިލާހުގައި ކިޔައިދީފައިވާ ވާހަކައެކެވެ.އެކުއްޖާ ގެނބެނީކަމަށް ހަދައި ދޮގު ހެދުމުން އަނެއް ދުވަހު އެ ކުއްޖާއަށް އަޅާލާނެ އެއްވެސް މީހަކު ނުވީއެވެ. ސަމާސާ ވިހަ ވަނީ މިފަދަ ކަންތައްތަކާ ހެދިއެވެ.\nސަމާސާއަކަށް ނަމަވެސް ދޮގެެއް ހަދާކަށް ނުވާނެއެވެ. ހަގީގަތުގައި ދޮގު ހެދުމަކީ ކިތައްމެ ކުޑަކުޑަ ކަމެއްގެ ގޮތުގައި އަޅުގަނޑުމެން ދުށް ނަމަވެސް އަސްލު ހަގީގަތުގައިި ދޮގު ބުނުމަކީީ އަޅުގަނޑުމެންގެ މާތްވެގެންވާ އިސްލާމްދީނުގައި ނަހީ ކުރައްވާފައިވާ ކަމެކެވެ. އިސްލާމްދީން ބާރު އަޅަނީ ތެދު ބަހުން ވާހަކަ ދެއްކުމަށެވެ. އެހެނީ ތިބާގެ ކައިރީގައި އުޅޭ މީހުންނަށް ތިބާ ދޮގު ހަދައި އޮޅުވާލި ނަމަވެސް ހުރިހާ ކަމެއް ދެނެވޮޑިގެންވާ ފަރާތެއް ވެއެވެ. ﷲ ތަޢާލާއީ ހުރިހާކަމެއް އެންމެ މޮޅަށް ދެނެވޮޑިގެންވާ އިލާހެވެ.\nބައެއް ފަހަރަށް އަޅުގަނޑުމެންގެ ތެރޭގައި ފެންނަ މަންޒަރެކެވެ. ސަމާސާއަކަށް ނަމަވެސް މީހެއްގެ މަރުގެ ވާހަކަ ދައްކަނީއެވެ. މީހަކު މަރުވެއްޖެ ކަމަށް ބުނެ ސަމާސާ ކުރަނީއެވެ. އޭނާގެ ވަރަށް ގާތް މީހަކަށް ގުޅާ އޭނާ މަރުވެއްޖެ ކަމަށް ނުވަތަ ބޮޑު އެކްސިޑެންޓެއް ވެއްޖެ ކަމަށް ބުނަނީ މަޖަލަކަށް ހަދައި އެމީހަކު "ޕްރޭންކް" ކޮށްލުމުގެ ގޮތުންނެވެ. ނަމަވެސް އެފަދަ ޚަބަރެއް ތިބާގެ ގާތް މީހަކާ ބެހޭގޮތުން އިވިއްޖެ ނަމަ ތިބާއަށް ވާނެ ގޮތް ނިކަން އިހްސާސް ކޮށްލަބަަލާށެވެ. ސަމާސާއަކަށް ނަމަވެސް އެ އަޑު އަހަން ތިބާ ވެސް ބޭނުން ނުވާނެ ކަން ޔަގީނެވެ. އަދި އެއްފަހަރު މިފަދަ ކަމަކާ ސަމާސާކޮށް ދޮގު ހަދައިފި ނަމަ ފަހުން އެފަދަ ކަމެއް ހަގީގަތުގައި ހިނގި ނަމަވެސް އެވާހަކަ ގަބޫލުކުރުން ވާނީ ވަރަށް ވެސް އުނދަގޫ ކަމަކަށެވެ.\nއެއް ދޮގު ހަދައިިފި ނަމަ އެ ދޮގު ފޮރުވުމަށް ޓަކައި ހާސް ދޮގު ހަދަން ވެސް ޖެހިދާނެއެވެ. ދުވާލެއްގެ މައްޗަށް ތިބާއަށް ކިތައް ދޮގު ހެދޭތޯ ވިސްނާލާ ނަފްސު ހިސާބުކޮށްލަ ބަލާށެވެ. އޭރުން ތިބާއަށްވެސް ވިސްނިދާނެއެވެ.\nނިކަން ވިސްނާލަބަލާށެވެ. ސަމާސާއަކަށް ހަދާ ދޮގެެއްގެ ސަބަބުން މީހަކަށް "ޝޮކެއް" ވެސް ޖެހިދާނެއެވެ. މީހަކު ތިބާއަށް ކުރާ އިތުބާރު ވެއްޔާ މޮޑެވި އެ އިތުބާރު ނެތިގޮސްދާނެއެވެ. އެ އިތުބާރު ދެން ކުރަން ނުކުޅަދާނަ ވާނީ ތިބާ ދެން ވެސް ކުރާނީ ސަމާސާ ކަމުގައި އޭނާއަށް ހީކުރެވޭނެތީއެވެ. ސަމާސާއަކަށް ތި ހަދައި ދޮގު އޭނާއަށް އެނގި ސަމާސާ ވިހަވުމަކީ ވެސް ވެދާނެ ކަމެކެވެ. ޒަމާންވީ ރަހުމަތްތެރިކަމަކަށް އެކަމުގެ ސަބަބުން ބުރޫ އަރައިވެސް ފާނެއެވެ.\nއެކުވެރިޔާއެވެ. މި ނަަސޭހަތުގައި ހިފާށެވެ. ސަމާސާއަކަށް ނަމަވެސް ދެން ދޮގެއް ނުހަދައްޗެވެ.\nޒުވާބުކުރުން ދޫކޮށްލާ މީހާއާއި މަޖަލަކަށް ވިޔަސް ދޮގު ހެދުން ދޫކޮށްލާ މީހާއަށް ރަސޫލާ ދެއްވާ ޔަގީންކަން


France in medhu irumathi halaaku koffaane: Iran\nފްރާންސުން މެދުއިރުމަތި ހަލާކުކޮށްފާނެ: އީރާން\nޕްރާންސުން ޔޫއޭއީއަށާއި މިސްރަށް ވިއްކަން ނިންމާފައިވާ މަރުކާގެ ޖެޓްފައިޓަރުތަކެއް\nމެދުއިރުމަތީ އަރަބި ގައުމުތަކަށް ފްރާންސުން ޖެޓްފައިޓަރު ތަކާއި އަސްކަރީ އެހީތެރިކަން ފޯރުކޮށް ދެމުން ގެންދަނީ އަޑިނޭނގޭ ރޭވުމެއްގެ ދަށުން ކަމަށް އީރާނުން ބުނެފި އެވެ. އިރާނުން ބުނީ ފްރާންސުން އެ ކުރަން އުޅޭ ކަމަކާ މެދު ހޭލާ ތިބެން ޖެހޭ ކަމަށެވެ.\nއީރާންގެ ވެރިންނާ ބައްދަލު ކުރައްވައި މަޝްވަރާ ކުރެއްވުމަށް ޔުނައިޓެޑް އަރަބް އެމިރޭޓްސް (ޔޫއޭއީ) އިން ތެހެރާނަށް ފޮނުވި ސަފީރާ ބައްދަލު ކުރައްވައި، އީރާން ފޮރިން މިނިސްޓްރީގެ ތަރުޖަމާން ސައީދު ޚަތީބުޒާދާ ވިދާޅުވީ ފްރާންސްގެ ހަރަކާތްތަކަށް ފާރަވެެރިވުން ބުއްދިވެރި ކަމަށެވެ.\nތަރުޖަމާން ވިދާޅުވި ގޮތުގައި ފްރާންސް ކަހަލަ ދުނިޔޭގެ ތަރައްގީގައި ގާބިލު ގައުމަކުން ޒިންމާދާރުވާން ޖެހެ އެވެ. އެމީހުންގެ އަމާޒަކަށް ވާން ޖެހޭނީ އަސްކަރީ ހަތިޔާރުން މަންފާ ހޯދުން ނޫން ކަމަށް ވެސް ތަރުޖަމާން ވިދާޅުވި އެވެ.\nފްރާންސްގެ ރައީސް އިމަނުއެލް މެކްރޮން މެދުއިރުމައްޗަށް ކުރެއްވި ދަތުރެއްގައި ޔޫއޭއީއަށް 80 ޖެޓްފައިޓަރު، 18.08 ބިލިއަން ޑޮލަރަށް ވިއްކަން ވަނީ އެއްބަސްވެ ވަޑައިގެންފަ އެވެ. އަނެއްކޮޅުން ގަތަރާއި ސައޫދީއާއެކު ވެސް އަސްކަރީ އެއްބަސްވުން ތަކުގައި ވަނީ ސޮއި ކުރައްވާފަ އެވެ.\nސައޫދީ އަށާއި ޔޫއޭއިއަށް އެންމެ ގިނައިން ހަތިޔާރު ވިއްކަނީ ފްރާންސުންނެވެ. ޔަމަންގައި ގޭންގް ހަދައިގެން އުޅޭ ހޫތީ ހަނގުރާމަވެރިންނަށް ސައޫދީ ކޯލިޝަނުން ހަމަލާދެނީ މި ހަތިޔާރުންނެވެ.\nހޫތީންނަކީ މުޅި ދުނިޔެ ބުނާ ގޮތުގައި އިރާނުން ކޮންޓްރޯލްކުރާ ޖަމާއަތެކެވެ. ހޫތީންގެ މަސްލަހަތަކީ އީރާންގެ މަސްލަހަތެވެ. އީރާނުން ރުޅިއަރައި ގަނެގެން މިއުޅެނީ މެދުއިރުމަތީ ގައުމުތަކުން ބާރުގަދަ ހަތިޔާރު ހޯދައި ހޫތީންނަށް ހަމަލާ ދޭތީ އެވެ.\nއީރާނަކީ މެދުއިރުމަތީ އަރަބި ގައުމުތަކަށް އަބަދު ވެސް ފާޑުކިޔާ ގައުމެކެވެ. އީރާން ރުހޭ ގޮތަށް މެދުއިރުމަތީގައި އެއްވެސް ކަމެއް ނުހިނގަ އެވެ. އެކަމަކު މެދުއިރުމަތީގެ މަސްލަހަތު އެންމެ ބޮޑަށް ނަގާލާ ގައުމަކީ އީރާންނެވެ.\nފަލަސްތީން އާއި ލުބްނާންގައި އީރާންގެ ނުފޫޒު ވަރަށް ގަދަ އެވެ. އީރާނުން ގެންދަނީ ޕްރޮކްސީ ބާރުތައް ބޭނުންހިފައި އީރާންގެ އެޖެންޑާ މުޅި ސަރަހައްދަން ފަތުރަން މަައްކަތް ކުރަމުންނެވެ.\nސައުދީ އަަރަބިއްޔާ އީރާން މިސްރު + ޔުނައިޓެޑް އަރަބް އެމިރޭޓްސް ގަތަރު މެދު އިރުމަތި


Mooshange solo album januarygai release kurany | Mihaaru\nމުއްމު ޝޯއެއްގައި ލަވަ ކިޔަނީ: އާ ވީޑިއޯ ލަވަ، ސޯލޯ އަަލްބަމާ އެކު ނެރޭނެ.\nމޫޝަންގެ ފުރަތަމަ ސޯލޯ އަލްބަމް ޖެނުއަރީގައި ރިލީޒް ކުރަނީ\n30 އޮކްޓޯބަރ 2016 - 06:04\nސޯލޯ އާޓިސްޓެއްގެ ގޮތުގައި މަޝްހޫރު ޒުވާން ލަވަ ކިޔުންތެރިޔާ މޫޝަން މުބާރިކް (މުއްމު) ގެ ފުރަތަމަ ސޯލޯ އަލްބަމް އަންނަ ޖެނުއަރީ މަހު ރިލީޒް ކުރަން ނިންމައިފި އެވެ.\nއެހެން ނަމަވެސް އޭނާގެ ބައްޕަ މަރުހޫމް އަބްދުﷲ މުބާރިކަށް ތަހުސީސް ކުރާ އަލްބަމް "މޫޝަން މުބާރިކް" ރިލީޒް ކުރާ ތާރީހެއް އަދި ހާމައެއް ނުކުރެ އެވެ.\nމުއްމު ބުނީ މީގެ އަހަރެއްހާ ދުވަސް ކުރިން މަސައްކަތް ފެށި އަލްބަމަކީ ވަރަށް ގިނަ ބައެއްގެ އެހީތެރިކަން ލިބިގެން ވުޖޫދަށް އަންނަ އަލްބަމެއް ކަމަށެވެ. އަދި އަލްބަމްގައި މުޅިން ވެސް ހިމެނޭނީ އޭނާގެ އަމިއްލަ ދިވެހި ލަވަތައް ކަމަށް ބުންޏެވެ.\n"ބޭނުން ވަނީ ފެންވަރު ރަނގަޅު އަލްބަމެއް އާންމުންނާ ހަމައަށް ގެނެސް ދޭން. އެހެންވެ އަސްލު މީގެ މަސައްކަތް ތަންކޮޅެއް ބޮޑަށް ދިގުލައިގެން ދިޔައީ ވެސް،" މުއްމު ބުންޏެވެ.\nއަލްބަމް ރިލީޒް ކުރަން ބާއްވާ ހަފުލާގައި، އަލްބަމްގައި ހިމެނޭ ރިމިކްސް ލަވައެއްގެ ވީޑީއޯ ވެސް ނެރޭނެ ކަމަށް މުއްމު ބުންޏެވެ. މިހާރު މަސައްކަތް ފަށަން ތައްޔާރުވަމުން އަންނަ ވީޑިއޯ ލަވައަކީ އަމިއްލަ ރާގުގެ އަށް ލަވަ ހިމެނޭ އަލްބަމްގައި ހިމެނޭ "އިހުސާސް" ލަވައިގެ ރިމިކްސް ވާޝަނެވެ.\nމި ލަވައިގެ ވީޑިއޯ ހަދަން ހަވާލުކޮށްފައި ވަނީ ޗޮޕްއާޓާ އެވެ. ލަވަ އަށް މުއްމު އާ އެކު، ލީޑް ކުރާނެ އަންހެނަކާއި ލަވަ އަށް ބޭނުންވާ އިތުރު ފަންނާނުން ހޯދަން މިހާރު ވަނީ ފޭސްބުކްގައި މޮޑެލް ކާސްޓިން ކޯލެއް ވެސް ހުޅުވާލައިފަ އެވެ. މި ފުރުސަތު އަންނަ މަހުގެ4އާ ހަމަޔަށް އޮންނާނެ އެވެ.\n"މިހާތަނަށް އައި އިރު މީގެ ރެސްޕޮންސް ވަރަށް ރަނގަޅު. ދެން ކުރިމަތިލާ ކުދިންގެ ތެރެއިން ޝޯޓް ލިސްޓް ކުރެވޭ ކުދިންތަކެއްގެ ތެރެއިން ލަވަ އަށް ބޭނުންވާ ކުދިން ޗޮޕްއާޓްގެ ހާއްސަ ޕެނަލަކުން ފައިނަލްކޮށްގެން ލަވައިގެ މަސައްކަތް ފަށާނީ،" މުއްމު ބުންޏެވެ. "މީގެ ބޭނުމަކީ އާ ކުދިންނަށް ފުރުސަތުތަކެއް ހޯދައި ދިނުން."\nމުއްމު އަލަށް ހަދާ ވީޑިއޯ ލަވައިގެ މޮޑެލް ކާސްޓިން ކޯލް.\nއޭނާ ބުނީ އަމާޒަކީ އޭނާއާ އެކު ސޫޒަން ފެނިގެން ދިޔަ ވީޑިއޯ ލަވަ "ރީތިކަން" އަށް ވުރެ އަނެއްކާ ވެސް ރީތި، ތަފާތު ސްޓައިލެއްގެ ލަވައެއް ބެލުންތެރިންނާ ހަމައަށް ގެނެސް ދިނުން ކަމަށެވެ. މިދިޔަ އަހަރު ރިލީޒް ކުރި އެ ލަވައަށް 100،000 އަށް ވުރެ ގިނަ ވިއުސް ލިބިފައިވެ އެވެ.\n"އެހެންވެ ޗޮޕްއާޓާ ގުޅިގެން ލަވަ ވެސް ހަދަނީ ވެސް. މި ފަހަރު ބޭނުން ވަނީ ތަފާތު ސްޓައިލެއްގެ ލަވައެއް ތައާރަފު ކުރަން. ބެލުންތެރިން ބަލާ ހިތްވާ ކަހަލަ ހިތްގައިމު ރީތި އަދި ފުރިހަމަ ލަވައަކަށް ލަވަ ޔަގީނުން ވެސް ވެގެން ދާނެ،" އިޝްގީ ލޯބީގެ ލަވައާ ބެހޭ ގޮތުން މުއްމު ބުންޏެވެ.\nއޭނާ ބުނީ އަލްބަމްގައި އަށް ލަވަ ހިމެނޭ އިރު، އޭގެ ތެރޭގައި ރިމިކްސް ދެ ލަވައެއް ހިމެނޭނެ ކަމަށެވެ.\nމޫޝަންގެ "ރީތިކަން" ލަވައިގެ ވީޑިއޯ\n"އަލްބަމް ރިލީޒް ކުރާ އިރު، އިހުސާސް ލަވަ ބެލުންތެރިންނަށް ދޫކޮށްލުމަށް ފަހު، މީގެ އިތުރު ލަވަތައް ވެސް ވީޑިއޯ އާ އެކު ގެނެސް ދިނުމުގެ ހިޔާލެއް އެބަ ގެންގުޅެން،" އޭނާ ބުންޏެވެ.


vnews - Istanbul ga hunnavaa Saudi Consul General kulli gothakah furaavadai genfi\nއިސްތަމްބޫލްގައި ހުންނަވާ ސައުދީ އަރަބިއްޔާގެ ކޮންސޫލް ޖެނެރަލް މުހަންމަދު އަލް އުތައިބީ:\nތުރުކީގެ އިސްތަމްބޫލްގައި ހުންނަވާ ސައުދީ އަރަބިއްޔާގެ ކޮންސޫލް ޖެނެރަލް މުހަންމަދު އަލް އުތައިބީ ކުއްލިގޮތަކަށް ފުރާވަޑައިގެންފިއެވެ.\nތުރުކީ ގަޑިން މިއަދު ހަވީރު5ޖެހިއިރު އިސްތަމްބޫލްގެ އަތާތުރްކް އެއަރޕޯޓުން ކޮންސޫލް ޖެނެރަލް، ސައުދީ އަރަބިއްޔާއަށް ފުރާވަޑައިގެންފައިވާ ކަމަށާއި، އޭނާ ފުރާވަޑައިގެންނެވީ ކޮމާޝަލް މަތިންދާ ބޯޓެއްގައި ކަމަށް ތުރުކީގެ މީޑިއާއިންވަނީ ކަށަވަރު ކޮށްދީފައެވެ.\nއިސްތަމްބޫލްގައި ހުންނަވާ ސައުދީ އަރަބިއްޔާގެ ކޮންސޫލް ޖެނެރަލް މި ފުރާވަޑައިގެންނެވީ، ތުރުކީގައި ދިރިއުޅެމުންދިޔަ ސައުދީ އަރަބިއްޔާގެ ނޫސްވެރިޔާ އަދި ލިޔުންތެރިޔާ ޖަމާލް ޚަޝޫގީ، ކޮންސިއުލޭޓަށް ވަންފަހުން އޭނާއަށް ވީނުވީއެއް ނޭނގި ގެއްލިފައިވާ މައްސަލާގައި ކޮންސޫލް ޖެނެރަލް ދިރިއުޅުއްވަމުން ގެންދަވާ ގެކޮޅު ބަލައި ފާސްކުރަން ތުރުކީއާއި ސައުދީ އަރަބިއްޔާގެ ޓީމުތަކުން ތައްޔާރުވަމުން ގެންދަނިކޮށެވެ.\nތުރުކީގެ ޚާރިޖީ ވަޒީރު މެވްލުޓް ކަވުސޮގްލު ވިދާޅުވެފައިވަނީ، ނޫސްވެރިޔާ ގެއްލުނު މައްސަލައިގެ ތަހްގީގުގައި ކޮންސޫލް ޖެނެރަލްގެ ގެކޮޅު ބަލައި ފާސްކުރުމުގެ އިތުރުން، ކޮންސިއުލޭޓްގައި ބޭނުންކުރާ ހުރިހާ ވެހިކަލެއްވެސް ބަލައި ފާސްކުރާނޭ ކަމަށެވެ.\nތުރުކީގެ ފުލުހުންވެސް ހިމެނޭ ޖިނާއީ ތަހްގީގު ޓީމަކުން އިއްޔެވަނީ، އިސްތަމްބޫލްގައި ހުންނަ ސައުދީ ކޮންސިއުލޭޓް އިމާރާތް ނުވަ ގަޑިއިރު ވަންދެން ބަލައި ފާސްކޮށްފައެވެ. މިފާސްކުރުންތަކަށްފަހު އެއްވެސް މައުލޫމާތެއް މީޑިއާއަށް އަދި ހާމަކޮށްފައެއް ނުވެއެވެ.\nސައުދީ އަރަބިއްޔާގެ ނޫސްވެރިޔާ އަދި ލިޔުންތެރިޔާ ޖަމާލް ޚަޝޫގީ ގެއްލުނު މައްސަލައިގެ ތަހްގީގުގައި ދެގައުމު ގުޅިގެން މަސައްކަތް ކުރަން ތުރުކީއާއި ސައުދީ އަރަބިއްޔާއިން މިދިޔަ ހަފްތާގައިވަނީ އެއްބަސްވެފައެވެ. އަދި ޚަޝޫޤީ ހޯދުމުގެ މަސައްކަތް ގުޅިގެން ކުރުމަށްވެސް ވަނީ އެއްބަސްވެފައެވެ.\nޖަމާލް ޚަޝޫގީ މި އޮކްޓޫބަރުމަހުގެ ދެވަނަދުވަހު އިސްތަމްބޫލްގައި ހުންނަ ސައުދީ ކޮންސިއުލޭޓަށް ދިޔައީ، އޭނާ ހިތާވެގެންއުޅޭ ތުރުކީ ކުއްޖާއާއި ކައިވެނި ކުރުމަށްޓަކައި ބޭނުންވާ ލިޔެކިއުންތައް ފުރިހަމަ ކުރުމަށެވެ. ޖަމާލް ކޮންސިއުލޭޓަށް ދިޔައިރު އޭނާއާއެކު އޭނާ ކައިވެނިކުރަންއުޅޭ އަންހެން ކުއްޖާވެސް ދިޔަ ކަމަށާއި، ކޮންސިއުލޭޓްގެ އެތެރެއަށް ޖަމާލު ވަނުމުން އަންހެންކުއްޖާ މަޑުކޮށްލީ ބޭރުގައި ކަމަށް ވެއެވެ.\nޖަމާލް ޚަޝޫގީއަކީ، ސައުދީ ރަސްކަމާއި އަދި ޚާއްސަކޮށް ސައުދީ އަރަބިއްޔާގެ މިހާރުގެ ނުފޫޒުގަދަ ވަލީއަހުދު މުހަންމަދު ބިން ސަލްމާންއާއި އޭނާގެ ސިޔާސަތުތަކާ ދެކޮޅު ލިއުންތައް ލިޔާ މީހެކެވެ.\nމީޑިއާ ރިޕޯޓްތައް ބުނާގޮތުގައި، ކޮންސިއުލޭޓް ތެރޭގައި ޚަޝޫޤީވަނީ މަރާލާފައެވެ. އަދި އޭނާގެ ހަށިގަނޑު ކޮންމެވެސް ގޮތަކުން އެތަނުންވަނީ ނެރެފައެވެ. ނަމަވެސް ސައުދީ ސަރުކާރުން ގެންދަނީ މިވާހަކަތައް ދޮގުކުރަމުންނެވެ.


Supreme Court in nerunu HRCM ge guideline aa dhekolhah garaareh\nސުޕްރީމް ކޯޓުން ނެރުނު އެޗްއާރްސީއެމްގެ ގައިޑްލައިނާ ދެކޮޅަށް ގަރާރެއް\nމެންބަރު ޖީހާން މަހުމޫދު. ސުޕްރީމް ކޯޓުން ނެރުނު އެޗްއާރުސީއެމް މެންބަރުންގެ ގައިޑްލައިނާ ދެކޮޅަށް ގަރާރެއް ހުށަހެޅި -- ފޮޓޯ: މަޖިލީސް\nހިއުމަން ރައިޓްސް ކޮމިޝަން (އެޗްއާރުސީއެމް) ގެ މެންބަރުން އަމަލުކުރާނެ ގައިޑްލައިނެއް ކަނޑައަޅައި ސުޕްރީމް ކޯޓުން 2015 ވަނަ އަހަރު ކޮށްފައިވާ ހުކުމާ ދެކޮޅަށް ރައްޔިތުންގެ މަޖިލީހަށް ގަރާރެއް ހުށަހަޅައިފި އެވެ.\nއެޗްއާރުސީއެމްގެ މެންބަރުންނާ ދެކޮޅަށް ސުޕްރީމް ކޯޓުން ސުމޯޓޯ މައްސަލައެއް ބެލި އެވެ. އެ މައްސަލާގައި ކޯޓުން ކުރި ހުމުގައި ވަނީ އެޗްއާރުސީއެމްގެ މެންބަރުން އަމަލު ކުރާނެ 11 ނުކުތާއެއްގެ މައްޗަށް އެކުލެވޭ ގައިޑްލައިނެއް ކަނޑައަޅާފަ އެވެ. އެ ސުމޯޓޯ މައްސަލަ ކޯޓުން ބަލަން ފެށީ އދ. ގެ ހިއުމަން ރައިޓްސް ކައުންސިލަށް އެޗްއާރުސީއެމުން ފޮނުވި ރިޕޯޓެއްގައި ކޯޓުގެ އިހުތިސާސް އޮޅޭ ގޮތަށް ވާހަކަތަކެއް ހިމެނި ކަމަށް ބުނެ އެވެ.\nއެ ހުކުމް ކުރިތާ ހަތަރު އަހަރަށްވުރެ ގިނަ ދުވަސްވީއިރު، ސުޕްރީމް ކޯޓުން ބެލި ސުމޯޓޯ މައްސަލައާ ދެކޮޅަށް ހިންނަވަރު ދާއިރާގެ މެންބަރު ޖީހާން މަހުމޫދު ވަނީ ރައްޔިތުންގެ މަޖިލީހަށް ގަރާރެއް ހުށަހަޅުއްވާފަ އެވެ. ޖީހާން ވިދާޅުވި ގޮތުގައި އެ ގަރާރު ހުށަހެޅުއްވީ އެޗްްއާރުސީއެމްގެ ގާނޫނީ މިނިވަންކަން އަލުން އިއާދަ ކުރުމަށެވެ.\nޖީހާންގެ ގަރާރުގައި ވަނީ އެޗްއާރުސީއެމްގެ މެންބަރުންނާ ދެކޮޅަށް ސުޕްރީމް ކޯޓުން ބެލި ސުމޯޓޯ މައްސަލައަކީ އެ ކޮމިޝަންގެ ގާނޫނީ ބާރުތައް ލިބުމުގައާއި ގާނޫނީ ޒިންމާތައް އަދާކުރުމަށް އޮތް ހުރަހެއް ކަމަށާއި ސުޕްރީމް ކޯޓުގެ އެ އަމަލަކީ ބަލައިގަނެވޭނެ އަމަލެއް ނޫން ކަމަަށް ކަނޑައެޅުމަށެވެ.\nސުޕްރީމް ކޯޓުން ބެލި ސުމޯޓޯ މައްސަލާގައި ކުރި ހުކުމުގައި ކޯޓުގެ އިހުތިސާސް އޮޅޭ ގޮތަށް އަދި ޝަރުއީ ދާއިރާއަށް ބުރޫ އަރާނެ އެއްވެސް ކަމެއް ތަކުކާރު ނުކުރުމަށް އެޗްއާރުސީއެމަށް ވަނީ އަންގާފަ އެވެ. އަދި އަދުލު އިންސާފު ގާއިމު ކުރުމުގެ އިހުތިސާާސް ގެއްލޭ ފަދަ އެއްވެސް ވާހަކައެއް ރިޕޯޓެއްގައި ހިމެނުމާއި އެފަދަ ވާހަކައެއް ދެއްކުމަކީ އެޗްއަރުސީއެމަށް ލިބިގެންވާ ގާނޫނީ ހައްގެއް ނޫން ކަމަށް ވެސް ހުކުމުގައިވެ އެވެ.\nސުޕްރީމް ކޯޓުގެ ހުރުމަތަށް އުނި އަންނަ ގޮތަށް ވާހަކަ ދައްކައިގެން އެ ކޯޓުން ވަނީ ބައެއް ގާނޫނީ ވަކީލުންނާ މެދު ވެސް ފިޔަވަޅު އަޅައިފަ އެވެ.\nރައްޔިތުންގެ މަޖިލިސް އެޗްއާރްސީއެމް ސުޕްރީމް ކޯޓް + ޖީހާން މަހްމޫދު\nސުޕްރީމް ކޯޓަށް ސުމޯޓޯ ބާރު ނެތް ކަމަށް ލިޔަނީ


ފާފަކުރަން ބޭނުންވާ މީހުންނަށް!: ޢަޛާބުން ސަލާމަތްވާން ބޭނުންނަމަ ފާފަ ކުރުމުގެ ކުރިން މި5ކަންތައް ކުރަން ޖެހޭނެ!\nހުރިހާ ކަމެއް އެނގިތިބެމެ ފާފަކުރާ މީހުން އެކަންކުރަމުން ތަފާތު ބަހަނާތައް ދައްކައެވެ. ފާފަކުރުމަކީ ކުރުން ހުއްދަ ކަމެއްކަން އަންގައިދޭން މަސައްކަތް ކުރެއެވެ. އެފަދަ މީހުން މިވާހަކަ ރަނގަޅަށް އަޑުއަހާށެވެ!\nފާފައެއް ކުރަން ބޭނުންވި ޒުވާނަކު އިމާމް އިބްރާހީމް އިބްނު އަދްހަމް އަރިހުގައި އޭނާއަށް ފާފައެއް ކުރެވިދާނެ ގޮތެއް ވިދާޅުވެ ދެއްވުމަށް އެދުމުން އިމާމް އިބްރާހީމް5ކަމެއްގެ ވާހަކަ ވިދާޅުވިއެވެ. އަދި އެ5ކަންތައް ކުރުމަށްފަހުގައި ނޫނީ އެއްވެސް ފާފައެއް ނުކުރުމަށް ވިދާޅުވިއެވެ.\nފުރަތަމަ ކަމަކަށް ވިދާޅުވީ ﷲ ތަޢާލާ ދެއްވަވާ ރިޒްޤް ކެއުން ހުއްޓައިލުމެވެ. އެއީ ކުރެވެން އޮތް ކަމެއް ނޫން ކަމަށް ދެންނެވުމުން ވިދާޅުވީ ﷲ ތައާލާ އުފައްދަވާފައިވާ ބިން ނޫން ބިމެއްގައި ދިރިއުޅުމަށެވެ. ﷲ ތައާލާ އުފައްދަވާފައިވާ މިދުނިޔެ ދޫކޮށް އެހެން ދުނިޔެއަކަށް ދިއުމަށެވެ. އެއީވެސް ނުކުރެވޭނެ ކަމެއް ކަމަށް ދެންނެވުމުން ވިދާޅުވީ ﷲ ތައާލާއަށް ތިބާ ފެނިވޮޑި ނުގަންނަވާނެ ތަނަކަށް ދިއުމަށެވެ. އެއީވެސް އެއްވެސް މީހަކަށް ކުރެވޭނެ ކަމެއް ނޫން ކަމަށް ދެންނެވުމުން ވިދާޅުވީ މަރުގެ މަލާއިކަތާ މަރު ހިއްޕަވަން ވަޑައިގަތުމުން މަރު ނުވާނެ ކަމަށް ބުނެ ދިރިހުރުމަށެވެ. އެއީ ވެސް އެއްވެސް މީހަކަށް ނުކުރެވޭނެ ކަމެއްކަމަށް ދެންނެވުމުން ވިދާޅުވީ ޤިޔާމަތް ދުވަހު މަލާއިކަތުން ވަޑައިގެން ތިބާ ނަރަކައަށް ގެންދަވަން އުޅުއްވުމުން ނަރަކައަށް ނުގޮސް ހުރެވޭނެ މީހަކަށް ވުމަށެވެ.\nއެހިނދު އިމާމް ވިދާޅުވީ ﷲ ތައާލާ ދެއްވެވި ރިޒްޤް ކަމުން، ﷲ ތަޢާލާ އުފެއްދެވި ދުނިޔޭގައި އުޅެމުން ފާފަ ކުރާނަމަ އެކަމަށް ﷲ ތަޢާލާ ދެއްވަވަން ހުރި ޢަޛާބް ދެއްވަވާނެ ކަމަށެވެ. މަރުނުވެ ނުހުރެވޭނެ ނަމަ އަދި ނަރަކައަށް ވައްދަވަން މަލާއިކަތުން އުޅުއްވެވުމުން ނުވަދެ ނުހުރެވޭނެ ނަމަ އެއްވެސް ފާފައެއް ކޮށްގެން ނުވާނެ ކަމަށެވެ.\nމީސްތަކުންނޭވެ! ދުނިޔޭގެ އެދުންތައް ބޮޑުވެ ޙަރާމްކަންކަން ކުރަން ބޭނުންވާ ޙާލުގައި އިމާމްގެ ވާހަކަފުޅު ހަނދުމަކުރާށެވެ! އިމާމް ދެއްވި ފިލާވަޅުން ޢިބްރަތް ޙާޞިލުކުރާށެވެ! މިކަންކަން ހަނދާން ކުރުމަކީ ފާފަތައް ކުރުމުންދުރުހެލިކުރުވާނެ ކަމެކެވެ. ޝައިޚްގެ ވާހަކަފުޅުގެ ހުރިހާ ވެސް ބޭނުންފުޅަކީ އެއްވެސް ފާފައެއް ކޮށްގެން ނުވާނެ ކަމާއި ފާފަކުރާނަމަ މަރުވުމުން ނަރަކައަށް ދާންޖެހޭނެކަން ބަޔާންކޮށް ދެއްވެވުމެވެ.\nމީސްތަކުންނޭވެ! ބައެއް މުސްލިމުންނަށް މިކަންކަން ޤަބޫލު ނުކުރެވި ފާފަތަކަށް އަރައިގަންނަމުންދާއިރު އިސްލާމް ދީނުގައި ޙަރާމް ކުރައްވަވާފައިވާ ކޮންމެ ކަމެއް ޙަރާމް ކުރައްވަވާފައިވަނީ އެންމެހައި މީސްތަކުންނާއި މުޖުތަމައުގެ ފައިދާއަށްކަން ޤަބޫލުކޮށް އެހެން ދީންތަކުގެ މީހުން އެދަނީ ކޮންމެ ދުވަހަކު އިސްލާމްވަމުންނެވެ. ކޮންމެ ދުވަހަކީ އެހެން ދީންތަކުގެ އެތައް ހާސް ބައަކު އިސްލާމްވާ ދުވަހަކަށްވެފައި މިވަނީ އެމީހުންނަށް އިސްލާމް ދީނުން ރަނގަޅު ކަންކަން ފެންނާތީއެވެ. އިސްލާމީ އުޞޫލުތަކަކީ އެންމެ ރަނގަޅު އުޞޫލުތައް ކަމުގައި ޤަބޫލުކުރެވޭތީއެވެ.\n--ޝައިޚް މުޙައްމަދު އަލްޝަރީފްގެ ދަރުސަކުން


Aadhayaahilaafu kaivenyeh: Faisaage vaarey\nއާދަޔާހިލާފު ކައިވެންޏެއް: ފައިސާގެ ވާރޭ\nޖެއިރާޖް ފައިސާގެ ވާރޭ ވެއްސާލާފައިވަނީ އޭނާގެ ފޭނުންނަށް ޚާއްސަކޮށްގެންނެވެ. އެގޮތުން އޮއްސި ފައިސާގައި ހިމެނެނީ 2000 ރުޕީސް އާއި 500 ރުޕީސްގެ ނޫޓެވެ.\nއިންޑިޔާގެ ގުޖްރާތުގެ މަޝްހޫރު ވިޔަފާރިވެރިއެއްގެ ކައިވެނީގެ ރަސްމިއްޔާތު އެ ހިސާބުގަނޑުގައި ދިރިއުޅޭ މީހުން ފަސޭހައިން ހަނދާނެއް ނުނެތޭނެ އެވެ. މި ކައިވެނީގެ ރަސްމިއްޔާތުގައި އެއް ކްރޯޑު އިންޑިއަން ރުޕިސްގެ ފައިސާ ވާރޭ ވެހޭއިރު ބިންމައްޗަށް ފެން އޮހޭ އުސޫލުން އޭނާގެ ބާރާތު ދަތުރުކުރި މަގަށް ވަނީ އޮއްސާފަ އެވެ.\nގުޖްރާތުގެ ޖަމްނާނަގަރްގައި ކުރެވުނު މި ކައިވެންޏަކީ ރުޝީރާޖް ސިން ޖަދޭޖާގެ ކައިވެންޏެވެ. އޭނާއަކީ މަޝްހޫރު ޖަދޭޖާ ގްރޫޕްގެ އެންމެ އިސް މީހާގެ ދަރިއެކެވެ.\nރުޝީރާޖް އަށް މީހުން ލޯބިން ކިޔަނީ ޖައިރާޖް އެވެ. އޭނާ އަކީ ސޯޝަލް މީޑިއާގައި ވެސް ވަރަށް މަޝްހޫރު މީހެކެވެ. އަގުބޮޑު ކާރުތަކަށާއި އަސް ދުއްވުމަށް އޭނާގެ ހުރި ލޯބި ސޯޝަލް މީޑިއާގައި މީހުންނާ ޝެއާ ކުރަމުން ގެންދާތީ އެވެ. ޚާއްސަކޮށް އޭނާގެ ކައިވެނީގެ ރަސްމިއްޔާތު ތަކަށް ކުރި ޚަރަދުތައް ފެނިފައި އިންޓަނެޓްގައި މިހާރު ވަނީ ތޫފާނެއް އުފެދިފަ އެވެ.\nއެއް ކްރޯޑަކީ ކައިވެނީގެ ހުރިހާ ޚަރަދެއް ނޫނެވެ. ހަމައެކަނި މީހުންނަށް އުކި ފައިސާ އެވެ. މި ފައިސާ އުކަމުން ދިޔައީ ކައިވެނި ކުރަން ޚާއްސަކޮށްފައިވާ ތަނަށް ފިރިހެންމީހާގެ ބާރާތުގައި ދިޔަ މީހުން ބޮޑެތި ވެހިކަލްތަކުގެ މަތީގައި ތިބެގެންނެވެ.\nފައިސާ އޮހެމުންދިޔައިރު އެހެން ލައިގެން ދިޔަ ބައެއް މީހުން ތިބީ ހައިރާންވެގެން ބުނާނެ އެއްޗެއް ނޭނގިފަ އެވެ. އަނެއްބަޔަކު އުޅުނީ ފައިސާކޮޅެއް ހޮވޭތޯ އެވެ. އޭގެ ތެރެއިން އެކަކީ ޓިކްޓޮކް ބޭނުންކުރާ މީހެކެވެ. އޭނާ ބުނި ގޮތުގައި 46،500 ރުޕީސް އޭނާ އެކަނި ހޮވި އެވެ.\nރުޝިރާޖް އާއި އޭނާގެ މީހުން ކާރުތަކުގެ މަތީގައި ތިބެން ފައިސާ އުކަމުންދިޔަ މަންޒަރުގެ ވީޑިއޯ ސޯޝަލް މިޑިއާގައި މިހާރު ވަނީ ވައިރަލް ވެފަ އެވެ.\nޓިކްޓޮކް ވީޑިއޯތަކުގައި ބުނެފައިވާ ގޮތުގައި ރުޝިރާޖްގެ އާއިލާއިން ދެ ކްރޯޑު ރުޕީސް އުކި އެވެ. ނަމަވެސް ލޯކަލް މީޑިއާއިން ބުނެފައިވަނީ އެމީހުން އުކީ ގާތްގަނޑަކަށް އެއް ކްރޯޑު ރުޕީސްގެ ނޫޓު ކަމަށެވެ.\nމިކަން އެކަންޏެއް ނޫނެވެ. ކައިވެންޏަށް ދިޔައިރު ރުޝިރާޖް ހިފައިގެން ހުރި ކަނޑި އަކީވެސް މުޅީން ރަނުން ތައްޔާރުކޮށްފައިވާ ކަނޑިއެކެވެ. ޖައިރާޖްގެ ބާރަތު ވަކި ހިސާބަކަށް ހިނގުމަށްފަހު ދެން އެމީހުން ދިޔައީ ހެލިކޮޕްޓަރު ތަކުގަ އެވެ. އަދި ޚުދް ޖައިރާޖް ދަތުރުކުރީ ވަކިން އޭނާއަށް ޚާއްސަކޮށްފައިވާ ކަޅުކުލައިގެ ހެލިކޮޕްޓަރެއްގަ އެވެ.


DDPL: Green Aai Foakaidhoo Ge Match Goal Eh Nujehi Evvaru - Vaguthu\nދިރާގު ދިވެހި ޕްރިމިއާ ލީގުގައި މިއަދު ކުޅުނު މެޗުގައި ފޯކައިދުއާއި ކްލަބު ގްރީން ސްޓްރީޓްސްއަށް ގޯލެއް ނުޖެހި އެއްވަރު ވެއްޖެއެވެ.\nމިއަދު ހަވީރު ގައުމީ ދަނޑުގައި ކުޅުނު މެޗު 0-0ގެ ނަތީޖާއަކުން އެއްވަރުވިއިރު، މެޗު ފެނުނީ ހަމަލާތައް މަދު މެޗެއްގެ ގޮތުގައެވެ.\nމެޗުން އެއްވަރުވެ، ހަމެޗުން ނުވަ ޕޮއިންޓާއެކު ގްރީން ވަނީ ހަތަރުވަނައަށް ޖެހިލައިފައެވެ. އެއީ މިހާރު ފަސްވަނައިގައި އޮތް ޓީސީއަށްވުރެ ފައިދާ ދެ ގޯލް އިތުރުވުމުންނެވެ. މިހަފްތާގެ ފަހު މެޗުގައި ޓީސީން މިރޭ ނުކުންނާނީ ނިލަންދުއާ ދެކޮޅަށެވެ. ގްރީން އަތުން ހޯދި ޕޮއިންޓާއެކު ފޯކައިދޫ ފަސްވަނައަށް ޖެހިލިއިރު، އެޓީމަށް މިއީ ފުއްދާލެވިދާނެ ނަތީޖާއެކެވެ.\nމެޗުގައި ހަމަލާތައް މަދުކޮށް ފެނިގެންދިޔައިރު، 19 ވަނަ މިނެޓުގައި އަލީ އަޝްފާގު (ދަގަނޑޭ)އަށް ވަނީ ރަނގަޅު ފުރުސަތެއް ލިބިފައެވެ. އަރިމަތިން ގާސިމް ސައްމާމް ކުރިއަށްޖެހި ނަގައިދިން ހުރަސް އޭނާ ހުސްކޮށް އޮވެ ފޮނުވާލި ނަމަވެސް ދިޔައީ ބޭރަށެވެ. މި މެޗުގެ ކުރިން ފޯކައިދޫން ކުޅުނު މެޗުގައި ތަފާތު ބޮޑުކޮށް ބަލިވި ނަމަވެސް، މިއަދުގެ މެޗަށް އެޓީމުގެ މުހިއްމު ޑިފެންޑަރު ރާމޯސްއާއި ގޯލްކީޕަރު ސާގިބް ހަނީފްވެސް ވަނީ ކުޅެން ނުކުމެފައެވެ.\nހާފްގެ ފަހުކޮޅުގައިވެސް ގްރީންއަށް އިތުރު ފުރުސަތެއް ފަހިވިއެވެ. އަރިމަތި އަބްދުﷲ ޔާމީން (ޔާން) ހުރަސްކޮށްދިން ބޯޅަ، ދަގަނޑޭ ރަނގަޅަށް ކޮންޓްރޯލް ކޮށްލި ނަމަވެސް އޭނާއަށް ރަނގަޅަށް ކުރިއަށް ފޮނުވާލެވޭ ގޮތެއް ނުވިއެވެ.\nދެވަނަ ހާފް ފެށިގެންވެސް ފެނުނީ ދާދި ހަމަހަމަ ކުޅުމެކެވެ. ހާފްގެ ކުރީކޮޅުގައި ގްރީންގެ ހަމަލާއެއް ފެނުނެވެ. މެޗުގެ ފަހު ކޮޅުގައި ގްރީންގެ ގިނަ ހަމަލާތަކެއް ފެނުނުއިރު، ތަފާތު ދެއްކީ ގޯލްކީޕަރު ސާގިބް ހަނީފެވެ. ގްރީންގެ އެޓޭކް ލައިންގެ ގިނަ ހަަލާތަކެއް ހުއްޓުވީ އޭނައެވެ.\nމި ހަފްތާގެ މެޗުތަކަށްފަހު ލީގު މެދު ކަނޑާލާނެއެވެ. މަހަކަށްވުރެ ގިނަ ދުވަހަށް ލީގު މެދު ކަނޑާލުމަށް ހަމަޖެހިފައި ވަނީ ގައުމީ ޓީމުން ވޯލްޑް ކަޕް އަދި އޭޝިއަން ކަޕްގެ ކޮލިފިކޭޝަންގައި ގުއާމްއާއި ޗައިނާއާ ދެކޮޅަށް ކުޅޭ މެޗުތަކުގެ ތައްޔާރީތަކަށް ވަގުތު ދިނުމަށެވެ.\nލީގުގައި މިރޭ އޮންނަ މެޗުގައި ޓީސީ ނުކުންނާނީ ނިލަންދުއާ ދެކޮޅަށެވެ.


Minivan Championship march mahu, baiverivaan hulhuvaalaifi | Mihaaru\nމާލެ: ނޮވެމްބަރު 12، 2016: އެސްޓީއޯ މިނިވަން ޗެމްޕިއަންޝިޕްގައި އޭދަފުށި ޓީމާއި ތިމަރަފުށި ޓީމު ކުޅެނީ: 1-0 އިން ތ. ތިމަރަފުށި ބަލިކޮށް ބ. އޭދަފުށި ވަނީ މުބާރާތުގެ ޗެމްޕިއަންކަން ހޯދައިފައި.-- ފޮޓޯ: ނިޝާން އަލީ/ މިހާރު\nމިނިވަން ޗެމްޕިއަންޝިޕް މާޗު މަހު، ބައިވެރިވާން ހުޅުވާލައިފި\n20 ޖެނުއަރީ 2017 - 08:303comments\nއަތޮޅުތަކަށް ހާއްސަ ކޮށްގެން ފުޓްބޯޅަ އެސޯސިއޭޝަނުން ބާއްވާ މިނިވަން ޗެމްޕިއަންޝިޕްގައި ބައިވެރިވުމުގެ ފުރުސަތު ހުޅުވާލައިފި އެވެ.\nފާއިތުވި ދެ އަހަރާ ހިލާފަށް މި އަހަރުގެ މުބާރާތް ފެށުން އެފްއޭއެމުން އަވަސްކުރީ ރާއްޖޭގެ ފުޓްބޯޅަ ފޯމެޓަށް ގެނައި ބަދަލާ ގުޅިގެންނެވެ. އެއީ މި މުބާރާތުގެ ގަދަ ހަތަރު ޓީމަށް ދިވެހި ޕްރިމިއާ ލީގުން ޖާގަ ދޭން ނިންމާފައިވާތީ އެވެ.\nއަންނަ މާޗް މަހުގެ 15 ވަނަ ދުވަހު ފަށަން ނިންމާފައިވާ މި މުބާރާތުގައި ބައިވެރިވުމަށްޓަކައި އެފްއޭއެމަށް ލިޔުމަކުން އެންގުމަށް ދީފައިވާ އެންމެ ފަހުގެ މުއްދަތަކީ މި މަހުގެ 29 ވަނަ ދުވަހެވެ. މުބާރާތުގައި ބައިވެރިވާ ކޮންމެ ޓީމަކުން ލިސްޓުގައި 21 އަހަރުން ދަށުގެ ހަތް ކުޅުންތެރިން ހިމަނަން ޖެހެ އެވެ.\nމި ފަހަރުގެ މުބާރާތް ކުރިޔަށްދާނީ ތިން ބުރަކަށެވެ. އެއީ އަތޮޅުތަކުގެ ޓީމުތަކުގައި ކުޅެވޭ ބުރާއި ޒޯން ބުރާއި މާލޭގައި ލީގު އުސޫލުން ކުޅޭ ފަހު ބުރެވެ. ފުރަތަމަ ބުރުގައި އަތޮޅަކުން ދެ ރަށަށް ވުރެ ގިނައިން ބައިވެރިވެއްޖެނަމަ މެޗުތައް ކުޅޭނީ ހޯސްޓްކުރާ އެއް ރަށެއްގަ އެވެ. ޒޯން މުބާރާތް އޮންނާނީ ހޯމް އަވޭ އުސޫލުންނެވެ.\nހުރިހާ ޒޯން ޗެމްޕިއަނުންގެ މެދުގައި ކުޅެވޭ ލީގު ބުރު އޮންނާނީ މާލޭގަ އެވެ. އެ ބުރުގެ ގަދަ ހަތަރު ޓީމަށް މި އަހަރުގެ ޖުލައި މަހު ފަށާ ދިވެހި ޕްރިމިއާ ލީގުން ޖާގަ ލިބޭނެ އެވެ.\nމިނިވަން ޗެމްޕިއަންޝިޕަކީ ރާއްޖޭގައި އެންމެ ފުޅާ ދާއިރާއަކަށް ބެހިގެން މިހާރު ކުރިޔަށްދާ އެންމެ ބޮޑު ފުޓްބޯޅަ މުބާރާތެވެ. މި މުބާރާތް އެންމެ ފުރަތަމަ 2015 ވަަނަ އަހަރު ބޭއްވިއިރު، އެ ފަހަރުގެ ޗެމްޕިއަން ސ. ފޭދޫ ވަނީ މިދިޔަ އަހަރުގެ ގައުމީ މުބާރާތުގައި ވާދަކޮށްފަ އެވެ. މިދިޔަ އަހަރުގެ ޗެމްޕިއަން ބ.އޭދަފުށްޓަށް މި ފަހަރުގެ ގައުމީ މުބާރާތުގެ ސީދާ ޖާގައެއް ނުލިބޭނެ އެވެ.


ޠާރިގު ބިން ޒިޔާދު | ތާރީޚް | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ތާރީޚް ޠާރިގު ބިން ޒިޔާދު\n24 ނޮވެމްބަރު 2003\nޠާރިޤު ބިން ޒިޔާދަކީ އިސްލާމީ ފުތޫހާތުގެ ތެރޭގައި ވަރަށް މުހިއްމު ދައުރެއް އަދާ ކުރައްވާފައިވާ ބޭކަލެކެވެ. އިސްލާމީ ދިދަ ޔޫރަޕުގައި އުފުލާލި ކުޅަދާނަބަޠަލެވެ. ސްޕޭން ފަތަޙަ ކުރެއްވި ލަޝްކަރުގެ އިސް ކޮމާންޑަރެވެ.\nޠާރިގު ބިން ޒިޔާދު އުފަންވީ މޮރޮކޯގެ ފަރުބަދަމަތީ ސަރަހައްދަކަށެވެ. ބަރުބަރީ ޤަބީލާތަކުގެ ތެރެއިން ޤަބީލާއަކަށް ނިސްބަތްވެ ވަޑައިގަތްނަވާ މިކުޅަދާނަ ހަނގުރާމަ ވެރިޔާ އުފަންވީ ހިޖުރައިން 50ވަނަ އަހަރުގެ ތެރޭގައެވެ.\nއިސްލާމްވެ ވަޑައިގަތީ އެކަލޭގެފާނުގެ ގައުމުގެ މީހުންނާއި އެކީގައި މޫސާބިން ނަޞީރުގެ އަތްމައްޗަށެވެ. އިސްލާމްވެ ވަޑައިގަތުމަށްފަހު އިބުނު ނަޞީރުގެ އަރިސް ބޭކަލުންގެ ތެރޭގައި ހިމެނި ވަޑައިގަތެވެ. ހިޖުރައިން 89ވަނަ އަހަރުގެ ތެރޭގައި ޚަލީފާ ޢަބުދުލް މަލިކު ބުނު މަރުވާނުގެ އަމުރުފުޅަށް ތަންޖާގެ ވެރިކަމަށް އިސްވެ ވަޑައިގަތެވެ.\nމީލާދީން 710ވަނަ އަހަރު 12،000 (ބާރަހާސް) ސިފައިން ހިމެނޭ ލަޝްކަރެއްގެ ކޮމާންޑަރެއްގެ ގޮތުގައި ސްޕޭން ފަތަޙަ ކުރެއްވުމަށް ނުކުމެ ވަޑައިގަތީ މޫސަބުނު ނަޞީރުގެ އަމުރުގެ ދަށުންނެވެ. މިދަތުރުގައި ކަނޑު އޮޅީގައި ހުރި ފަރުބަދަ އެއްގައި މަޑުކުރެއްވިއެވެ. މިތަނަށް ޖަބަލް ޠާރިޤް(ޖިބްރޯލްޓާ) ނަމުން ނަންދެވިފައި ވަނީ މި ސަބަބަށްޓަކައެވެ.\nއިސްލާމީ ލަޝްކަރު ސްޕޭނަށް ޙަމަލާދީ އެތާގައި ވެރިކަން ކުރަމުން އައި އަނިޔާވެރި ރަސްގެފާނު ރާޒަރީޤް ޤަތުލުކޮށް ވަރަށް ފުރިހަމަ ކާމިޔާބީ އަކާއި އެކު ސްޕޭން ފަތަޙަ ކުރީ ހިޖުރައިން 92އަހަރުއެވެ. މީލާދީތާރީޚުންނަމަ އެއީ 711ވަނަ އަހަރެވެ.\nޠާރިޤުބުނު ޒިޔާދު އަވަހާރަވެފައިވަނީ ޝާމްކަރައިގައެވެ.


List Ga Nan Othas, Hiyaanaathuge Faisa Eh Nulibe: Shujau - Vaguthu\nކޮވިޑް-19: އަތޮޅުތައް އަދިވެސް ނުރައްކަލުގައި! - 16 ގަޑިއިރު ކުރިން\nއިބްރާހިމް ޝުޖާއު އިދިކޮޅުގެ ލީޑާޝިޕް ބޭފުޅުންނާއެކު ފޮޓޯ: ވަން އޮންލައިން\nއެމްއެމްޕީއާރުސީގެ ހިޔާނާތުން މަންފާވި ކަމަށް ތަހުގީގީ އިދާރާތަކުން އެކުލަވާލައި އެސެޓް ރިކަވަރީ ކޮމިޝަނުން ރައްޔިތުންގެ މަޖިލިހަށް ފޮނުވި ލިސްޓުގައި ހުޅުމާލެ ދާއިރާގެ އިންތިހާބީ ކައުންސިލް މެމްބަރު އިބްރާހިމް ޝުޖާއު ހިމެނިއްޖެއެވެ.\nރާއްޖޭގައި މިހާތަނަށް ހިންގި އެންމެ ބޮޑު ހިޔާނާތުގެ މައްސަލަ ތަހުގީގު ކުރުމަށް ފަހު، އެސެޓް ރިކަވަރީ ކޮމިޝަނުން މަޖިލިހަށް ފޮނުވުމުން މަޖިލިހުން ވަނީ އެ ލިސްޓް އާންމުކޮށްފައެވެ. އެ ލިސްޓުގައި "ސިއްރު" ޖަހާފައި އޮތަސް، މަޖިލިހުން ލިސްޓް އާންމު އާންމު ކުރުމުގައި އެއްވެސް އިއުތިރާޒެއް ނެތް ކަމަށް ކޮމިޝަނުން އަންގާފައިވާ ކަމަށްވެއެވެ. އެމްއެމްޕީއާރުސީގެ ޚިޔާނާތުގެ ފައިސާ ލިބުނު މީހުންގެ ލިސްޓު ރައްޔިތުންގެ މަޖިލީހަށް ފޮނުވީ މިދިޔަ ބުރާސްފަތި ދުވަހުގައެވެ. އަދި މަޖިލިހުން ލިސްޓް އާންމު ކުރީ އެއްވެސް އުނި އިތުރެއް ނުގެނެސް ކަމަށްވެއެވެ.\nމަޖިލިހުން އާންމު ކުރި ލިސްޓުގައިވާ ގޮތުން ހިޔާނާތުގެ ފައިސާ ޝުޖާއު އަށް ލިބިވަޑައިގަތީ ބާރަށު ދާއިރާގެ މެމްބަރު ކަމުގައި ހުންނަވަނިކޮށެވެ. ޝުޖާއު އަށް ލިިބިވަޑައިގެންނެވީ ކިހާ އަދަދެއްގެ ފައިސާއެއް ކަމެއް ލިސްޓުގައި ބަޔާންކޮށްފައެއް ނުވެއެވެ. ޝުޖާއުއާ ދެކޮޅަށް އެކަށީގެންވާ ވަރުގެ ހެކި ހޯދުމުގެ ސައްކަތް ދަނީ ކުރަމުންދާލިސްޓުގައި ވަނީ ފާހަގަކޮށްފައެވެ.\nއެކަމަކު، ޝުޖާއު "ވަގުތަށް" ވިދާޅުވީ އެމްއެމްޕީއާރްސީގެ އެއްވެސް ފައިސާއެއްގައި އެއްވެސް އިރެއްގައި ޖެހިފައި ނުވާނެ ކަމަށެވެ.\n"އެމްއެމްއެޕީއާރްސީގެ އެއްވެސް ފައިސާއެއް ލިބިފައެއް ނުވާނެ. ތިއީ ކަނޑައެޅިގެން ދޮގު ވާހަކައެއް" ޝުޖާއު ވިދާޅުވިއެވެ.\nއޭނާ ވިދާޅުވީ، ފައިސާ ނެގި ކަމަށް ތުހުމަތު ކުރަނީ ސިޔާސީ ގޮތުން އަނބުރު ކަތިލުމުގެ ނިޔަތުގައި ކަމަށެވެ. އަދި މިއީ އިދިކޮޅުން ކުރަމުންދާ މަސައްކަތްތައް ފުނޑާލުމުގެ ކުަރަމުންދާ މަސައްކަތެއް ކަމަށް ވިދާޅުވިއެވެ.\nޝުޖާއު ވިދާޅުވި ގޮތުގައި މި މައްސަލައިގެ ތަހުގީގު ހިންގަން ޖެހޭނީ ރައްޔިތުންގެ ކުރިމަތީގައި ދެފުށް ފެންނަގޮތަށް ހުޅުވާލައިގެންނެވެ. އަދި އެފަދަ ތަހުގީގަކަށް ފުރިހަމަ އަށް ތައްޔާރުވެވަޑައިގެން ހުންނެވި ކަމަށް އޭނާ ވިދާޅުވިއެވެ.\nއެމްއެމްޕީއާރުސީގެ ހިޔާނާތަކީ ފަހުގެ ތާރީހެއްގައި ދައުލަތުގެ ހުރިހާ ގުނަވަންތައް މެދުވެރިކޮށް ހިންގި ހިޔާނާތުގެ އެންމެ ބޮޑު ޖަރީމާއެވެ. އޭރު މަޖިލީހުން ވަކި ގޮތަކަށް ކަންކަން ފާސްކުރުމަށާއި، ޝަރުއީ ކޯޓުތަކުން ވަކި ގޮތަކަށް ހުކުމްތައް ނެރުމަށް މި ފައިސާ ބޭނުންކޮށްފައިވެއެވެ. އެމްއެމްޕީއާރުސީ މެދުވެރިކޮށް ދައުލަތަށް ލިބެން ޖެހޭ ބިލިއަނަކަށް ވުރެ ގިނަ ރުފިޔާއަށް ވަނީ ހިޔާނާތްތެރިވެފައެވެ.\nކަލޭ އެއްވެސް ހަރާން ލާރިއެއްގަ ނުޖެހޭނެ. އަހަރަމެން ނުދަން ޝުޖާއުއެއް ނޫނޭ ކަލޭ ތީ.\nމެއި 12, 2021 19:52\nކަލެއްށް ނުލިބި ދެން ލިބޭނެ އިތުރު މީހެއް މި ގައުމަކު ނުހުންނާނެ. ޕަޗަސް\nމެއި 12, 2021 21:53\nފުލެޓު ލިސްޓު ގަ ނަން އިން އެކަމު ފުލެޓު ނުލިބޭ\nމެއި 13, 2021 08:52\nހޔާނާތު ގެ ފައިސާއިން 10 މިލިއަން އިބްެރާހިމް ސުޖާއު އަށް ލިބުނު ކަމަށް ލިސްޓް ގަ އެބައޮތް.


ޕްރިންސް ޗާލްސްގެ ދަރިއެއް ކަމަށް ބުނުން\nޕްރިންސް ޗާލްސް އާއި ކަމީލާގެ ދަރިއެއްކަން ސާބިތުކޮށްދެވޭނެ ގިނަގުނަ ހެކި އެބަހުރި ކަމަށް ވެސް ބުނޭ\nސިފަ ބަދަލުކުރުމަށްޓަކައި ކުޑައިރު ލޮލާއި ދަތުގެ އޮޕަރޭޝަނެއް ކުރެވި ބަދަލުތަކެއް ގެނެސްފައިވާ ކަމަށް ބުނޭ\nއުމުރުން 55 އަހަރުވީ ސައިމަން ބުނާ ގޮތުގައި އޭނާއަކީ ޕްރިންސް ޗާލްސް އާއި ކަމީލާގެ ދަރިއެއް\n3 މެއި 2021 | ހޯމަ 19:53\nޕްރިންސް ޗާލްސް (ކ) އާއި ސައިމަން: ސައިމަން ބުނަނީ އޭނާގެ ބައްޕަޔަކީ ޗާލްސް ކަމަށް\nއޮސްޓްރޭލިޔާގެ ސައިމަން ޗާލްސް ޑޮރާންޓޭ އޭ ކިޔުނު މީހަކު އޭނާއަކީ އިގިރޭސިވިލާތުގެ ވަލީއަހުދު ޕްރިންސް ޗާލްސްގެ ދަރިއެެއް ކަމަށް ކުރާ ދައުވާ މި ހަފުތާގައި އަނެއްކާވެސް އައު ކޮށްފިއެވެ.\nއުމުރުން 55 އަހަރުވީ ސައިމަން ބުނާ ގޮތުގައި އޭނާގެ ހަގީގީ ބައްޕަޔަކީ ޕްރިންސް ޗާލްސްއެވެ. މަންމަޔަކީ ޗާލްސްގެ މިހާރުގެ އަނބިކަނބަލުން ކަމީލާއެވެ. އޭނާއަކީ ޗާލްސް އާއި ކަމީލާގެ ލޯބީގެ ކަންތައް ފެށިގަތް ދުވަސްވަރު ކައިވެނިން ބޭރުގައި ލިބުނު ދަރިއެކެވެ.\nމި ސިއްރު ފޮރުވުމަށްޓަކައި ޝާހީ އާއިލާގެ ފަރާތުން ވަރަށް ގިނަ ކަންކަން ކޮށްފައިވާ ކަމަށާއި އޭނާ ކުޑައިރު ކާކުގެ ދަރިއެއްކަން ނޭގޭ ގޮތަށް ޔަތީމު ޚާނާއަކަށް ފޮނުވައިލުމާއި ބަޔަކާއި ހަވާލުކޮށް އެޑަޕްޓު ކުރުވައި އިނގިރޭސިވިލާތުން ވެސް ބޭރުކޮށްލުމުގެ ފަހަތުގައި އޮތީ ޝާހީ އާއިލާ ކަމުގައި ސައިމަން ބުނެއެވެ.\nޕްރިންސް ޗާލްސް އާއި ވައްތަރު ކަމުން ސިފަ ބަދަލުކުރުމަށްޓަކައި އޭނާ ކުޑައިރު ލޮލާއި ދަތުގެ އޮޕަރޭޝަނެއް ކުރެވި ބަދަލުތަކެއް ގެނެސްފައިވާ ކަމަށާއި މިނޫންވެސް އެތައް ކަމެއް ޝާހީ އާއިލާއިން ކޮށްފައިވާ ކަމަށް ސައިމަން ބުންޏެވެ.\nސައިމަން ބުނާގޮތުގައި އޭނާއަކީ ޕްރިންސް ޗާލްސް އާއި ކަމީލާގެ ދަރިއެއްކަން ސާބިތުކޮށްދެވޭނެ ގިނަގުނަ ހެކިވެސް އެބަހުއްޓެވެ. ޕްރިންސެސް ޑަޔާނާއަށް ވެސް މި ހަގީގަތް އެނގިވަޑައިގެންނެވި ކަމަށް ސައިމަން ބުނެއެވެ.\nސައިމަން އެޑަޕްޓް ކޮށްގެން ބަޔަކު އޭނާ އޮސްޓްރޭލިޔާއަށް ގެންދިޔުމާ ހަމައަށް ސައިމަން އުޅުނީ އިގިރޭސިވިލާތުގައެވެ. އޭނާ ކުޑައިރު ވާނުވާ ބަލަން ދޭތެރެޔަކުން ކަމީލާ ވަޑައިގަންނަވާ ހަނދާން ހުންނަ ކަމަށް ވެސް ބުންޏެވެ. ފަހުން އޭނާ ބެލެނިވެރިންގެ ގޮތުގައި ބަލައިގަތް ދެމަފިރިންގެ ތެރެއިން މަންމަ ފަރާތު މާމަ ވަނީ ވަރަށް ޔަގީންކަމާއެކު އޭނާއަކީ ކަމީލާގެ ދަރިއެއްކަމަށް ތަކުރާރުކޮށް ކިޔާދީފައި ކަމަށް ވެސް ސަައިމަން ބުންޏެވެ.\nސައިމަންގެ މި ބުނުމަކީ ތެދަކަށްވާނަމަ މި ވިހެއުމެއް ކަމީލާ ވިހާފައިވަނީ 1965 ވަނަ އަހަރު އެކަމަނާގެ އުމުރުން 18 އަހަރުގައެވެ. ޗާލްސްގެ އުމުރަކަށް ވާނީ އޭރު އެންމެ 17 އަހަރެވެ.\nކަމީލާގެ ބަލިވެއިނުން ސިއްރު ކުރުމަށް ކުރެވުނު ކަންކަމާމެދު ސައިމަން ބުނީ ޕްރިންސް ޗާލްސް ދިގު މުއްދަތަކަށް ފޮނުވައިލެވުނީ އޮސްޓްރޭލިޔާއަށް ކަމަށާއި ކަމީލާވެސް އަހަރެއްހާ ދުވަހަށް ކޮންމެވެސް ގޮތަކުން ފޮރުވައިލީ ކަމުގައެވެ.\nސައިމަންގެ މި ދައުވާއަކީ ކޮންމެވެސް ވަރެއްގެ ފުށުއެރުންތަކެެއް ހުރި ދައުވާއެކެވެ. އެތަނުން އެއްކަމަކީ ޕްރިންސް ޗާލްސް އާއި ކަމީލާ އެންމެ ފުރަތަމަ ބައްދަލުވީވެސް ޗާލްސްގެ ރަސްމީ ބަޔޮގްރަފީ ބުނާ ގޮތުން ސައިމަން އުފަންވިތާ ވެސް ފަސް އަހަރު ފަހުން 1970 ގައެވެ. ކަމީލާ ގެއްލުވާލީ ކަމަށް އެބުނާ 1965 ވަނަ އަހަރު އިޖުތިމާއީ އެކި ހަރަކާތްތަކުން ކަމީލާ ފެންނަ ފޮޓޯތަކެއް އެބަހުއްޓެވެ.\nތިމަންނާއަކީ އިގިރޭސިވިލާތުގެ މުސްތަގުބަލުގެ ރަސްގެފާނު ޕްރިންސް ޗާލްސްގެ ދޮށީ ފިރިހެން ދަރިއޭ ބުނާ ސައިމަނަކީ ނުވަ ކުދިންގެ ބައްޕައެކެވެ. އޭނާގެ މި ދައުވާތައް މާގިނަ ބަޔަކު ގަބޫލެއް ނުކުރެއެވެ. މީހުން ގަބޫލު ކުރަނީ ޗާލްސްގެ ތިއްބެވީ ދެ ފިރިހެން ބޭފުޅުން ކަމަށެވެ. އެއީ ޕްރިންސް ވިލިއަމާއި ޕްރިންސް ހެރީއެވެ. އެ ދެބޭފުޅުންގެ މައިކަނބަލަކީ ޕްރިންސެސް ޑަޔާނާއެވެ. ޗާލްސް އާއި ކަމީލާގެ ކައިވެނިން ބޭފުޅަކު ލިބިވަޑައިގެންފައެއް ނުވެއެވެ.\nމިރަރ.ކޯ.ޔޫކޭ ފޭސްބުކް ދި ރޯޔަލް ފެމިލީ


Ithuru allowance libey postpaid3package dhiraag in thaaraf kohfi\nއިތުރު އެލަވަންސްތައް ލިބޭ ޕޯސްޓްޕެއިޑް ތިން ޕެކޭޖް ދިރާގުން ތައާރަފްކޮށްފި\nދިރާގުގެ ޕޯސްޓްޕެއިޑްގެ ހިދުމަތުގެ ތެރެއިން ހެޔޮ އަގުތަކަކާއިއެކު މުޅިން އާ ތިން ޕެކޭޖެއް ދިރާގުން ތައާރަފްކޮށްފިއެވެ. އެއީ ސްމާޓް 299، ސްމާޓް 499، އަދި ސްމާޓް 899 އެވެ.\nދިރާގުން ބުނީ އަލަށް ތަޢާރަފް ކުރި ސްމާޓް 899 ޕެކޭޖުގައި ހުރިހާ ނެޓްވޯކެއްގެ ނަންބަރުތަކަށް ގުޅުމަށް ހިލޭ 5000 މިނެޓާއި، ދިރާގު ނަންބަރުތަކަށް 3000 އެސްއެމްއެސް ހިލޭ ކުރެވޭނެ ކަމަށާއި ހިލޭ ޑާޓާގެ ގޮތުގައި 6.5 ޖީބީ ލިބޭނެ ކަމަށެވެ. ސްމާޓް 499 ގެ ޕެކޭޖުގައި ހުރިހާ ނެޓްވޯކްތަކަށް ގުޅުމަށް 2500 މިނިޓުގެ އިތުރުން ދިރާގު ނަންބަރުތަކަށް 1000 އެސްއެމްއެސް ހިލޭ ކުރެވޭނެ ކަމަށާއި އަދި ދެ ޖީބީ ހިލޭ ޑާޓާ ލިބޭނެ ކަމަށް ދިރާގުން ބުންޏެވެ.\nސްމާޓް 299 ގެ ޕެކޭޖާއިއެކު 1500 މިނެޓާއި، 500 އެސްއެމްއެސް އާއި އެއް ޖީބީގެ ހިލޭ ޑޭޓާ އަދި ހިލޭ ގުޅޭނެ ތިން ނަންބަރެއް އިހުތިޔާރުކުރުމުގެ ފުރުސަތުވެސް ހުލިބޭނެ ކަމަށެވެ. އަދި މީގެ އިތުރުން އެސްއެމްއެސް އެއް މެދުވެރިކޮށް ހިލޭ ކުރައްވަން ބޭނުންފުޅުވާ ނަންބަރެއް އެކްޓިވޭޓު ކުރެއްވޭނެކަމަށެވެ. އަދި މިޕެކޭޖު މުޅި މަސްދުވަހަށް އެންމެ 29ރ އަށް ނަންބަރު އެޑްކުރެވޭނެ ކަމަށްވެސް ދިރާގުން ބުންޏެވެ.\nދިރާގުގެ ޕޯސްޓްޕެއިޑް ހިދުމަތަށް އިތުރު ކުރެވިގެން މިދިޔަ ޕެކޭޖްތަކުގައި ހިލޭ ގުޅޭ ތިން ނަންބަރެއް އިޙްތިޔާރު ކުރުމުގެ ފުރުސަތު ލިބިގެންދާއިރު ސްމާޓް 299 ފިޔަވައި އެހެނިހެން ޕެކޭޖްތަކަށް މަހު ފީ ގެ ގޮތުގައި އިތުރު ޗާޖެއް ނެތި މި ހިދުމަތް ލިބޭނެ ކަމަށާއި މިއިން ކޮންމެ ޕެކޭޖަކާއި އެކު އެބޭފުޅަކު ބޭނުންފުޅުވާ ކޮންމެވެސް އެއް ގައުމަކަށް، އައިޑީޑީ ގެ %40 ޑިސްކައުންޓް ލިބޭނެ ކަމަށްވެސް ދިރާގުން ބުންޏެވ.


Iran in UN. ah dharani dhahkaifi\nއީރާންގެ ރައީސް އިބްރާހީމް ރައީސީ: އެމެރިކާ ހިފަހައްޓާފައި ހުރި ފައިސާއިން އދ. އަށް ދަރަނި ދެއްކި\nއީރާނުން އދ. އަށް ދައްކަން ޖެހޭ މެމްބަރު ކަމުގެ ފީ ދެކުނު ކޮރެއާގައި ހިފަހައްޓާފައި ހުރި އީރާންގެ ފައިސާއިން ދައްކައިފި އެވެ.\nއދ. އަށް ފީ ނުދެއްމުގެ ސަބަބުން އދ. ގެ އާންމު މަޖިލީހުގައި ވޯޓުލުމުގެ ހައްގު އީރާނަށް އޮތީ ގެއްލިފަ އެވެ. އީރާނުން ބުނީ އެމެރިކާއިން އަޅާފައި އޮތް ދަތި ކުރުމުގެ ފިޔަވަޅުތަކާ ހެދި އދ. އަށް ފައިސާ ދެއްކޭނެ ގޮތެއް ނެތް ކަމަށެވެ.\nދެކުނު ކޮރެއާގައި އީރާންގެ ހަތް ބިލިއަން ޑޮލަރަށް ވުރެ ގިނަ ފައިސާ ހިފަހައްޓާފައި އެބަ ހުއްޓެވެ. އެފައިސާ ދޫކުރަން ނުކެރިފައި ހުރީ އެމެރިކާ ދެކޮޅުހަދާ ވަރުންނެވެ.\nދެކުނުގައި ހުރި ފައިސާ އަކީ އީރާންގެ ތެލަށް ލިބެން ޖެހޭ އަގެވެ. އެއީ އީރާނުން ނަގާ ލޯނެއް ނޫނެވެ. ސައްހަ ވިޔަފާރިން އީރާނަށް ލިބެން ޖެހޭ އަގު ނަމަވެސް ބާރުގަދަ ގައުމުތަކުން ގޮށްމުށުން ހިފަހައްޓާފައި ހުރީ އެވެ.\nއދ. އަށް ދައްކަން ޖެހޭ 18 މިލިއަން ޑޮލަރު ދެއްކުމަށްޓަކައި އީރާނުން ވަނީ ފައިސާ ދެއްކެއް ހުރި ގޮތްތަކާ ބެހޭ ގޮތުން އދ. އާ މަޝްވަރާ ކޮށްފަ އެވެ. އަދި އެމެރިކާއާ ދެކުނު ކޮރެއާ މަޝްވަރާކޮށް އދ. ގެ އާންމު މަޖިލީހުގައި އީރާނަށް ވޯޓުލެވޭނެ ގޮތް ހެދީ އެވެ.\nދެކުނު ކޮރެއާ ބުނި ގޮތުން އީރާންގެ ފައިސާ އެ ގައުމުގެ ދެ ބޭންކެއްގައި ހިފަހައްޓަން ޖެހުނު ނަމަވެސް އދ. ގައި ވޯޓްލުމުގެ ހައްގު އީރާނަށް ލިބެން ޖެހޭ ކަމަށެވެ. އެހެންވެ އދ. އާ ވާހަކަ ދައްކައި ކޮޅެއްގައި ޖެހޭތޯ ބެލީ އެވެ.\nއެމެރިކާއިން އަޅާފައި އޮތް ދަތިކުރުމުގެ ފިޔަވަޅުތަކާ ހެދި އީރާނަށް ލިބެން ޖެހޭ އެތައް ފައިސާއެއް ގައުމުތަކުން ހިފަހައްޓާފައި އެބަ ހުއްޓެވެ.\nދުނިޔޭގެ މާލީ ނިޒާމު އެމެރިކާއަށް ބަރޯސާ ކުރަން ޖެހިފައި އޮތް އޮތުން ވެސް އެމެރިކާ ނަގަނީ އެއީ އެމީހުންގެ އަމުރުވެރި ކަމުގައި ހިފެހެއްޓެން ޖެހޭނެ ކަމެއް ގޮތުގަ އެވެ.\nއެމެރިކާއިން ބޭނުންވެއްޖެ ނަމަ މާލީ ނިޒާމް ވަކި ބަޔަކަށް ހުއްދަކޮށްފައި އަނެއް ބަޔަކަށް ބަންދުކުރުން މިއަދާ ހަމައާށް ވެސް އެގޮތުގައި އޮތީ އެވެ.


Raees Yamin ge haalathu enme photo akun.....\nރައީސް ޔާމީންގެ ހާލަތު އެންމެ ފޮޓޯއަކުން.....\nރައީސް ޔާމިން ރަށްރަށަށް ވަޑައިގަންނަވާއިރު ގިނަ އަދަދެއްގެ ފުލުހުން ވެސް ހަރަކާތްތެރިވޭ\nސިފައިން ހަތިޔާރާ އެކު ހަރަކާތްތެރިވާއިރު މީހުންގެ ފާޑުކިއުން ވަނީ އަމާޒުވެފައި\nބައެއް ކުޑަކުދިން ބިރުން ވެސް އުޅޭ\nކ. މާލެ 19 ޖުލައި 2018 | ބުރާސްފަތި 18:29 15,520\nރައީސް ޔާމިން ދިއްދޫއަށް ވަޑައިގެންނެވި އިރު ސިފައިން ހަތިޔާރާ އެކު - މުހައްމަދު ޝަރުހާން\nމީހަކު ގުޅީ ރުޅި ގަދަވެގެންނެވެ. ވެފައި ހުރިވަރުން ރަނގަޅަށް ވާހަކަ ވެސް ނުދެއްކެއެވެ. ފޯނު ހަމަ ނެގުމާ އެކު އަމުނާލީ ބޮޑު ފަތިވަރެކެވެ. މިއީ ދެން ކިހާ ބޮޑު ކަމެއް ހެއްޔެވެ. މިވަރުން ދެން ނޭރިއްޔާ މާ ރަނގަޅު ވާނެއެވެ. މިއުޅެނީކީ ހަނގުރާމައެއްގެ ތެރެއަކު ނޫން ވިއްޔާއެވެ. ދެން ވެސް އެތައް ބައިވަރު އެއްޗެހި ގޮވައިފިއެވެ. ކީ ހުރިހާ ވާހަކަތަކެއް ކިޔޭ ވަރަށް ވުރެ ވެސް ބާޒާރުމަތީ ބަހުރުވަ އަށް ވެސް ވެއްޓުނީމައެވެ.\nމާބޮޑަށް ދިގުލީމާ ނުހުރެވިގެން އަހައިފީމެވެ. ވީގޮތް ބުނީ އެހާ ހިސާބުންނެވެ. ރައީސް ޔާމީން ހއ. ދިއްދޫއަށް ވަޑައިގެންނެވިއިރު ބަޑިހިފާފައި ތިބި މީހުންގެ ގިނަ ކަމުން ކުދިން ގަން ބިރުންގެ ސަބަބުންނެވެ. މާ ގިނަ ވާހަކަ ނުދައްކާ އޭނާ ފޮނުވާލީ ފޮޓޯއެކެވެ.\nފެންނަނީ ބަރު ހަތިޔާރާ އެކު ހުރި ސިފައިންގެ މީހެކެވެ. ސީދާ އެޓެންޝަންގައެވެ. ވަޒަން ނާރާ ޖެކެޓާ އެކުގައެވެ. އަޅާފައި ހުރި ލޯކަޅު އައިނުން އިތުރަށް މިލިޓްރީ ވަންތަކަން ދައްކާލައެވެ. އަތުގައި އޮތް ބަޑީގައި ހިފާލާފައި ހުރީ ސިކުންތެއްގެ ތެރޭގައި ވެސް އަމާޒަށް ފޮނުވާލެވޭވަރަށް ތައްޔާރުވެގެންނެވެ. ހީވަނީ އިރާގު ފަދަ ހަނގުރާމަވެރި މައިދާނެގައި އުޅޭ ސިފައިންގެ މީހެއް ހެންނެވެ. އެއީ ރައީސް ޔާމީން ދިއްދޫއަށް ވަޑައިގެން މަރުހަބާ ދަންނަވަން އައިސްތިބި ބޮޑެތި މީހުންނާ ކުޑަކުދިންނާ ސަލާމް ކުރައްވަމުން ގެންދެވި ވަގުތެވެ. އެކަމަކު ގާތުގައި ހުރި ބޮޑުސިންގާ ފިރިހެނެއްގެ ނަޒަރު ހުއްޓިފައި ހުރީ އެސިފައިންގެ މީހާއަށެވެ. މޫނުމައްޗަށް ވެރިވެފައިވާ މަންޒަރުން އެތައް ބައިވަރު ސުވާލެއް ހުރިހެން ހީވެއެވެ. އެތައް ބައިވަރު ވާހަކަތަކެއް ހިތަށް އަރާ ފައިބަމުން ދާކަމަށް ބެލެވެއެވެ.\nއަހަންނަށް އެފޮޓޯ ބަލައިލީމާ ފާހަގަ ކުރެވުނީ އަދި މުޅިން އެހެން ކަމެކެވެ. އަންހެނެއްގެ އުރުގައި އިން ކުޑަކުއްޖަކު ބަލަހައްޓައިގެން ހުރި ގޮތުންނެވެ. އަތްޖަހަމުން ދިޔަ އަޑާއި، ހިސާބަކަށް ތައުރީފްކޮށް ގޮވަމުންދިޔަ ހަޅޭކުގެ އަޑު އެކުއްޖާއަށް ނުވެސް އިވޭ ކަހަލައެވެ. ކަޅި ހުއްޓާލައިގެން ހުރީ ސިފައިންގެ ބޭބެއާ ދިމާލަށެވެ. ހަމަ އެފަދަ އެހެން ކުއްޖަކު ވެސް އޭނާގެ ގާތުގައި އިށީނދެލައިގެން އިނނެވެ. އޭނާ އަށް ވެސް އެހަލަބޮލި މާހައުލުގައި އެހެންކަމެއް ހިނގާހެން ވެސް ހީނުވެއެވެ. ސީދާ އެސިފައިންގެ މީހާއަށް ބަލަހައްޓައިގެންނެވެ. ފެންނަ ފެނުމަށް އެކުއްޖާ ހުރީ ކަންބޮޑުވެފައެވެ. ނޫން ނަމަ ބިރުގެންފައެވެ.\nދެން ބަލާލެވުނީ ޓްވީޓް ވެސް ކޮށްފައިވާ އެފޮޓޯއާ ގުޅިގެން މީހުން ކޮށްފައިވާ ކޮމެންޓްތަކަށެވެ. ފުރަތަމަ ކޮމެންޓަކީ ދިއްދޫ ކައުންސިލްގެ ރައީސް ޢަލީ ޙާޝިމް ދީދީގެ ކޮމެންޓެކެވެ. އޭނާ ވިދާޅުވީ ދިއްދޫ ކުޑަކުދިން ބިރުގެންނެވުން ނޫން ކަމެއް ރައީސް ޔާމީން ނުކުރައްވާ ކަމަށާއި ވެރިކަމުގެ ދައުރު ނިމޭއިރު މުޅިން އަލަށް ދިއްދޫއަށް އަޔަތީ ކުރިކަމަކީ މިއީ ކަމަށެވެ. އަދި މަގޭ ރަށުގެ ރައްޔިތުން މިތިބީ ސަރުކާރުން ދައްކާހާ ކަމަކަށް ބޯލަނބާކަށް ނޫން ކަމަށާއި ބިރެއް ނުދެއްކޭނެ ކަމަށެވެ.\nDhidhdhoo kuda kudhin birugennevun noon kameh @presidencymv @PresidentYAG nukurey miadhu! Verikamuga dhauru nimey iru mulhin alah Dhidhdhoo ah ayathee kuri kamakee mi! Magey rashuge rayyithun mithibee sarukaarun dhakkaahaa kamakah bo-lanbaakah noon! Bireh nudhekkeyne! pic.twitter.com/RUzq1qQjyn\n— Ali Hashim Didi (@hashimex) July 18, 2018\nކުރީގެ ބަންޑާރަނައިބު އަދި މަޝްހޫރު ޤާނޫނީ ވަކީލު ހުސްނުއް ސުއޫދު ވެސް އެންމެބޮޑަށް ކަންބޮޑުވުން ފާހަގަ ކުރެއްވީ އެކުޑަކުއްޖާއާ މެދުއެވެ. ސުއޫދު ވިދާޅުވީ މިއީ ގާޒާއެއް އަދި ކާބުލްއެއް ނޫން ކަމަށެވެ. މިއީ މުރަކައިން އުފެދިފައިވާ ހަމަހިމޭން ކުދި ޖަޒީރާ ޤައުމެއް ކަމަށެވެ. އެކުޑަކުޑަ ކުއްޖާގެ މޫނުމަތިންވެސް ސިފަވަނީ ފަތުރުވެރިން ސުވަރުގެއެއްގެ ގޮތުގައި ދެކޭ ރާއްޖޭގެ ހާލަތު އޮތް ގޮތްކަންކަމަށެވެ.\nThis is not from Gaza or Kabul. This is fromapeaceful tiny coral island of Maldives. The look on the little girl's face sums up life on this tourist paradise. pic.twitter.com/9jVaeedqpp\n— Husnu Al Suood (@hsuood) July 18, 2018\nރައްޔިތުންގެ މަޖިލީހުގެ ތިމަރަފުށީ ދާއިރާގެ މެމްބަރު މުހައްމަދު މުސްތަފާ ކުރިމަތި ކުރެއްވީ ބޮޑު ސުވާލެކެވެ. ހަތިޔާރާއެކު ހުރި ސިފައިންގެ މީހާއަށް އިޝާރާތްކޮށް މުސްތަފާ ވިދާޅުވީ ފެންނާން އެހެރީ އިޒްރާއީލްގެ ބޮޑުވަޒީރު ބެންޖަމިން ނަތަންޔާހޫގެ ބޮޑީގާޑް ހެއްޔެވެ. އަދި އެއީ ފަލަސްތީނު ހެއްޔޭ ވެސް މުސްތަފާ އައްސަވާފައިވެއެވެ. ފެންނަން އިން ކުޑަކުއްޖާ އެއިނީ ވިރިވިރި ކަމަށް ވެސް މުސްތަފާ ވިދާޅުވިއެވެ.\nMii Palastine tha ehuree Benjamin Netanyahu\nPrime Minister of Israel ge bodyguard baa? Theedhe kuda kuhjaaeinee fihviriviri! pic.twitter.com/eOWh5JT7FX\n— Mohamed Musthafa (@Thimarafushi) July 18, 2018\nކޮންމެއަކަސް އެފޮޓޯއާ މެދު މީހުން ލައްކަ ވާހަކަ ދައްކައިފިއެވެ. އަދި ރައީސް ޔާމީން ރަށްރަށަށް އަރާވަޑައިގަންނަވާއިރު އެއޮންނަ ފުލުސް ފޯހާއި ސިފައިންގެ ފޯސްއާ މެދު މީހުންނަށް ވަރަށް ގިނަ ކަންކަން ހާމަވެއެވެ. ވަށައިގެން އެތުރޭ ބޮޑީގާޑުންނާއި ސަފުގެ ދެފަރާތުން ހަތިޔާރާ އެކު ހަރަކާތްތެރިވާ ސިފައިންގެ ސަބަބުންނެވެ. ނުގޮތަކަށް ބަލައިލިއަސް އަދި ނޫން ނަމަ ބަހެއް ބުންޏަސް ވާގޮތާއި ވާނޭ ގޮތް ހާމަވާ ކަމަށެވެ. މިސާލެއްގެ ގޮތުގައި އިހަވަންދޫ އިން ފޮޓޯއެއް ނެގި ބަޔަކަށް އެސްއޯ ފުލުހުންގެ ފަރާތުން ލިބުނު އަނިޔާ އިން ސާފުވެއެވެ. އެއްބަޔަކު ބުނަނީ މިއީ އެމަނިކުފާނަށް މީހުންގެ ތާއީދު ނެތުމުން ގަންނާ ކުރައްވާ ބިރުން ކޮށްލާވަރު ކަމަށެވެ. އަދި ތާއީދު ނުކުރާ މީހަކު އަނގައިން ވެސް ބުނިއަ ނުދޭން އަރުވާލާ ވަރު ކަމަށެވެ. އަނެއް ބަޔަކު ބުނަނީ މިއީ ހައިބަތު ދެއްކުން ކަމަށެވެ. ބާރުވެރިކަން ދެއްކުން ކަމަށެވެ. ގަދަފަދަ ކަމާއި ކޮންމެ ގޮތަކުން ވެސް ހުންނަވާނެކަން ހާމަކޮށްދެއްވުން ކަމަށެވެ.\nކޮންމެއަކަސް އެންމެ ފޮޓޯއަކުން ވެސް ލައްކަ ވާހަކަތައް އެނގިއްޖެއެވެ. ޤައުމުގެ ހާލަތު އެނގިއްޖެއެވެ. އަމުދުން ރައީސް ޔާމީންގެ ހާލަތު ވެސް އެފޮޓޯއިން ހާމަވެގެން ހިނގައްޖެއެވެ.


Jehi jehigen Valencia3balive, BG kuriah\nއުރީދޫ ދިވެހި ޕްރެމިއާ ލީގުގައި މިއަދު ބީޖީ އަތުން 2-0އިން ބަލިވި މެޗާއެކު ޖެހިޖެހިގެން ވެލެންސިއާ ތިން ބަލިވިއިރު ރެލިގޭޝަނުން ސަލާމަތްވާން ބީޖީ ކުރިއަށް ޖެހިލައިފި އެވެ.\nމި މެޗުގެ ފުރަތަމަ ދެ ލަނޑު ޖެހީ ބީޖީންނެވެ. ފުރަތަމަ ލަނޑު ޖެހީ ޑެނިއަލް ފިލަމޮން އެވެ. ދެ ވަނަ ލަނޑަކީ ލިބުނު ޕެނަލްޓީއަކުން ޖެހި ލަނޑެވެ. ވެލެންސިއާގެ ސްޕޭން ފޯވަޑް އެންޖެލް ކަރެސްކޯޒާ މުނޯޒް ސުން ކަނޑުވާލީ ބީޖީގެ ދެ ލަނޑަށް ފަހު 82 ވަނަ މިނިޓްގައި ލިބުނު ޕެނަލްޓީއަކުންނެވެ.\nމި މެޗުން ބަލިވުމުން ތިން ވަނަ ބުރުގައި ވެލެންސިއާ އަށް މިހާތަނަށް ހަތަރު މެޗު ކުޅެގެން ހޯދިފައިވަނީ އެންމެ ޕޮއިންޓެކެވެ. ވިކްޓަރީއާ އެއްވަރުވިއިރު ނިއުރޭޑިއަންޓާއި މާޒިޔާ އަދި ބީޖީން އަތުން ބަލިވީ އެވެ. ލިބިފައިވަނީ 20 ޕޮއިންޓާއެކު ހަތަރުވަނަ އެވެ.\nމިއާ ހިލާފަށް ބީޖީ މިއަދުގެ މެޗުން ހޯދި މޮޅާއެކު ވަނީ ހަތް ވަނާގައިވާ ވިކްޓަރީއާ ޕޮއިންޓަކަށް ކައިރިކޮށްފަ އެވެ. އެ ޓީމަށް 12 ޕޮއިންޓް ލިބިފައިވާއިރު ވިކްޓަރީ އޮތީ 13 ޕޮއިންޓާއެކުގަ އެވެ. ކޮންމެ ޓީމަކަށް ބާކީ ތިން މެޗު އޮތްއިރު އެންމެ ފުލަށްދާ ޓީމު ރެލިގޭޓްވާނެ އެވެ.\nވެލެންސިއާގެ ކެޕްޓަން ޝާފިއު އަހުމަދަށް މެޗުގެ ވަރަށް ކުރިކޮޅު އަނިޔާވެ ބާލަން ޖެހުނު މެޗުގައި އެ ޓީމުގެ ފަރާތުން ފެނުނީ ވަރަށް އާދައިގެ ކުޅުމެކެވެ.\nލީގުގައި މިރޭ ކުޅޭނީ އެއްވަނާގައިވާ މާޒިޔާ އާއި ފަސް ވަނާގައިވާ ޔުނައިޓެޑް ވިކްޓަރީ އެވެ. މި މެޗުން ޕޮއިންޓެއް ހޯދިޔަސް ވެލެންސިއާ އަށްވުރެ ކުރި ޔުނައިޓެޑް ވިކްޓަރީ އަށް ލިބޭނެ އެވެ. އަދި މާޒިޔާ މޮޅުވެއްޖެނަމަ ލީގު ޗެމްޕިއަންކަން ގާތްގަނޑަކަށް ކަށަވަރުވާނެ އެވެ.


މި އިޢުލާންވަނީ 2019-12-09 08:35:32 ގައި ބާތިލް ކުރެވިފައެވެ.\n1. ސެކްޝަންގެ އެއްމެހާ މަސައްކަތްތައް ކުރުން : އިކޮނޮމިކް ސެކްޓަރގެ (ޓްރޭޑް، ޓުއަރުޒަމް، ފައިނޭންސް އަދި އެމްޕްލޮއިމަންޓްގެ ދާއިރާ) ގެ މަސައްކަތްތައް ކަމާ ބެހޭފަރާތްތަކުގެ މަޝްވަރާއާއި އެކު ރާވާ، ވޯކްޕްލޭން އެކުލަވާލުން. މިނިސްޓްރީ އަދި އެހެން އޮފީސްތަކުގައި ބާއްވާ ބައްދަލުވުންތަކުގައި ޔުނިޓްގެ ފަރާތުން ބައިވެރިވެ، އިންޕުޓްދީ އަދި ކުރަންޖެހޭ ޓެކްނިކަލް މަސައްކަތްތައްކުރުން. ރާއްޖެއާއި ރާއްޖޭން ބޭރުގައި ބޭއްވޭ ބައްދަލުވުންތަކުގައި ޔުނިޓްގެ ފަރާތުން ބައިވެރިވެ، އިންޕުޓްދީ އަދި ކުރަންޖެހޭ ޓެކްނިކަލް މަސައްކަތްތައްކުރުން. ޔުނިޓްގެ އިދާރީ އެއްމެހާ މަސައްކަތްތައް ކުރުން.\n3. ކަނޑައެޅިފައިވާ އިކޮނޮމިކް ސެކްޓަރގެ ދާއިރާތަކާއި ގުޅޭ ލަނޑުދަނޑިތައް ނޭޝަނަލް ޑިވެލޮޕްމަންޓް ޕްލޭންގައި ހާސިލުކުރުމުގެ އެއްމެހާ މަސައްކަތްތައް ކުރުން.\n4. ސަރުކާރާއި މިނިވަން މުއައްސަސާތައް، ޖަމިއްޔާތައް އަދި އާންމު ފަރުދުންނާއި ޕްރައިވެޓް ސެކްޓަރތަކުގެ މެދުގައި އެސް.ޑީ.ޖީ އަދި ނޭޝަނަލް ޑިވެލޮޕްމަންޓް ޕްލޭން އާއި ގުޅޭގޮތުން ހޭލުންތެރިކުރުމުގެ މަސައްކަތްތައް ކުރުން.


Emme kureegai: "Swag Se Swagat"\nއެންމެ ކުރީގައި: "ސްވާގް ސޭ ސުވާގަތް"\nސްވާގް ސޭ ސުވާގަތް\nމިހާރު ބޮލީވުޑްގައި އެންމެ ބޮޑު އާމްދަނީއެއް ހޯދާ އެކްޓަރުންގެ ލިސްޓުގެ ކުރީގައި އޮންނާނީ ސަލްމާ ހާނެވެ. މީގެ އެންމެ ބޮޑު އެއް ސަބަބަކީ އޭނާއަށް ސަޕޯޓުކުރާ ފޭނުން ގިނަ ވުމެވެ. ސަލްމާން ސްކްރީން ކުރިމަތީ ކޮންމެ ގޮތެއް ހަދާލިއަސް މަރުދޭ ފޭނުން އެބަ ތިއްބެވެ.\nސަލްމާންގެ އެންމެ ފަހުން ނިކުތް ފިލްމު "ޓައިގާ ޒިންދާ ހޭ" އަކީވެސް ގިނަ ބައެއްގެ މަގުބޫލުކަން ހޯދި ފިލްމެެވެ. ބޮޑު އާމްދަނީއެއް ހޯދި މި ފިލްމުގެ އިތުރަށް ފިލްމުގައި ސަލްމާންއާއެކު ކެޓްރީނާ ފެނިގެންދާ ލަވަ "ސްވާގް ސޭ ސުވާގަތް" އަކީވެސް މަޝްހޫރުވި ލަވައެކެވެ.\nޔޫޓިއުބުގައި މިހާރު އެންމެ ގިނަ ވިއުސް ހޯދައިގެން ހިންދީ ލަވައަކަށް އެންމެ ކުރީގައި އޮތީ މި ލަވަ އެވެ. ސަލްމާން އާއި ކެޓްރީނާގެ ފަރި ނެށުންތައް ފެންނަ މި ލަވަ އެ މަގާމު ދިފާއުކުރީ ރަންވީރް ސިންހް އަދި ވާނީ ކަޕޫރް ފެނިގެންދާ ލަވަ "ނަޝޭ އިސް ޗަދް ގައީ" ފަހަތަށް ޖައްސާލުމަށްފަހު އެވެ. މި ލަވައަށް މިހާރު 425 މިލިއަނަށްވުރެ ގިނަ ވިއުސް ލިބިފައިވެ އެވެ.\nމި ލަވައިގައި ފުރަތަމަ ފަހަރަށް ސަލްމާން ރެޕް ކުރާތަން ފެނިގެން ގޮސްފައިވެ އެވެ. ލަވަ ކިޔާފައި ވަނީ ވިޝާލް ޑަޑްލާނީ އަދި ނޭހާ ބާސިން އެވެ.\n"ސްވާގް ސޭ ސްވާގަތް" ލަވާގައި ކެޓްރީނާ އާއި ސަލްމާން --\nސަލްމާން މިހާރު އެންމެ އަވަދިނެތި އުޅެނީ އަންނަ ޖޫން މަހު 15 ގައި ރިލީޒްކުރާ އޭނާގެ ފިލްމު "ރޭސް 3" ގެ މަސައްކަތުގަ އެވެ. ރެމޯ ޑި ސޫޒާ ޑައިރެކްޓުކުރާ އެ ފިލްމުގައި އަނިލް ކާޕޫރް، ޖެކޮލިން ފެނާންޑޭޒް، ބޮބީ ޑިއޯލް، ޑެއިޒާ ޝާހް، ސާގިބް ސަލީމް އަދި ފްރެޑީ ދަރުވާލާ ފެނިގެންދާނެ އެވެ. މި ފިލްމު ޓްރެއިލާވެސް މިހާރު ވަނީ އާންމުކޮށްފަ އެވެ.\nކެޓްރީނާ ދެން އެންމެ އަވަހަށް ފެނިގެންދާނީ އަންނަ ޑިސެމްބަރު މަހު ރިލީޒްކުރާ ޝާހް ރުކް ހާންގެ ފިލްމު "ޒީރޯ" އިންނެވެ. އާނަންދް އެލް ރާއީ ޑައިރެކްޓުކުރާ އެ ފިލްމުގައި އަނުޝާކް ޝަރްމާ ވެސް ފެނިގެންދާނެ އެވެ.


‘Theeetha like hoadhan dhakkan jehey ehchakee? mi suvaalaa eku...\nލުއި ޚަބަރު - ކޯޓްނީ ކާޑޭޝިން - ޔޫނިސް ބެންޖ\n'ތިއީތަ ލައިކް ހޯދަން ދައްކަން ޖެހޭ އެއްޗަކީ؟' މި ސުވާލާއެކު ކޯޓްނީ ކާޑޭޝިއަންގެ ލޯބިވެރިޔާ ހޫނު ފެނަށް!\nކޯޓްނީއާއި ޔޫނިސް ރަށްޓެހިވެފައި ވަނީ 2016 ވަނަ އަހަރު\nދާދި ފަހުން ދެ މީހުން އެކީގައި ވަނީ އިއުރަޕްގެ އެކި ގައުމުތަކުގައި ޗުއްޓީ ހޭދަކޮށްފައި\nޔޫނިސްއަކީ ވަރަށް ހަސަދަވެރިވާ މީހެއްކަމަށާއި، ކޯޓްނީ ހިފަހައްޓައިގެން ގެންގުޅެން މަސައްކަތް ކުރާކަމަށް ކޯޓްނީގެ ގާތް މީހަކާ ހަވާލާދީ އީއިން ރިޕޯޓްކޮށްފައިވޭ\nކ. މާލެ 18 ޖުލައި 2018 | ބުދަ 21:59 2,146\nކޯޓްނީ ކާޑޭޝިއަންއާއި ޔޫނިސް ބެންޖީމާ - ހައިރައިޒް ޕްރައިވެޓް ލިމިޓަޑް\nއެމެރިކާގެ މަޝްހޫރު ރިއަލިޓީ ތަރި ކޯޓްނީ ކާޑޭޝިއަން އިންސްޓަގްރާމްގައި ޕޯސްޓް ކުރި ފޮޓޯއަކަށް ކުރި ކޮމެންޓަކާ ގުޅިގެން އޭނާގެ ލޯބިވެރިޔާ ޔޫނިސް ބެންޖީމާ ހޫނު ފެނަށް ވެއްޓިއްޖެއެވެ.\nކޯޓްނީ ބިކީނީއެއް ލައިގެން އިށީނދެގެން އިންދާ ފުރަގަހުން ނަގާފައިވާ މި ފޮޓޯ އިންސްޓަގްރާމްގައި ޕޯސްޓްކޮށްފައި ވަނީ އަންގާރަ ދުވަހެވެ. އަދި މާ ގިނަ އިރުތަކެއް ނުވެ ޔޫނިސް ވަނީ ކޮމެންޓްކޮށްފައެވެ.\n"ތިއީ ތަ ލައިކް ހޯދަން ދައްކަން ޖެހޭ އެއްޗަކީ؟" މިހެން އަހާފައެވެ.\nމާ ގިނަ އިރުތަކެއް ނުވެ ޔޫނިސް ވަނީ އެ ކޮމެންޓް ޑިލީޓްކޮށްފައެވެ. ނަމަވެސް ޑިލީޓް ކުރުމުގެ ކުރިން ކޮމެންޓްގެ ސްކްރީންޝޮޓްތައް ސޯޝަލް މީޑިއާގައި ވަނީ ދައުރުވާން ފަށާފައެވެ.\nކޯޓްނީއާއި އާއިލާގެ މަޝްހޫރު ރިއަލިޓީ ޝޯވ 'ކީޕިންގ އަޕް ވިތު ދަ ކާޑޭޝިއަންސް' ގެނެސްދޭ އީ! އިން ރިޕޯޓްކުރާ ގޮތުގައި މިއީ ޔޫނިސް މިފަދަ ކަމެއް ކުރި ފުރަތަމަ ފަހަރެއް ނޫނެވެ.\nއާންމުންނަށް ފެންނަ ތަންތާގައި ޔޫނިސް މިފަދައިން ނުވިސްނާ ކުރާ ޕޯސްޓްތަކާ މެދު ކޯޓްނީ ހިތްހަމަ ނުޖެހޭ ކަމަށާއި ކުރިން ވެސް އެފަދައިން އޭނާ އަމަލުކޮށްފައިވާ ކަމަށް ކޯޓްނީގެ ގާތް މީހަކާ ހަވާލާދީ އީއިން ރިޕޯޓްކޮށްފައިވެއެވެ.\n"ކޯޓްނީ އެއް އެފަދަ ފޮޓޯ ލުމެއް ނުހުއްޓާނެ. ޔޫނިސް ޖެހޭނީ އެކަންތައް ދެނެގަނެ ޑީލް ކުރަން،" އެ ގާތް މީހާ ކިޔައިދީފައިވެއެވެ.\nޔޫނިސްއަކީ ވަރަށް ހަސަދަވެރިވާ މީހެއް ކަމަށާއި ކޯޓްނީ ހިފަހައްޓައިގެން ގެންގުޅެން މަސައްކަތް ކުރާ ކަމަށް ވެސް އީއިން ބުންޏެވެ. އަދި އެހާ ހަށިގަނޑު ފެންނަ ފޮޓޯތައް ލުމުން ޔޫނިސް ހިތްހަމަ ނުޖެހޭ ކަމަށާއި "ކޯޓްނީ މުޅި ދުނިޔެއާ ޝެއާ ކުރަން އޭނާ ބޫނުމެއް ނުވާ"ކަމަށްވެސް ރިޕޯޓް ކޮށްފައިވެއެވެ.\nއެހެން ނަމަވެސް މިއީ އޭނާގެ ވަޒީފާގެ ބައެއްކަމަށާއި އެކަންތައް ބަދަލެއް ނުވާނެކަން ކޯޓްނީ ވަނީ ޔޫނިސްއަށް ކިޔާދީފައެވެ.\nޔޫރަޕްގެ އެކި ގައުމުތަކުގައި ދެ މީހުން އެކުގައި ޗުއްޓީ ހޭދަ ކުރުމަށް ފަހު ކޯޓްނީ އަނބުރާ ލޮސް އެންޖެލެސްއަށް ގޮސްފައި ވަނީ މިދިޔަ ހަފްތާގައެވެ. ތިން ކުދިންގެ މަންމަ، 39 އަހަރުގެ ކޯޓްނީ އާއި ޔޫނިސް، 25، ރަށްޓެހިވެފައި ވަނީ 2016 ވަނަ އަހަރުގެ ފަހު ކޮޅެވެ.\nޔޫނިސްއަކީ ނެކްސްޓް މެނޭޖްމެންޓްގެ މޮޑެލްއެކެވެ. އަލްޖީރިއާއަށް ނިސްބަތްވާ ޔޫނިސް އުފަންވީ، އަދި ބޮޑުވީ ފްރާންސްގައެވެ. އޭނާއަކީ މުސްލިމެކެވެ. ރަމަޟާން މަހާއި އީދާއި އެހެނިހެން ދުވަސްތައް ފާހަގަ ކުރާ ޔޫނިސް ވަނީ މިފަދަ ބައެއް ހަފްލާތަކުގައި ކޯޓްނީ ވެސް ބައިވެރިކޮށްފައެވެ.\nއަދި ޔޫނިސްއާކީ ވެސް އޭނާގެ ހަށިގަނޑު ފެންނަ ފަދަ ފޮޓޯތައް ސޯޝަލް މީޑިއާގައި ޝެއާ ކުރާ މީހަކަށްވާ އިރު، ކޯޓްނީގެ ފޭނުންތައް ދަނީ އޭނާ ކޯޓްނީއާ ކުރި ސުވާލު އެ ފޮޓޯތަކުގައި ކުރަމުންނެވެ.


Moohabu (Gifted) kudhin dhenegannaanee kihineh? - One Online\nމޫހަބު (ގިފްޓަޑް) ކުދިން ދެނެގަންނާނީ ކިހިނެއް؟\nއެއްވެސް ކުއްޖަކު ބާކީ ނުކޮށް، ކޮންމެ ކުއްޖަކަށްވެސް ވަށައިޖެހޭ ތަޢުލީމެއް ލިބިދީ، އެ ކުއްޖެއްގެ ލަޔާޤަތާއި ޤާބިލިއްޔަތުކަން ތަންދޭ އެންމެ ރަނގަޅު ހިސާބަކަށް އެ ކުއްޖަކަށް ދެވޭކަން ކަށަވަރުކޮށްދިނުމަކީ ބެލެނިވެރިންނާއި ޓީޗަރުންނާއި މުޅި މުޖުތަމަޢުގެ މައްޗަށް ވެސް އޮތް ޒިންމާއެކެވެ. އެއްވެސް ކުއްޖަކު ބާކީ ނުކުރުމުގެ މާނައަކީ ހުރިހައި ކުދިންނަށް އެއް ކަހަލަ، އެއް ހަމައެއްގެ ފުރުޞަތުތަކެއް ލިބިދިނުމެއް ނޫނެވެ. އޭގެ މާނައަކީ ކޮންމެ ކުއްޖަކީ ވެސް ތަފާތު ކުއްޖެއްކަން ދަނެ، ކިޔެވުމާއި ދަސްކުރުމުގައި ތަފާތުކަން ހުންނަ ކުދީންނަށް ވެސް ފަސޭހައިން ދަސްކުރެވޭ ގޮތަށް އެ ކުދިންގެ ތަޢުލީމުގެ ކަންކަން ފަހިކޮށްދިނުމެވެ.\nމި ގޮތުން ބަލާއިރު، ދަސްކުރުމުގައި އެކި ކަހަލަ އުނދަގޫކަން ހުންނަ ކުދިންނާއި މޫހަބު (gifted) ކުދިންނަކީ އެ ކުދިންނަށް ކިޔަވައިދިނުމަށްޓަކައި ބެލެނިވެރިންނާއި ޓީޗަރުންވެސް ޚާއްޞަ މަސައްކަތްތަކެއް ކޮށްދޭން ޖެހޭ ކުދިބައެކެވެ. މި މަސައްކަތް ކޮށްދިނުމަކީ އެއީ ތަފާތުކުރުމެއް ނޫނެވެ. ކުދިންނަށް ލިބިދެވޭ ފުރުޞަތަކީ، ކުދިންގެ އުފެދުމުގައި ހުރި ތަފާތުކަމެއްގެ ސަބަބުން، ބޭނުން ނުކުރެވޭ ފަދަ ފުރުޞަތެއް ނަމަ، އެ ފުރުޞަތުގެ ބޭނުމެއް އެ ކުދިންނަކަށް ނުހިފޭނެއެވެ. ވަށައިގެން ހިނގާ ކަންކަމުގެ ތެރެއިން ބައެއް ކަންކަމަކީ ކޮންމެވެސް ކުދިބަޔަކަށް އެއްޗެއް ދަސްކުރުމަށް ލިބޭ ރަނގަޅު ފުރުޞަތުތަކަކަށް ވާއިރު، އަނެއްބައި ކުދިންގެ ސަމާލުކަމަކަށް އެ ކަންކަމެއް ނާދެއެވެ. ހުރިހައި ކުދިންނަށް ހުރިހާ ފުރުޞަތުތަކެއް ބޭނުން ނުކުރެވެނީ އެކި ކުދިންނަކީ އުފެދުމުގައި ވެސް ތަފާތު ކުދިބައެއްކަމަށް ވާތީ އެކި ކުދިން ދަސްކުރާ ގޮތް ތަފާތު ވާތީއެވެ.\nދަސްކުރުމުގައި ތަފާތު ކުދިންތަކެއް ތިބޭ ކުލާހެއްގައި އެވަރެޖް ކުދިންނަށް އެކަނި ފުދޭ މިންވަރަށް ކިޔަވައިދިނުމަކީ މި މިންވަރުން ނުފުދޭ ކުދީން ބާކީވެ، ތަޢުލީމުން މަޙުރޫމުވާ ކަމެކެވެ. މިއީ އެކުދީންނާ މެދު ވެވޭ އިހުމާލެކެވެ. ބޭއިންސާފެކެވެ. އެއްވެސް ކުއްޖަކު ބާކީ ނުކުރުމުގެ ހަޤީޤީ މާނައަކީ މި ކުދިން ވެސް ބާކީ ނުކޮށް، ކޮންމެ ކުއްޖަކު ވެސް އެ ކުއްޖެއްގެ ކުޅަދާނަކަން ހުރި މިންވަރަކުން ގެންދެވެން އޮތް އެންމެ ރަނގަޅު ހިސާބަކަށް ގެންގޮސްދިނުމެވެ. މިކަން ކުރެވޭނީ ވަކިވަކި ކުދީންގެ ބޭނުންތައް ދެނެގަނެ، އެ ކުދިންގެ ބޭނުންތައް ވެސް ފުއްދައިދެވޭ ގޮތަށް ކަންކަން ބައްޓަންކޮށް، ކުދިން ގެންގުޅުމާއި، ކިޔަވައިދިނުމުގެ ވައްޓަފާޅިއާއި ބޭނުންކުރާ އާލަތްތަކަށް ވެސް ބަދަލުތަކެއް ގެނެސްގެންނެވެ. އަދި މި ކަން ކުރުމަކީ އަޅުގަނޑުމެން އެންމެންގެ މައްޗަށް އޮތް މުހިންމު ޒިންމާއެކެވެ.\nއެހެންކަމުން، މި ލިޔުމުގެ މި ބައިގައި މި ބަލައިލަނީ އާންމު ކުލާސްރޫމެއްގައި ތިބޭ މޫހަބު (gifted) ކުދިންނަށް ކިޔަވައިދިނުމަށްޓަކައި އެންމެ ފުރަތަމަ އެ ކުދިން ދެނެގަތުމުގެ މުހިންމުކަމާއި، ދެނެގަންނާނޭ ގޮތުގެ މައްޗަށެވެ.\nމޫހަބު ކުދިން ދެނެގަނެ އެ ކުދިންނަށް ބޭނުންވާ ޚާއްޞަ އެހީތެރިކަން ލިބިދިނުމަކީ ބައެއް ޓީޗަރުންނަށް އެހައި ފަސޭހަ ކަމަކަށް ނުވެއެވެ. މި ކުދިންގެ ޚާއްޞަ ސިފަތައް މަޑުމަޑުން ގޮސް ގެއްލުމުގެ ކުރީން މި ސިފަތައް ދެނެގަނެ، މި ކުދީންނަށް ލިބިދޭން ޖެހޭ އެހީތެރިކަން އަވަހަށް ލިބިދޭން ފެށުމަކީ ނުހަނު މުހިންމު ކަމެކެވެ.\nއާންމު ސްކޫލުތަކުގައި ކިޔަވާ މޫހަބު ކުދިންގެ ތެރެއިން ކިޔެވުމުގައި އާދަޔާ ޚިލާފަށް މޮޅު ނަތީޖާ ނެރޭ ކުދިން ވަރަށް ފަސޭހައިން ފާހަގަ ކުރެވެއެވެ. އެހެނަސް، ކުލާހުގައި ދޭ މަސައްކަތް ފުރިހަމަ ނުކުރާ ކުދިންނާއި، އަމިއްލަ ޚިޔާލީ ދުނިޔެއަށް ގެއްލިފައި ތިބޭ ކުދިންނާއި، ފޫހިވުމުގެ ސަބަބުން ޓީޗަރުންނާއި އެހެން ކުދިންނަށް އުނދަގޫވާ ކަހަލަ ގޮތްގޮތަށް އުޅޭ ކުދިންގެ މޫހަބުކަމެއް ހުރިކަމުގައި ވިޔަސް އެ ކަމެއް ފާހަގަ ނުކުރެވި، އެ ކުދިން އެހެން އުޅޭ ސަބަބަކީ ކޮންމެވެސް އެހެން ކަމެއް ކަމަށް ނިންމޭ ތަން ވަރަށް ގިނައިން އާދެއެވެ. ކުއްޖަކާ މެދު މި ފަދަ ނިންމުމެއް ނިންމުމަށް ފަހު، އެ ކުއްޖާއާ މެދު ޓީޗަރުންނާއި ކުދިން ވަކި ގޮތަކަށް ދެކި، ވަކި ނަޒަރަކުން ބަލަން ފަށައިފި ނަމަ، އެ ގަބޫލުކުރެވޭ ގަބޫލުކުރެވުމަކާ އެއްގޮތަށް އެ ކުއްޖާއާ މެދު ޢަމަލުކުރެވެން ފަށައެވެ. އަދި ދެން މި ކަމުން އަރައިގަތުމަކީ ކުއްޖާއަށް ވަރަށް ގިނަ ގޮންޖެހުންތަކާ ކުރިމަތިލާން ޖެހޭ ކަމެކެވެ.\nމޫހަބުކަމަކީ (giftedness) ކޮބާ؟\nކުއްޖަކު މޫހަބުވުމުގެ މާނައަކީ އޭނާ ކިޔަވާ ހުރިހައި މާއްދާއަކުން އެންމެ މަތީން ފާސްވުމެއް ނޫނެވެ. އަދި އެ އުމުރުގެ އެހެން ކުދިންނަށް ވުރެ ހުރިހައި ކަމަކަށް މޮޅުވުމެއް ވެސް ނޫނެވެ. މި ދާއިރާގެ މާހިރުން މޫހަބުކަން އެކި ގޮތްގޮތަށް މާނަކޮށްފައި ހުރެއެވެ. އަދި، ހުރިހައި މާހިރުން އެއްބަސްވާ ވަކި މާނައެއް ނެތެވެ. އެހެންނަމަވެސް، މޫހަބުކަން އާންމު ބަހުރުވައަށް ތިލަކުރާ ނަމަ، އެއީ ވަކި ދާއިރާތަކަކުން ނުވަތަ ހުނަރުތަކަކުން އެ އުމުރުގެ އެހެން ކުދީންނަށް ވުރެ ކުޅަދާނަވުން ކަމަށް ބުނެވިދާނެއެވެ.\nމޫހަބު ކުދީންގެ ތެރެއިން ގިނަ ކުދިންނަކީ އެ ކުދީންނަށް ލިބިފައިވާ ކުޅަދާނަކަމާއެކު ވަރަށް ގިނަ އުނދަގޫތަކާ ވެސް ކުރިމަތިލާން ޖެހޭ ކުދިބައެކެވެ. މީގެ ތެރެއިން ވަރަށް ގިނަ ކުދިންނަކީ ބައެއް ޙިއްސުތައް އާދަޔާ ޚިލާފަށް ގަދަ ކުދިންނެވެ. މި ގޮތުން އަޑުއިވުމުގެ ޙިއްސު ގަދަ ނަމަ، ގަދަ އަޑުއަޑާއި ތޫލި އަޑުއަޑާއި ބައިބޯވުމުން އެހުންނަ އަޑުފަށްގަނޑުން އުނދަގޫވެ، އެހެން ކަމަކަށް ސަމާލުކަން ދޭން އެ ކުދިންނަށް ދަތިވެއެވެ. އަދި ބައެއް ކުދިންނަކީ އަލިވުމުން ވެސް އުނދަގޫވާ ކުދިންނެވެ. އެކި ކަހަލަ ބޮކި އައްޔާއި ދުވާލުގެ ވަގުތުގައި އިރުގެ ދަޅަ ހުންނަ ގޮތަކުން ވެސް އެ ކުދިންނަށް އުނދަގޫ ވެދާނެއެވެ. އަދި އަނެއްބައި ކުދިންނަކީ އެ ކުދިންގެ މޫހަބުކަން ލިބިފައިވާ ދާއިރާއަށް ހުންނަ ޝައުޤުވެރިކަމެއްގެ ބޮޑުކަމުން އެހެން ކަންކަމަށް ސަމާލުކަން ދޭން އުނދަގޫވާ ކުދިންނެވެ.\nމި ދެންނެވުނު އުނދަގޫތަކުގެ އިތުރުން ވެސް ތަފާތު އުނދަގޫތަކާ ކުރިމަތިލާން ޖެހޭ ކުދިން މީގެ ތެރޭގައި ތިބެއެވެ. އެހެންކަމުން މޫހަބުކަމަކީ ހުރިހައި ކަމަކުން ފަސޭހަ ދިރިއުޅުމެއް ކަށަވަރުވާ ކަމެއް ނޫނެވެ. ކަން މިހެން ހުރި އިރު، މި ކުދީންނަށް ވަށައިޖެހޭ ތަޢުލީމެއް ލިބިދެވޭނީ އެ ކަމަށްޓަކައި ޚާއްޞަ މަސައްކަތްތަކެއް ބެލެނިވެރިންނާއި ޓީޗަރުން ގުޅިގެން ކޮށްގެންނެވެ.\nބައެއް މީހުންނަށް ހީކުރެވިފައި އޮންނަ ގޮތުގައި މޫހަބުވުމަކީ ކިޔެވުމަށް އާދަޔާ ޚިލާފަށް މޮޅުވުމެވެ. އެހެން ނަމަވެސް، ކިޔެވުމުގައި މާ ބޮޑަށް ފާހަގަ ނުކުރެވޭ ދާއިރާއަކުންވެސް ކުއްޖެއްގެ މޫހަބުކަން ހުރެދާނެއެވެ. އުމުރުން ދެތިން އަހަރުގައި 100 އާ ހަމައަށް ގުނަން ދަންނަ ކުއްޖާއާއި، އެ އުމުރުގައި ފަރިތަކޮށް ކިޔަން ދަންނަ ކުއްޖާއާއި، އަދި ލިޔަންކަން ނޭނގުނެއްކަމަކު، އަމިއްލައަށް ޕިއާނޯއިން ރާގު ހޯދައިގެން ރާގު ކުޅެލާ ކުއްޖާއަކީ ވެސް މޫހަބު ކުއްޖަކަށް ވެދާނޭ ކުއްޖެކެވެ.\nއެހެން ނަމަވެސް ހަނދާން ބަހައްޓަން ޖެހޭ ކަމަކީ، މޫހަބުކަމަކީ އެއް އުމުރުގެ ކުދީންނަށް ވުރެ އަވަހަށް ކަންކަން ކުރެވުމަށް ވުރެ މާ ފުޅާ ކަމެއްކަމެވެ. މޫހަބު ކުދިންގެ ތެރެއިން ގިނަ ކުދިންނަކީ ތުއްތު އުމުރުގައި ވެސް އާދަޔާ ޚިލާފަށް ކަންކަމަށް ޝައުޤުވެރިކަން ހުންނަ، އެހައި ގިނައިން ސުވާލުކުރާ، އެހައި އަވަހަށް ކަންކަން ނަގައިގަންނަ، އެހައި ހަނދާން ގަދަ، އެ އުމުރުގެ އެހެން ކުދިންނާ ތަފާތު ގޮތްގޮތަށް ކަންކަމާ މެދު ވިސްނާ ކުދިބައެކެވެ. ކަންކަމާ މެދު ހުންނަ އާދަޔާ ޚިލާފު ޝައުޤުވެރިކަމެއްގެ ބޮޑުކަމުން، އަބަދުވެސް ކޮންމެވެސް އެއްޗެއް މަސައްކަތް ކުރާ ގޮތް ބަލަން، ނުވަތަ ކޮންމެވެސް ކަމެއް އެ ގޮތަކަށް ހިނގަނީ ކިހިނެއްވެގެންތޯ ހޯދަން އުޅޭ މި ކުދިންނަކީ ގެންގުޅެން އެހައި ފަސޭހަ ކުދިބަޔަކަށް ވެސް ނުވެހިނގައިދެއެވެ. އާދަޔާ ޚިލާފަށް ހަކަތަވެރި މި ކުދިންނަކީ، ވަރަށް ގިނަ ފަހަރު ފަސޭހައިން އަސަރުކުރާ، ހުރިހައި ކަމެއްވެސް ބަރާބަރަށް ހުންނަން އެދޭ ކުދިބައެކެވެ. އެހެންކަމުން، ފަސޭހައިން ފޫހިވުމާއި މާޔޫސްވުމުގެ ހިރާސް މި ކުދިންނަށް އޮވެއެވެ.\nކުރިން ދެންނެވުނު ފަދަ ސިފަތަކެއް ކުއްޖެއްގެ ކިބައިން ފެންނަ ނަމަ، އެ ކުއްޖާއަކީ މޫހަބު ކުއްޖެއްތޯ ބެލުން މުހިންމު ވާ ސަބަބަކީ ކުއްޖާގެ މޫހަބުކަން ދަމަހައްޓައި ކުރިއެރުވުމަށްޓަކައި ކުއްޖާއަށް ޚާއްޞަ އަޅާލުން ދޭން ޖެހޭތީއެވެ.\nމޫހަބުކަން ދެނެގަންނަން އެންމެ ރަނގަޅީ ތަފާތު ގިނަ ގޮތްގޮތް ބޭނުންކޮށްގެން ދިގު މުއްދަތެއް ވާންދެން ކުއްޖާގެ ކަންކަން ބަލައިގެން އެކަން ކުރުންކަމަށް ވެއެވެ. ކުޑަކުދީންގެ ޖިސްމާނީ، އިޖުތިމާޢީ، އަދި ސިކުނޑީގެ ކަންކަން ތަރައްޤީވަމުން އަންނަނީ ވަރަށް ހަލުވިކޮށެވެ. އެހެންކަމުން، ކުއްޖެއްގެ ކިބައިން ކުރިން އެއްގޮތަކަށް ވެސް ނުފެންނަ ހުނަރެއް ހަމަ ކުއްލިއަކަށް ވެސް ފެނިދެއެވެ. މިހެންވެ، ކުއްޖެއްގެ ކިބައިގައި ހުރި މޫހަބުކަން ރަނގަޅަށް ދެނެގަތުމަށްޓަކައި އެކި ކަހަލަ މާޙައުލުތަކުގައި ކުއްޖާގެ ކަންކަން ހުންނަ ގޮތް ބެލުމާއި، ކުއްޖާގެ ބެލެނިވެރިންގެ ކިބައިން މަޢުލޫމާތު ހޯދުމާއި، ކުއްޖާ ލައްވައި އެކި ކަހަލަ އެއްޗެހި ހެއްދުވުން (މިސާލަކަށް، ކުރެހުން، ލެގޯ މަސައްކަތް، ވާހަކަ ލިޔުން) މިއީ ސްކޫލުތަކުގައި ތިބޭ އެ ކަމަށް ޚާއްޞަ ޓީޗަރުން ކުރާ ބައެއް ކަންކަމެވެ.\nމޫހަބު ކުދިންގެ ކިބައިން ފެނިދާނެ ބައެއް ޢަލާމާތްތައް.\nކުލާހުގައި އިންނަ ކުއްޖެއްގެ ކިބައިން އާދަޔާ ޚިލާފަށް މޮޅު، ހުނަރުވެރި ކަންކަން ފެންނަ ނަމަ އެ ކުއްޖެއްގެ ހުރިހައި ކަމަކަށް ސަމާލުކަން ދިނުން މުހިންމެވެ. މި ގޮތުން ކުއްޖާ ދައްކާ ވާހަކަތަކާއި، އޭނާގެ ހަރަކާތްތަކާއި، އުޅުމާއި، ކުލާހުގައި އައު ކަންކަން ދަސްކުރާން ލިބޭ ފުރުސަތުތައް ބޭނުންކުރާ ގޮތަށް ޓީޗަރު ސަމާލުކަން ދޭންވާނެއެވެ. އަންނަނިވި ސިފަތަކަކީ ހަތަރު އަހަރާއި ހަ އަހަރާ ދެމެދުގެ މޫހަބު ކުދިންގެ ކިބައިން ފެނިދާނޭ ބައެއް ސިފަތަކެވެ.\nއާދަޔާ ޚިލާފަށް އަވަހަށް ކަންކަން ނަގައިގަނެ، ދަސްކުރުން.\nތަފާތު ގިނަ ކަންކަމަށް ޝައުޤުވެރިކަން ހުރުން.\nވިސްނުންތެރިކަން ދޭހަވާ ފަދަ ސުވާލުކުރުން.\nއުމުރުގެ އެހެން ކުދީންނާ އަޅާބަލާއިރު ބަސްކޮށާރު މުއްސަނދިވުން.\nއުމުރުގެ އެހެން ކުދީންނާ އަޅާބަލާއިރު ޖުމުލަ ތަރުތީބުކުރުމުގައި ކުޅަދާނަވުން.\nބުނަން ބޭނުންވާ ވާހަކަ ރަނގަޅަށް ބުނެދެވުން.\nމައްސަލަ ހައްލުކުރުމުގައި ތަފާތު، އުފެއްދުންތެރި ގޮތްތައް ގެންގުޅުން.\nއާދަޔާ ޚިލާފަށް ހަނދާން ގަދަވުން.\nކުރެހުމާއި، މިއުޒިކާއި، އެކި ކަހަލަ އުފެއްދުންތެރި ކަންކަމުގައި އާދަޔާ ޚިލާފު ހުނަރުވެރިކަން ހުރުން.\nއަމިއްލަ އުފެއްދުންތެރި ޚިޔާލު ހުރުން.\nކުރީން ދަސްވެފައި ހުންނަ ކަންކަން އައު ހާލަތުތަކުގައި ބޭނުންކުރަން އެނގުން.\nހަމަޖެހޭ ގޮތްގޮތަށް ކަންކަން ތަރުތީބުކުރުމާއި އެތުރުމުގައި އާދަޔާ ޚިލާފު ހުނަރުވެރިކަން ހުރުން.\nޚިޔާލުތަކާ މެދު ފުޅާކޮށް ބަހުސްކުރެވުން.\nއަމިއްލައަށް ކަންކަން ކުރަން ބޭނުންވުން.\nސަމާސާ ގޮތް ހުރުން.\nޝައުޤުވެރިކަން ހުންނަ ކަމަކާ ޖެހިއްޖެ ނަމަ އާދަޔާ ޚިލާފަށް ގިނަ ވަގުތު އެކަމަކަށް ސަމާލުކަން ދެވުން.\nޝައުޤުވެރިވާ ކަމަކީ ކިތަންމެ އުނދަގޫ ކަމެއް ވިޔަސް އެކަން ކާމިޔާބު ކުރަން ގަދައަޅައި މަސައްކަތްކުރުން.\nޝައުގުވެރިވާ ކަންކަން ހިނގާނުހިނގާ ގޮތް ރަނގަޅަށް ބަލަން ބޭނުންވުން.\nއަމިއްލައަށް ވާހަކަ ހަދައިގެން ކިޔައިދިނުމުގެ ހުނަރު ހުރުން.\nކިޔުމަށް ޝައުޤުވެރިކަން ހުރުން.\nގާތްގަނޑަކަށް %80 ބެލެނިވެރިންނަށް އެ މީހުންގެ ދަރީންގެ ކިބައިގައި މޫހަބު ސިފަތަކެއް ހުރިކަން އެ ކުދީންގެ އުމުރުން ހަތަރުފަސް އަހަރެއްހައި ހިސާބުގައި ފާހަގަވެއެވެ. އެހެންނަމަވެސް، މި ސިފަތަކަކީ މޫހަބުކަމުގެ ސަބަބުން ހުންނަ ސިފަތަކެއްކަމެއް ބެލެނިވެރިންނަށް ނޭނގިދާނެއެވެ. ވީމާ، ކުއްޖެއްގެ ކިބައިގައި މޫހަބުކަމެއް ހުރިކަމަށް ޓީޗަރަށް ފެންނަ ނަމަ ބެލެނިވެރިޔާއާ ވާހަކަދައްކާލުން މުހިންމެވެ. އެހެނީ، ކުއްޖާ އުފަންވީއްސުރެ އެތައް އަހަރެއް ވާންދެން، ކޮންމެ ދުވަހަކު ކުއްޖާއާ އެކު އެތައް ގަޑިއިރެއް ހޭދަކުރާ އިރު، ތަފާތު އެކި މާޙައުލުގައި ކުއްޖާގެ ކަންކަން ހުންނަ ގޮތް އެންމެ ގާތުން ފެންނާނީ ބެލެނިވެރިޔާއަށެވެ. އެހެންކަމުން ކުއްޖާގެ ކަންކަން އެންމެ ރަނގަޅަށް އެނގޭނީ ބެލެނިވެރިޔާއަށެވެ.\nވީމާ، ކުއްޖާގެ ކިބައިގައި ހުރި މޫހަބުކަމަކާއި، ޚާއްޞަ ހުނަރަކާއި، ދަސްކުރުމުގެ ވައްޓަފާޅިއާއި، ކުއްޖާ ޝައުޤުވެރިކަން ހުންނަ ކަންކަމާ މެދު ބެލެނިވެރިޔާއާ ސުވާލުކޮށް އޮޅުންފިލުވިދާނެއެވެ. އަދި ސްކޫލުގައި މިކަމަށް ޚާއްޞަކޮށް ތިބޭ ޓީޗަރުންނާއި، ކުއްޖާއަށް ކިޔަވައިދޭ ޓީޗަރުންނާއި ބެލެނިވެރިޔާއާ މަޝްވަރާކޮށްގެން ކުއްޖާއަށް ޚާއްޞަ މަގުޗާޓެއް ހެދިދާނެއެވެ. އަދި، ދިރާސީ އަހަރުގެ ތެރޭގައި މި މަގުޗާޓުގައި ކުއްޖާ ކުރިއަށް ދާއިރު ޙާޞިލުކުރަން ކަނޑައެޅިފައިވާ ލަނޑުދަނޑިތަކާއި، ކުއްޖާ ކުރިއަރައި ދާ ގޮތާއި މިންވަރާއި، ކަނޑައެޅިފައިވާ ލަނޑުދަނޑިތައް ޙާޞިލުކުރެވޭ ފެންވަރާއި މިންވަރާ މެދު މަޢުލޫމާތު ބަދަލުކުރާނޭ ގޮތްތަކާއި އެކަން ކުރާނޭ ތާވަލެއް ކަނޑައެޅިދާނެއެވެ.\nޕޯޓްފޯލިއޯއަކީ ވެސް ކުލާހުގައި ތިބޭ ކުދިންގެ ހުނަރުވެރިކަން ދެނެގަތުމަށްޓަކައި ބޭނުންކުރެވިދާނޭ އާލަތެކެވެ. ޕޯޓްފޯލިއޯއަކީ ވަކިވަކި ކުދިންގެ މަސައްކަތްތައް (މިސާލަކަށް: އެސައިންމަންޓާއި، ކުރެހުމާއި، ވާހަކައާއި...) އެއްކޮށް، ކޮންމެ ކުއްޖަކަށް ވަކިން ހަދާފައި އޮންނަ ފައިލެކެވެ. މިއީ ކުއްޖާގެ ހުނަރުވެރިކަމުގެ ރެކޯޑެކެވެ. ޕޯޓްފޯލިއޯ އެކުލަވާލުމުގައި ދާއިރާތައް ވަކިކޮށްލާފައި ވެސް ބެހެއްޓިދާނެއެވެ. މިސާލަކަށް، ބަހުގެ ހުނަރު، ސުވާލުކުރުމުގެ ފެންވަރު، މައްސަލަ ހައްލުކުރުމުގައި ގެންގުޅޭ އުކުޅުތައް، މަޢުލޫމާތު ހުންނަ މިންވަރު، އުފެއްދުންތެރިކަން، ސަމާލުކަން ހިފެހެއްޓޭ މިންވަރު، ވިސްނުންތެރިކަން، މިއީ ޕޯޓްފޯލިއޯ އެކުލަވާލުމުގައި ބައިކޮށްލެވިދާނެ ބައެއް ދާއިރާތަކެވެ. ޕޯޓްފޯލިއޯއަކީ ކުދިންގެ މޫހަބުކަމާއި ހުނަރުވެރިކަމަށް އަންނަ ބަދަލުތައް ބެލުމަށްޓަކައި ޓީޗަރުންނާއި ބެލެނިވެރިންނަށް ވެސް ވަރަށް ބޭނުންތެރި އެއްޗަކަށް ވާނެއެވެ.\nހަނދާން ބަހައްޓަންވީ އެއް ކަމަކީ، ކުލާހުގައި އެންމެ މަތީން މާކްސް ހޯދާ ކުދިންގެ ތެރޭގައި މޫހަބު ކުދިން ތިބެދާނެކަމެވެ. އަދި އެއަށްވުރެވެސް ބޮޑަށް ހަނދާން ބަހައްޓަންވީ ކަމަކީ މޫހަބު ކުދިންނަކީ ކޮންމެހެން އެންމެ މަތީން މާކްސް ހޯދާ ކުދިބައެއް ނޫންކަމެވެ. އަދި ހުރިހައި ކަމަކަށް، ނުވަތަ ހުރިހައި މާއްދާތަކަކަށް އެއް މިންވަރަކަށް ކުޅަދާނަ ކުދިބައެއް ވެސް ނޫންކަމެވެ. ކުލާހުގައި އެއްވެސް މަސައްކަތެއް ނުކޮށް، ފޫހިވެގެން ހިނގާލަ ހިނގާލަ އެ ހުންނަ ކުއްޖާއާއި، އަމިއްލަ ދުނިޔެއަކަށް ގެއްލިފައި އެ އިންނަ ކުއްޖާއާއި، އެހެން ކުދިންނަށާއި ޓީޗަރަށް އުނދަގޫވާ ގޮތަށް އެކި ކަންކަމުގައި ޝާމިލުވެގެން އެ އުޅޭ ކުއްޖާއަކީ ވެސް މޫހަބުވުމުގެ ސަބަބުން ފިލާވަޅަށް ސަމާލުކަން ނުދެވޭތީ އެހެން އުޅޭ ކުއްޖަކަށް ވެދާނޭ ކަމެވެ. އަދި މި ފަދަ ކުދިން އެހެން އެ އުޅޭ އަސްލު ސަބަބު ދެނެގަނެގެން، އެ ކުއްޖާ ވެސް ބާކީ ނުކޮށް، އެ ކުއްޖާއަށް ވެސް ކިޔަވައިދިނުމަކީ އަޅުގަނޑުމެން އެންމެންގެ މައްޗަށް އޮތް ނުހަނު ބޮޑު ޒިންމާއެއްކަމެވެ.\nAzzam, A. (April 2016). Six Strategies for Challenging Gifted Learners. ASCD Education Update, Volume 58, Number 4\nSmutny, J. F. (May 2000). Teaching Young Gifted Children in the Regular Classroom. The ERIC Clearinghouse on Disabilities and Gifted Education (ERIC EC).\nDifferentiating Instructions for Gifted Students in the Regular Education Classroom. Bright Hub Education. Retrieved from: https://www.brighthubeducation.com/teaching-gifted-students/64963-differentiated-instruction-to-reach-gifted-learners-in-the-mainstream-classroom/ Supporting Gifted Children, National Association for Gifted Children. Retrieved from: https://www.nagc.org/resources-publications/resources/supporting-gifted-children.\nގުޅޭ ޓެގު ކުޑަކުދީން ތައުލީމީ ދާއިރާ ބެލެނިވެރީން ނަފްސާނީ ކުޑަކުދީންނަށް ހާއްސަ އިލްމު މޫހަބު ކުދިން


Vaahaka: Faafa - vNews.mv\nއަޒްހާން އިބްރާހިމް 05 April 2020, 15:26\nއަހަންނަށް ހޭލެވުނީ ނަވާލް ދޮރު ހުޅުވާލި އަޑަށެވެ. މުޅި ދުވަހު ގޭތެރޭގެ މަސައްކަތުގައި މަސްޢޫލުވެ އުޅުމަށްފަހު ހަވީރު ޓީވީ ބަލަން ސޯފާގައި އޮށޯންނަނީ އަރާމު ކޮށްލާށެވެ. ގިނަ ދުވަސް ދުވަހު ޓީވީން އަންނަ އެއްޗެއްގެ ފެންނަނީ ކުޑަ ތަންކޮޅެކެވެ. ވެފައި ހުންނަ ވަރުބަލިކަމެއްގެ ބޮޑުކަމުން ނިދެނީއެވެ. މިއީ ސްކޫލު ބަންދު ދުވަސްވަރުކަމުން ކޮންމެ ދުވަހަކު މެންދުރު ކައިގެން ކުޑަމީހާ ދަނީ އަހަރެންގެ މަންމަ ގެއަށެވެ.\nނަވާލްވެސް އޮފީސް ނިންމާފައި ގެއަށް އަންނައިރު ހުންނަނީ ވަރުބަލި ވެފައެވެ. އެހެންވެ އަހަރެން ކިތަންމެ ވަރުބަލިވެފައި ހުއްޓަސް އެގަޑީގައި ބަލަނީ ނަވާލްގެ ކަންކަން ކުރެވޭތޯއެވެ. ނަވާލް ސޯފާގައި އިށީންނަމުން ބޮލުގައި އަތް އަޅާލިއެވެ. ހަރަކާތްތަކުން ނަވާލް މިއަދުވެސް އުޅެނީ ބޮލުގައި ރިއްސާތީކަން އަހަންނަށް އެނގިއްޖެއެވެ. އެހެންވެ ކިހިނެއްވީތޯ އަހަންނެއް ނާހަމެވެ. ބަދަލުގައި މިއަދުވެސް ބޮލުގައި ރިއްސަނީތޯ ސުވާލުކޮށްލީމެވެ. އާނ އެކޭ ބުނަމުން ނަވާލް ބޯ ޖަހާލިއެވެ. އަހަރެން ސޯފާއިން ތެދުވެގެން ބަދިގެ ފަރާތަށް ދިޔައީ ފެންތައްޓެއް ބަލައެވެ.\nނަވާލް ބޮލެއްގައި ރިއްސާތީ އުޅޭތާ ދުވަސްކޮޅެއް ވެއްޖެއެވެ. މިހާރަކަށް އައިސް އެއްވެސް އެއްޗެއް ނަވާލްއަކަށް ނުކެވެއެވެ. ކިތަންމެ މީރު އެއްޗެއް ހެދިޔަސް އުޅެނީ ރަހަ ނުބައިވެގެންނެވެ. ބައެއް ދުވަސްދުވަހު އެކި ވައްތަރުން ރިހަ ތައްޔާރު ކުރަމެވެ. ކޮންމެވެސް އެކައްޗެއް ކަމުދާނެކަމުގެ އުއްމީދުގައެވެ. އެހެންނަމަވެސް ކޮންމެ ދުވަހަކުވެސް މިމަސައްކަތް ވަނީ ބޭކާރެވެ. އަހަރެން އަތުން ކައްކާ އެއްޗެހި ނަވާލްއަށް މިހާރު މީރު ނޫނީއޭވެސް ބައެއް ފަހަރު ހިތަށް އަރައެވެ. އެހެންވެ ދެދުވަހަކު މަންމަ ކައްކާ އެއްޗެހިވެސް ގެއަށް ގެނެސްފީމެވެ. އެވެސް ނަވާލްއަކަށް ކަމުނުދިޔައެވެ.\nކައިވެންޏަށް މިހާރު ނުވަ އަހަރު ވީއެވެ. އަހަރުމެން ދެމީހުންގެ އަންހެން ކުއްޖަކު ހުރެއެވެ.7އަހަރު ފުރި 8 އަހަރަށްދާ ނާއިޝާދެކެ ނަވާލް އިންތިހާއަށް ލޯބިވެއެވެ. އެކަމަކު މިހާރު ނާއިއާއެކުވެސް ނަވާލް ވަގުތު ހޭދަކުރަނީ ވަރަށް މަދުންނެވެ. ނާއި ގޭގައި އުޅުނަސް ނަވާލް އުޅޭނީ އޭނާއާ ދުރުދުރުންނެވެ. ނާއި ވާހަކަދައްކަން ކިތަންމެ މަސައްކަތެއް ކުރިޔަސް ނަވާލް މާބޮޑު ސަމާލުކަމެއް ނުދޭނެއެވެ. އަހަންނާވެސް ނަވާލް ވާހަކަ ދައްކަނީ ވަރަށް މަދުންނެވެ.\nމަޑުމަޑުން ދޮރު ލައްޕާގައި އެއްވެސް އަޑެއް ނީވޭނެހެން ދޮރު ތަޅުލެވޭތޯ އަހަރެން މަސައްކަތް ކުރީމެވެ. ނަވާލްއާ ކުޑަ މީހާ އޮތީ ނިދާފައިކަމުން އުނދަގޫކުރަން އަހަރެން ބޭނުން ނުވީއެވެ. ގެއިން ނިކުމެގެން އަހަރެން ހިނގާފައި ދިޔައީ އަވަސް ފިޔަވަޅުތަކެއްގައެވެ. ގަޑިން 10 ޖެހީއެވެ. މިއީ އެހެން ނޫނިއްޔާ އަހަރެން ބޭރަށް ނިކުންނަ ގަޑިއެއް ނޫނެވެ. އެހެންވެ ހިނގަމުން ދިޔައިރު ހިތަށް ބިރުވެރިކަން ވެރިވަމުން ދިޔައެވެ. މަގުމަތީގެ އެކި ހިސާބުތަކުގައި މީހުން ހުއްޓިލައިގެން ވާހަކަ ދައްކަން ތިއްބެވެ. ހޭއަޑުވެސް އިވެއެވެ. މިރަށަކީ ދުއްވާ އެއްޗެހި މާގިނައިން ހުންނަ ރަށެއް ނޫންކަމުން ހިނގާ މަދު މީހަކު ފިޔަވައި މަގު ފެންނަނީ ހުސްކޮށެވެ.\nފަސްވަރަކަށް މިނެޓު ހިނގުމަށްފަހު އަހަރެން ދާން ބޭނުންވި މަންޒިލަށް އާދެވިއްޖެއެވެ. ޖަންބުގޭ ވަށާފާރު ފަސްދީ އަހަރެން ވަދެގެން ދިޔައީ ބޯ ގަސްތަކެއްގެ ތެރެއިންނެވެ. މިގޭ ބޭރުން އަބަދުވެސް އަހަރެން ހިނގަމެވެ. އެއިން ކޮންމެ ފަހަރަކުވެސް އަހަންނަށް އިހުސާސްކުރެވެނީ ބިރުވެރިކަމެވެ. ނާމާންކަމެވެ. މިގެއަށް އަހަރެން ވަންނަ މިއީ ފުރަތަމަ ފަހަރެވެ. އަހަރެންގެ ހިތް ތެޅޭއަޑު އަމިއްލަ ކަންފަތަށް އިވޭހާވެއެވެ. ހުރީ އެހާވެސް ބިރުގަނެފައެވެ. ބޯކޮށް ގަސް ހައްދާފައި އޮތް ގޯތި ތެރެއިން ގޭގެ ދޮރާ ހަމައަށް އާދެވިއްޖެއެވެ. ގެއަކީ މާ ތަނަވަސްކޮށް ޒަމާނީ ފެންވަރަށް ހަދާފައި ހުރި ގެއެއް ނޫނެވެ. އެހެންނަމަވެސް މިއީ ކުރީގެ ދުވަސްވީ ގެއެކޭވެސް ނުބުނެވޭނެއެވެ.\nދޮރުގައި ދެތިން ފަހަރު ޓަކި ޖެހީމެވެ. އިރުކޮޅެއް ފަހުން އެތެރެއިން ލަސް ފިޔަވަޅެއްގެ އަޑު އިވުނެވެ. އަހަރެންގެ ހިތް އެއަށްވުރެއް ބާރަށް ތެޅިގަތެވެ. ފިޔަވަޅު ފަހަތަށް އަޅަންވެސް ހިތަށް އެރިއެވެ. އެކަމަކު، ކަމުގެ މުހިންމުކަމުން ސިކުނޑި އެކަމާ ދެކޮޅު ހެދީއެވެ. ދޮރު ހުޅުވިއެވެ. އަހަރެން ސަލާން ގޮވާލީމެވެ. ކުރިމަތީގައި ހުރީ 70 އަހަރުން މައްޗަށް ގޮސްފައިވާ ޔޫސުއްބެއެވެ. ރުޅިއައިސްގެން ހުރެ އަހަންނާ ދިމާއަށް ބަލާލިއެވެ. އަދި މިގެއަށް ވަންނައިރު ސަލާން ގޮވަން ނުޖެހޭނެކަމަށް ބުންޏެވެ.\nއަހަންނަށް ހުރި ފިޔަވަޅުމަތީގައި ހުރެވުނީ ބުނާނެ އެއްޗެެއް ނޭނގިފައެވެ. ޔޫސުއްބެ ސަލާން ބަލައެއް ނުގަނެއެވެ. އަދި ގެއަށް ވަންނަށް އިޝާރާތުން ބުންޏެވެ. އެތެރެއަށް ވަދެގެން ދިޔައިރު ތަނުގައި ހިފާފައިހުރި ހުދު ކާފޫރު ވަސް އަހަންނަށް ދުވިއެވެ. ހުސްކޮށް އޮތް ބޮޑު ސިޓިން ރޫމުގެ އެއްފަރާތުގައި މޭޒަކާ ހަތަރު ގޮނޑި ބަހައްޓާފައި ހުއްޓެވެ. އެތަނުން އެއް ގޮނޑީގައި ޔޫސުއްބެ އިށީނެވެ. އޭނާއާ ކުރިމައްޗަށް ވާގޮތަށް ހުރި ގޮނޑީގައި އަހަރެންވެސް އިށީނީމެވެ.\nޔޫސުއްބެ ވާހަކަ ދައްކަން ފެށިއެވެ. ފުރަތަމަވެސް އަހަންނާ ކުރީ ސުވާލެކެވެ. "މިހާރު ހޮޑުލާތަ؟" ސުވާލަށް ދޭނެ ޖަވާބެއް އަހަންނަކަށް ނޭނގުނެވެ. ސުވާލު ކުރީ ކީއްވެކަމެއް އަހަންނަކަށް ނުވިސްނުނެވެ. ޖަވާބުގައި އަހަންނަށްވެސް ކުރެވުނީ ސުވާލެކެވެ. އެބުނި އެއްޗެއް އޮޅުންފިލުވައިދިނުމަށް އަހަރެން އެދުނީމެވެ. އެއްމިޔަކަނުން ހިނިތުންވެލަމުން ވެގެން އުޅޭގޮތް އެނގޭކަމަށާއި އެކަހަލަ ކަންކަން ސިއްރު ނުވާނެކަމަށް ޔޫސުއްބެ ބުންޏެވެ. އަހަރެންގެ ލޮލުން ކަރުނަ ހިލުނެވެ. ބޭއިޚްތިޔާރުގައި އަހަންނަށް ރޮވުނެވެ. ދިރިއުޅުމުގައި އަހަންނަށް ކުރެވުނު އެންމެ ބޮޑު ކުށެވެ. މިލަދާ ކޮންމެވެސް ދުވަހަކުން ކުރިމަތިލާންޖެހިދާނެކަމުގެ ބިރު އަބަދުވެސް ހިތުތެރޭގައި އޮވެއެވެ. ވޭތުވެދިޔަ9އަހަރު އެކަމާ ހިތް ބިރުނުގަންނަ ހަމަ އެންމެ ދުވަހެއްވެސް ނުދެއެވެ.\nއެގެއިން ނިކުމެގެން އަހަރެން ދިޔައީ މާޔޫސް ހިތަކާ އެކުގައެވެ. ދެލޯ ކަރުނައިން ތެތް ކޮށްގެންނެވެ. އެކަމަކު ދެން އިތުރަށް ކުރެވޭނެ ހަމަ އެއްވެސް ކަމެއް ނެތުމުން ހިތް މަރާލައިގެންނެވެ. ގެއަށް ދިޔަ މަގުމަތީގައި އެޅި ކޮންމެ ފިޔަވަޅެއް އަހަރެންގެ މިހިތާމައަށް ހެކިވާނެއެވެ. މުޅި ދުނިޔެއަށް އަހަރެން ގިނަވެއްޖެކަމުގެ އިހުސާސް ކުރެވުނެވެ. ނަވާލްއާ އަހަރެން ކުރިމަތިލާނީ ކިހިނެއްކަމެއްވެސް ނޭނގެއެވެ. ވީގޮތް މިކިޔާދެނީއެވެ.\nއެއީ މީގެ9އަހަރު ކުރިއެވެ. އަހަރެންގެ ޒުވާން ދުވަސްވަރު ހޭދަކުރީ އުފަލާ މަޖަލުގައެވެ. ފެނުނު ކޮންމެ ފިރިހެނަކާއެކު އެނދުމަތިން އަރާމު ހޯދަމުން ދިޔައީ އެއްވެސް ހިޔާލެއް ފިކުރެއް ނެތިއެވެ. އަހަންނާ ނަވާލް ދިމާވީ ރައްޓެއްސަކު ބޭއްވި ޕާޓީއެއްގެ ތެރެއިންނެވެ. ނަވާލް ފުރަތަމަ ފެނުމުންވެސް އަހަރެންގެ ހިތަށް ފިނިވިއެވެ. އެރޭ އަހަރެންގެ މަޅީގައި ނަވާލް ޖެއްސުމަށް ނިންމީމެވެ. ކަންވީވެސް އެހެންނެވެ. ނަވާލްގެ ފަރާތުން ހިތް ފުރެންދެން އަރާމު ލިބިގަތީމެވެ. އަހަރެން ހީކުރީ އެހެން ހުރިހާ ފިރިހެނުންނެކޭވެސް އެއްގޮތަށް މިއީވެސް ހަމަ އެއްރެއިން ފުދޭނެ މީހެއްކަމަށެވެ. ވީ އެހެންނެއް ނޫނެވެ. އަހަރެން ނަވާލްއަށް ބޭނުންވީ މުޅި އުމުރަށެވެ.\nނަވާލްއާ ގާތް ވެވޭތޯ އެތައް ގޮތަކުން އަހަރެން މަސައްކަތް ކުރީމެވެ. އެހެނަސް ނަވާލްގެ އަންހެނުން ދެކެ އޭނާ މާ ލޯބިވެއެވެ. އަހަންނާއެކު ހޭދަކުރި ރެއަކީ އޭނާއަށް ކުރެވުނު އެންމެ ބޮޑު ކުށްކަމުގައި އޭނާ ތަކުރާރުކޮށް ބުނަމުން ދިޔައެވެ. ނަވާލް މަތިން ހަނދާން ނައްތާލަން އަހަރެން ވަރަށް މަސައްކަތް ކުރީމެވެ. އެހެން ފިރިހެނުންގެ ފަރާތުން އުފާ ލިބިގަތުމަށް މަސައްކަތް ކުރީމެވެ. އެކަމަކު ކުރި ކޮންމެ މަސައްކަތެއް ވީ ބޭކާރެވެ. ދެމަސްދުވަސް ފަހުން އަހަރެން ނިންމީ ކޮންމެ ގޮތެއް ހަދާފައިވެސް ނަވާލް ކާމިޔާބު ކުރުމަށެވެ. އެހެނަސް އަހަރެން ކަހަލަ، އެކެއްގެ އެނދުމަތިން އަނެކެއްގެ އެނދުމަތިން ދުވާ މީހަކަށް ނަވާލް އެހާ ފަސޭހައިން ކާމިޔާބު ނުކުރެވޭނެކަންވެސް އެނގެއެވެ.\nއަހަރެން ނިންމީ އެއަށްވުރެ ފަސޭހައިން އެކަން ކުރާށެވެ. ރަށުގައި ހުރި އެންމެ މޮޅު ސިހުރު ހަދާ މީހާއާ އަހަރެން ބައްދަލު ކުރީމެވެ. އަދި އެކަން ކޮށްދިނުމަށް އެދުނީމެވެ. ނަވާލްގެ ކައިވެނި އަހަރެން ރޫޅާލީމެވެ. އެގޮތް މިގޮތުން ނަވާލް ކާމިޔާބުވެސް ކުރީމެވެ. އޭރުވެސް ސިހުރު ހަދައިދިން މީހާ އަހަރެން ކައިރީ ތަކުރާރުކޮށް އެއް ވާހަކައެއް ބުނަމުން ދިޔައެވެ. ނަވާލް އަހަންނާއެކު އުޅޭނީ އޭނާ އުޅެން ބޭނުންވެގެން ނޫންކަމުގައެވެ. ނަވާލްއަށް އަހަރެން ބޭނުންވާނީ ރޫހާނީ ބާރަކުން އެކަމަށް އެދުމުން ކަމަށެވެ. އަދި ކޮންމެވެސް ދުވަހަކުން އެކަން ބަދަލުވެދާނެކަމަށްވެސް ބުންޏެވެ. ނަވާލްއަށް އަހަރެން ބޭނުންވެފައި ހުރިވަރުން މިއިން އެއްވެސް ކަމަކަށް ފަރުވާލެއް ނުދެމެވެ. ނަވާލް އަހަންނަށް ކާމިޔާބުވީ މީގެ ބަރާބަރު ދިހަ އަހަރު ކުރިންނެވެ. ނަވާލްއާ އަހަރެން ކައިވެނިކުރީ އެކީގައި 8 މަސްދުވަހު އުޅުމަށްފަހުއެވެ.\nޔޫސުއްބެ ކައިރިއަށް މިރޭ އަހަރެން ދިޔައީ އިތުރަށް ކުރެވޭނެ އެއްވެސް ކަމެއް އޮތްތޯ އޮޅުންފިލުވާށެވެ. ކުރެވޭނެ ކަމެއް ނެތީއެއް ނޫނެވެ. އެހެނަސް ކުރަން ބޭނުން ނުވީއެވެ. އިތުރު އެއްވެސް ކަމެއް ކުރަން އުޅެފިނަމަ ނަވާލްގެ ފުރާނަ ހިނގައިދާނެކަމުގެ އިންޒާރު ޔޫސުއްބެ ދިނީމައެވެ. ފަހަރުގައި ކާމިޔާބުވެސް ވެދާނެއެވެ. އެކަމަކު "ފަހަރުގައި" އަށްވުރެ އަހަރެން ނަވާލް ދެކެ ލޯބިވެއެވެ.\nމިއަދު އަހަރެން ނަވާލްގެ ކައިރިއަށް މިދަނީ ހުރިހާ ވާހަކައެއް ތެދުތެދަށް ކިޔައިދޭން ނިޔަތްގަނެގެންނެވެ. ކޮންމެ ގޮތެއް ވިޔަސް އަހަރެން ބޭނުންވަނީ ނަވާލްގެ ފުރާނަ ސަލާމަތް ކުރާށެވެ. މުޅި އުމުރުދުވަހު މިހިތްދަތިކަމުގައި އަހަރެން ހޭދަކޮށްފާނަމެވެ. އެކަމަކު ދެނެއް ނަވާލް އެވޭނުގައި އުޅޭތަން ބަލާކަށް ކެތެއް ނުވާނެއެވެ.\nގެއަށް ވަންނަން ދޮރު ހުޅުވާލީމެވެ. ކުރިމަތީގައި އޮތީ އަހަރެންގެ ލޯބިވާ ފިރިމީހާއެވެ. ވެއްޓިފައި އޮވެ އެހީއަކަށް އާދޭސް ކުރަނީއެވެ. މީހާ ވަނީ ލެއިން ތަތްތެޅިފައެވެ. މޫނުގެ އެއްފަޅި އޮތީ އަނދާފައެވެ. ހުރެވުނު ފިޔަވަޅުވެސް އަހަންނަށް ނޭނގުނެވެ. ދުވެފައި ގޮސް ނަވާލްގެ ގައިގާ އަހަރެން ބައްދައިގަތީމެވެ. އަޑުގެ ނެތްކޮޅަށް އަހަރެން ރޯން ފެށީމެވެ. މީހެއްގެ އެހީ ލިބޭތޯއެވެ. އަހަރެން ލޮލަށް ނަވާލް ބަލާލިއެވެ. އަދި އަހަންނަށް ގޮވާލިއެވެ. ނަވާލްގެ ބަސްތަކުން އަހަންނަށް ލިބުނީ ސިހުމެކެވެ. އިތުރަށް ބުނާނެ އެއްޗެއް ނޭނގި އަހަރެއް ގަނޑުވީއެވެ. ކަރުނަވެސް ހުއްޓުނީއެވެ.\nނަވާލް އަހަރެން ކާމިޔާބުކުރީ ސިހުރު ހަދައިގެންކަން އޭނާއަށް އިނގެއެވެ. ފަސް އަހަރު ވީއިރު އެކަމާ އެއްވެސް އެއްޗެއް ނުބުނެ ހުރީ އަހަރެންދެކެ ނަވާލް ވާ ލޯތްބެއްގެ ބޮޑުކަމުންނެވެ. ކޮންމެ ފަދަ ވޭނެއްގައި މަރުވާން ޖެހުނަސް އެންމެ ރަނގަޅުކަމަށެވެ. އަހަރެންގެ އަތްމަތީގައި އޮވެ ނަވާލް ފަހުނޭވާ ލިއެވެ. ވަރަށް ލޯބިވާކަމަށް ބުނަމުންނެވެ. އަދި ކުޑަކުޑަ ނާއިޝާއަށް ބައްޕަ ވާ ލޯބި އަބަދުވެސް ބުނެދިނުމަށް އެދެމުންނެވެ.\nއަހަރެންގެ ހިތުގައި އެތުރިލީ އެތައް ސުވާލެކެވެ.5އަހަރު ކުރިން އެކަން އެނގުމުންވެސް ނަވާލް އަހަންނާ ދުރުނުވީ ކީއްވެ ހެއްޔެވެ؟ ސިހުރުން ސަލާމަތްވާން މަސައްކަތް ނުކުރީ ކީއްވެ ހެއްޔެވެ؟ ވަގުތު ފާއިތުވަންދެން ހުރީ ކީއްވެ ހެއްޔެވެ؟ އަހަރެން ގާތުގައި އެވާހަކަ ނުބުނީ ކީއްވެ ހެއްޔެވެ؟ ސިހުރު ބާތިލްކުރަން އެތައް ފަހަރަކު އަހަރެންވެސް ހިތައް އެރިއެވެ. އެކަމަކު އަހަންނަށް އެކަން ކޮށްދިން މީހާ ދުނިޔޭގައި ނެތުމުން އިތުރު މީހަކަށް އެވާހަކަ ހިއްސާ ކުރަން އަހަރެން ލަދުގަތީއެވެ. މިއަދު އަހަރެން ހިތަށް އަރައެވެ. އެދުވަހު ނަވާލް ކާމިޔާބު ކުރަން ބޮޑު ފާފައެއް އަހަންނަށް ނުކުރެވުނުނަމަ އަހަރެންގެ މުޅި އުމުރު މިހިތާމައިގައި ހުސްކޮށްލާކަށް ނުޖެހުނީހެވެ.\nޢަބްދުﷲ ސަޢީދު ދަނބުފަށުވިގެ\nފާފައަކަށްވާނީ، ތިޔަބާވަތުގެ ވާހަކަތައް ދެއްކުމެވެ. ފާފައަކަށް ނުވާނީ، އެމީހެއްގެ އަމިއްލަ ނަފުސަށްޓަކައި އެމީހަކު ސިއްރު ކުރުމަށް އެދޭ ކަންތައްތައް އެމީހަކަށްޓަކައި ސިއްރުކޮށްދެއްވުމަށް މާތް ﷲ އަށް ދަންނަވައި ދުޢާކުރުމަކީ ފާފައެއްނޫނެވެ.


(ބުދަ ދުވަހުގެ ނޫހާ ގުޅޭ) ބުނާނެ އެއްޗެއް ނޭނގިފައި އަހަރެން ހުރީމެވެ. ލޯތްބަކީ އެއީ ހެއްޔެވެ؟ ހިތަށްއަރާއިރަށް ހަނދާންނައްތައިލައިފައި ހިތަށްއަރާއިރަށް ގުޅީމައި އަހަރެން ވީ ވާހަކަދައްކަން ހެއްޔެވެ؟ އެހާ ލާޗާރެއް އެއްވެސް އިރެއްގައި އަހަރެން ނުވެއެވެ. އަޔާޒު އެއީ އުޅޭ މީހެއްކަން ނޭނގޭއިރު ވެސް އަހަރެން އުޅުނީމެވެ....\nJune 25, 2016 6\n(އިއްޔެގެ އަދަދާ ގުޅޭ) ސ. ހިތަދޫ ރަނިން ހަނާ ފެންގަނޑުގެ ހުޅަނގުން ރުއްގަނޑު ތެރޭގައި ކުދިވެރިން ކުޅެން ހަދާފައި ހުރި ކުޑަ ފަން ގެގަނޑެވެ. ހައްޖު މަހުގެ 15 ވިލޭރޭގެ ހަނދު މެދު ޖެހުނު ވަގުތު ތައްޚާނުބެ އެ ކިޔެވެލި ކިޔަވަން ފެށީ އިދުރީސް ބޭ އާދޭސްކޮށް ކުރު ނުކޮށްގެންނެވެ. އެ ތަނުގައި އެ ކިޔެވެލި ކިޔަވާތާ މިރޭ ސާޅީސް ވީ އެވެ.


PPM ge gaumee jalsaa 2017 gai | Mihaaru\n03 ޖުލައި 2016 - 15:36 15 comments\nސަރުކާރު ހިންގާ ޕާޓީ ޕީޕީއެމްގެ ރިޔާސީ ޕްރައިމަރީއާ މެދު ގޮތެއް ކަނޑައެޅުމަށް ބާއްވާ ގައުމީ ޖަލްސާ އަންނަ އަހަރުގެ ނޮވެމްބަރު މަހުގެ ތެރޭގައި ބާއްވަން އެ ޕާޓީގެ ރައީސް މައުމޫން އަބްދުލް ގައްޔޫމް މިއަދު ނިންމަވައިފި އެވެ.\nރިޔާސީ ޕްރައިމަރީ ބާއްވަން ގައުމީ ޖަލްސާ އިން ފާސްކޮށްފި ނަމަ ޕްރައިމަރީ ބާއްވަން ހަމަޖައްސާފައި ވަނީ ފެބްރުއަރީ 2018 ގަ އެވެ. ޕްރައިމަރީން ކަނޑައަޅާ ކެނޑިޑޭޓަކާ އެކު ރިޔާސީ އިންތިހާބުގެ ކެމްޕެއިން އިފްތިތާހުކުރަން ހަމަޖައްސާފައި ވަނީ މާޗް 2018ގަ އެވެ.\nޕާޓީ ހިންގާނެ ގޮތުގެ ޓައިމްލައިނެއް މައުމޫން ކަނޑައަޅުއްވާފައި ވަނީ ރިޔާސީ ޓިކެޓްގެ މައްސަލާގައި ޕާޓީގެ ތެރޭގައި ކޯޅުން ބޮޑުވެފައި ވަނިކޮށެވެ. މީގެ ކުރިން ވަނީ މިހާރު ރައީސްކަމުގައި ހުންނެވި އަބްދުﷲ ޔާމީނަށް ޕްރައިމަރީއަކާ ނުލައި 2018ގެ ޓިކެޓް ދޭން ކައުންސިލްގެ މެންބަރު ތާއީދުކުރައްވައި އެ ވާހަކަ ދައްކަވައިފަ އެވެ. އޭގެ ފަހުން ކުރީގެ ހޯމް މިނިސްޓަރު އުމަރު ނަސީރު ރިޔާސީ ޓިކެޓަށް ވާދަކުރައްވާނެކަން ވަނީ އަންގަވައިފަ އެވެ. ރިޔާސީ ޓިކެޓަށް އެއް ކެންޑިޑޭޓަށް ވުރެ ގިނައިން ވާދަކުރައްވާ ނަމަ ޕްރައިމަރީއަކަށް ގޮސްގެން ކެންޑިޑޭޓަކު ކަނޑައެޅުމާ މެދު ގައުމީ މަޖިލީހުން ގޮތެއް ނިންމަން ޖެހެ އެވެ.\nޕީޕީއެމް އިސްލާހު ކުރުމަށް ގިނަ ކަންތައްތަކެއް މައުމޫން ވަނީ ޓައިމްލައިންގައި ކަނޑައަޅުއްވައިފަ އެވެ. އެގޮތުން "ޕާޓީ އިސްލާހު ކުރުމުގެ ބޮޑު މަޝްރޫއު" ގެ ތަސައްވުރެއް ކަމަށް ބަޔާން ކުރައްވާފައި ވަނީ ޕީޕީއެމަކީ ޕާޓީގެ އަސާސީ ގަވަައިދާއި ޕާޓީގެ މައިގަނޑު އުސޫލުތަކަށް އިހުތިރާމްކުރާ، ކޮރަޕްޝަންގެ ވަބާއިން ސަލާމަތްވެފައިވާ، ރައްޔިތުންގެ ފައިދާއަށް މަސައްކަތްކުރާ ޕާޓީއަކަށް ހެދުމެވެ.\nއިތުރު ލިޔުންތައް ޕީޕީއެމް ޕީޕީއެމް ރިޔާސީ ޕްރައިމަރީ ރައީސް މައުމޫން އަބްދުލްގައްޔޫމް


Alhugandu bandhukohfai huree bungalow eh gai, ekamaku eyee hayyareh: Raees | Mihaaru\nރައީސް ޔާމީން: އެމްޑީޕީގެ ވެރިކަމުގައި އެމަނިކުފާނު ބަންދުކުރީ ހިމާޔަތް ދޭން ކަމަށް ބުނެ --ފޮޓޯ/މިހާރު\nއަޅުގަނޑު ބަންދުކޮށްފައި ހުރީ ބަންގަލޯއެއްގައި، އެކަމަކު އެއީ ހައްޔަރެއް: ރައީސް\n22 ފެބުރުއަރީ 2017 - 15:32 64 comments\nއެމްޑީޕީގެ ވެރިކަމުގައި މިހާރުގެ ރައީސް އަބްދުﷲ ޔާމީން ސިފައިންގެ ބެލުމުގެ ދަށުން ކ. އާރަށުގައި ބެހެއްޓީ ބަންގަލޯއެއްގައި ކަމަށާއި އެކަމަކު އެއީ ވެސް ގާނޫނާ ޚިލާފަށް ކުރި ހައްޔަރެއް ކަމަށް ވާތީ އެ މައްސަލާގައި ދައުވާ ކުރަން ބޭނުންފުޅުވާ ކަމަށް އެ މައްސަލައިގެ ތަހުގީގުގައި އެމަނިކުފާނު ވިދާޅުވެއްޖެ އެވެ.\nހިމާޔަތް ދޭން ކަމަށް ބުނެ ޖުލައި، 2010 ގައި ރައީސް ޔާމީން ބަންދު ކޮށްގެން ގެންގުޅުނު މައްސަލާގެ ތަހުގީގަށް އެމަނިކުފާނު މިދިޔަ ސެޕްޓެމްބަރު މަހު ދެއްވި ބަޔާނުގައިވާ ގޮތުން އަށް ދުވަސް ވަންދެން އާރަށުގައި ބެހެއްޓީ ބަންގަލޯއެއްގަ އެވެ. އެތަނާ 100 ފޫޓު ދުރަށް ދިއުން އެމަނިކުފާނަށް މަނާކުރި ކަމަށާއި އެކަމަކު އެމަނިކުފާނުގެ ފޯނު އަތުލާފައިނުވާ ކަމަށް އެ ބަޔާނުގައިވެ އެވެ.\n"އެހެންކަމުން އަޅުގަނޑުގެ ފޯނުން އަޅުގަނޑު ބޭނުން މީހަކާ ބޭނުން އިރަކު ގުޅެ އެވެ،" އެ ބަޔާނުގައި ރައީސް ޔާމީން ވިދާޅުވި އެވެ.\nއެގޮތުން ބޭރުގެ އެކި ޑިޕްލޮމެޓުންނަށް ވެސް އެމަނިކުފާނު އަމިއްލަފުޅަށް ގުޅުއްވި ކަމަށާއި ކޮންމެ ދުވަހަކު އާއިލާއާ ބައްދަލު ކުރެއްވުމަށް ދެ ގަޑިއިރު އަދި ވަކީލުންނާ ބައްދަލު ކުރަން 45 މިނެޓް ލިބިވަޑައިގަތް ކަމަށް އެ ބަޔާނުގައި ވެ އެވެ. އަދި ފަހުން އެމެރިކާގެ ޑިޕްލޮމެޓަކު ސަރުކާރާ ކުރި މަޝްވަރާތަކަށް ފަހު، އެމަނިކުފާނުގެ އާއިލާ އަށް އާރަށުގައި ތިއްބެވުމުގެ ހުއްދަ ލިބުނު ކަމަށް ވެސް ތަހުގީގު ބަޔާނުގައިވެ އެވެ.\nރައީސް ޔާމީން ވިދާޅުވެފައި ވަނީ ފަހުން އެމަނިކުފާނު އެއްކޮށް މިނިވަންކުރީ ވެސް އެމެރިކާގެ ޑިޕްލޮމެޓަކު ސަރުކާރާ ކުރި މަޝްވަރާތަކަށް ފަހު ކަމަށެވެ.\n"އެމްއެންޑީއެފްގެ ހިމާޔަތުގައި ކަމަށް ބުނެ އަޅުގަނޑުގެ ނުރުހުމުގައި ކ. އާރަށުގައި ބަހައްޓާ މިނިވަންކަމެއް ނެތި އެއްވެސް ކަމެއް ނުކުރެވޭ ގޮތަށް އަދި އެއްވެސް ތަނަކަށް ނުދެވޭ ގޮތަށް ބަހައްޓާފައިވާ ބެހެއްޓުމަކީ ހައްޔަރެކެވެ." އެ މައްސަލާގައި ދައުވާ ކުރަން ބޭނުންފުޅުވާ ކަމަށް ވިދާޅުވެ، އެ ބަޔާނުގައި ރައީސް ޔާމީން ވިދާޅުވެފައިވެ އެވެ.\nއާރަށަށް އެމަނިކުފާނު ގެންދިޔަ ދުވަހު ކަން ހިނގައި ދިޔަ ގޮތް ސާފުކޮށް ދެއްވައި، ރައީސް ޔާމީން ވިދާޅުވެފައިވާ ގޮތުން އެމަނިކުފާނަށް ހިމާޔަތް ދޭން ޖެހޭ ކަމަށް ބުނެ ސިފައިންގެ މައި މަރުކަޒަށް ހާޒިރުވާން އެންގެވީ އޭރުގެ ޗީފް އޮފް ޑިފެންސް ފޯސް އަދި މި ސަރުކާރުގައި ޑިފެންސް މިނިސްޓަރު ކަން ކުރެއްވި މޫސާ އަލީ ޖަލީލެވެ. އެމަނިކުފާނު ހާޒިރު ނުވެއްޖެ ނަމަ ދޮރު ވައްޓާލައިގެން، ގަދަކަމުން ވިޔަސް ގެންދާނެ ކަމުގެ އިންޒާރު ޖަލީލު ދެއްވި ކަމަށް އެ ބަޔާނުގައިވެ އެވެ.\nއެވަގުތު ރައީސް ޔާމީން ހުންނެވީ އޭރު ރައްޔިތުންގެ މަޖިލީހުގެ ނައިބު ރައީސް އަހުމަދު ނާޒިމް ދިރިއުޅުއްވާ ގ. އާބިންގައި ކަމަށާއި ޖަލީލު އެގޮތަށް އިންޒާރު ދެއްވުމުން އެގެއިން ބޭރަށް ނިކުމެވަޑައިގަތްއިރު ސިފައިން ބޭރުގައި ތިބި ކަމަށް ބަޔާނުގައިވެ އެވެ. އެހެންވެ، ސިފައިންގެ ވެހިކަލްގައި ސިފައިންގެ މައި މަރުކަޒަށް ވަޑައިގަތީ ކަމަށާއި އެމަނިކުފާނު އާރަށަށް ގެންދަން ބޭނުންވާ ކަމަށް ޖަލީލު އެންގެވީ އެރޭ ފަތިހު ބަންޑާރަ ކޮށީގައި އިންނަވަނިކޮށް ކަމަށް ރައީސް ވިދާޅުވި އެވެ.\n"އެ ނޫން އެއްވެސް ގޮތެއް ނޯންނާނެ ކަމަށާއި، ނުދާން ގަދަ ދައްކާ ނަމަ ގަދަކަމުން ވެސް ގެންދާނެ ކަމަށް މޫސާ އަލީ ޖަލީލު އެތަނަށް އައިސް ބުންޏެވެ،" އެ ބަޔާނުގައިވެ އެވެ.\nސިފައިންނާ އެކު ދިއުން ނޫން ގޮތެއް ނެތް ނަމަ، އެކަން އެގޮތަށް ކުރައްވާނެ ކަމަށާއި އެކަމަކު އެމަނިކުފާނުގެ ހަށިކޮޅުގައި އަތްލާން ޖެހޭ ފަދަ ކަމެއް މެދުވެރި ނުވާ ކަމަށް ޖަލީލަށް ދެންނެވި ކަމަށް ރައީސް ޔާމީން ވިދާޅުވެ އެވެ. އޭގެ ފަހުން ސިފައިންގެ ލޯންޗްގައި އެމަނިކުފާނު އާރަށަށް ގެންދިޔައީ ކަމަށް ބަޔާނުގައި ވެ އެވެ.\nރައީސް ޔާމީން ބަންދުކުރި މައްސަލާގައި އޭރުގެ ޑިފެންސް މިނިސްޓަރު އަމީން ފައިސަލަށް ދައުލަތުން މިހާރު ވަނީ ދައުވާ އުފުލައިފަ އެވެ. އެ ޝަރީއަތް މިހާރު ދަނީ ކުރަމުންނެވެ.\nއިތުރު ލިޔުންތައް ޓެރަރިޒަމް އެމްއެންޑީއެފް ރައީސް އަބްދުﷲ ޔާމީން އަމީން ފައިސަލް ކްރިމިނަލް ކޯޓް އެމްޑީޕީ\nޓެރަރިޒަމްގެ ދައުވާއަށް އިންކާރު ކުރަން: އަމީން